ދުރުގާވުން ހިތް ނޭދޭ! (ދެވަނަ ބައި) – Dhen.mv\nދުރުގާވުން ހިތް ނޭދޭ! (ދެވަނަ ބައި)\nއަޒްކީ May 31, 2021 - 12:22 am\n" ޔޫ ޑޯންޓް އަންޑަސްޓޭންޑް ނިކް... މީކީ ކުޑަކަމެއް ނޫނޭ.. އަހަރެން ހަޔާތުން އަށް އަހަރު މިވަނީ ގެއްލިފަ... ގާތްގަނޑަކަށް ބުނާނަމަ އަހަރެންނަށް އަށާރަ އަހަރު ވީއްސުރެން ވީހުރިހާ ކަމެއް މިވަނީ އަހަރެންގެ ހަނދާނުން ފޮހެވިފަ... ކޮންމެ އިންސާނަކަށް ވެސް މެމޮރީސްއަކީ ވަރަށް މުހިންމު އެއްޗެއް... އަހަރެންގެ މައިންބަފައިންނާއި އާއިލާ މީހުންނާއި ރަޙުމަތްތެރިންނާ އެކު ހޭދަވި ދުވަސްތައް އަހަރެންނަށް ވަރަށް މުހިންމު.. އެވަގުތުތަކަކީ އަނބުރާ ލިބޭނެ އެއްޗެއް ނޫން ނަމަވެސް މެމޮރީގަ އެކަންކަން ހަރުލާފައި ހުރުމަކީ ކިހާ ސްޕްޝަލް ކިހާ އުފާވެރިކަމެއް... ނިކް ޕްލީޒް އަހަންނަށް އެހީވެދީ. އެހެންނޫނީ އަހަރެން މޮޔަވެދާނެ... " އެންމެ ފަހުން ތާޝާއަށް ރޮވިއްޖެއެވެ. ތާޝާ ރޯތަން ބަލަން އަނީކަށް ކެތެއްނުވިއެވެ. އިސްޖަހައިލަމުން ފުންނޭވައެއް ދޫކޮށްލީ އެކަމާ ފުންކޮށް ވިސްނައިލުމަށެވެ. އަނީކްގެ ޖަވާބެއްގެ އިންތިޒާރުގައި ތާޝާ އިނީ ކެތްމަދުވެފައެވެ.\n" އެންމެ ރަނގަޅު... އަހަރެން އެހީވެދޭނަން.. އެކަމަކު އެއީ ޝަރުތެއްގެ މަތިން.." އިރުގަނޑެއް ފަހުން އަނީކް ބުންޏެވެ.\n" އަސްލުތަ.. ޝަރުތު ބުނޭ.." ލޮލުން އައިސްފައިވާ ކަރުނަތައް ފޮހެލައި ހިނިތުންވާން މަސައްކަތް ކުރަމުން ތާޝާ ބުންޏެވެ.\n" އަހަރެން ތާޝާއާ އެކު ދާނަން.. އަދި އެނބުރި އަންނާނީ ވެސް ތާޝާއާ އެކު.. އެއްބަސްތަ.." ތާޝާއާ ދިމާލަށް ބަލައިލަމުން އަނީކް އެހިއެވެ.\n" ސަތޭކަ ޕަސެންޓް އެއްބަސް...ހެހެހ" ތާޝާއަށް އުފަލުން ގޮސް ހެވުނެވެ. ތާޝާގެ ތުންފަތްމަތިން އެ ހިނިތުންވުން ފެނި އަނީކްގެ ހިތަށް ލިބުނީ ބަޔާން ކުރަން ދަތި ހިތްހަމަޖެހުމެކެވެ. އެ ހިނިތުންވުމަށް ޓަކައި ކޮންމެ ފަދަ ކަމެއް ވެސް ކުރަން އަނީކް ތައްޔާރެވެ. ނަމަވެސް މިކަމުގައި އޮތީ އަނީކްގެ އެކަނި އިޚްތިޔާރެއް ނޫނެވެ. ތާޝާއަށް އެ ޖަވާބު ދޭން މާކުރިން ވެސް އޭނަ އައީ ތައްޔާރު ވެގެންނެވެ. ތާޝާއަށް ހަޤީގަތް އޮޅުވައިލަން ޖެހޭތީ ދެރަވެއެވެ. ހަޤީގަތް އެނގޭ ދުވަހު ތާޝާ ރުޅި އަންނާނެކަން ޔަގީނެވެ. ނަމަވެސް އޭނަ ކުރާ ކޮންމެ ކަމެއް ވެސް ކުރަނީ ހަމަ ތާޝާއަށް ޓަކައެވެ. އެލޯބި ހާސިލް ކުރުމަށް ޓަކައެވެ.\nއެންމެ ފުރަތަމަ އަނީކަށް ތާޝާ ފެނުނީ ހޮސްޕިޓަލްގެ އެނދުމަތިންނެވެ. އެއީ ހަތަރު އަހަރު ކޯމާގައި އޮތުމަށް ފަހު ތާޝާ ހޭއެރި ދުވަހެވެ. އެ ދުވަހު ހޮސްޕިޓަލަށް މާބޮނޑިއެއް ހިފައިގެން އަނީކް ދިޔައީ އޭނާގެ ބައްޕަގެ އަފީފްގެ އެދުމުގެ މަތިންނެވެ. އެންމެ ފުރަތަމަ ނަޒަރުން ވެސް އަނީކަށް ތާޝާ ކަމުދިޔައެވެ. މަޑުމަޑުން ތާޝާއާ ރަހުމަތްތެރިވެ އިތުރަށް ގުޅުން ބަދަހި ކުރި ވަރަކަށް އަނީކްގެ ހިތުގައި ތާޝާއަށް ޓަކައި އޮތް ލޯބި އިތުރުވަމުން ދިޔައެވެ. ތާޝާ ލޯބިނުވާކަން އެނގިހުރެ ވެސް އަނީކް ތާޝާގެ ހިތުން ޖާގަ ހޯދުމަށް ކުރާ މަސައްކަތް ހުއްޓައެއް ނުލައެވެ. ކޮންމެވެސް ދުވަހަކުން ތާޝާގެ ލޯބި ކާމިޔާބު ކުރެވޭނެ ކަމުގެ އުއްމީދު އަބަދުވެސް އަނީކަށް ކުރެވެއެވެ.\n"އެހެންވީމަ ތައްޔާރުވެގެން ހުރޭ.. ކަންތައްތައް ކުރަންވީގޮތް އަހަރެން ކިޔައިދޭނަން.. އިރާދަކުރެއްވިއްޔާ މާދަމާ އިރުއޮއްސުމުގެކުރިން ތާޝާ ގޮވައިގެން އަހަރެން ރާއްޖެ ދާން ފުރޭތޯ މަސައްކަތް ކުރާނަން..." ޔަގީންކަން ދެމުން އަނީކް ބުންޏެވެ. އަނީކް ދިޔަތާ އިރުކޮޅެއް ފަހުން ތާޝާ ބޭރަށް ނިކުތެވެ. އޭރު ވެސް މޭޒުމަތީގައި ކާތަށިތައް އެ ހުރިގޮތަށް އެއްވެސް މީހަކު އަތްނުލައި ހުއްޓެވެ. ސޯފާގައި ލެޕްޓޮޕާ ކުޅެން ދާނިޔާލްގެ ކޮނޑުގައި ބޯއަޅައިގެން އަންސޫދާ އޮތެވެ.\n" މަންމާ... ޑާޑާ..." ތާޝާ ފަހަރަކު މީހަކަށް ގޮވައިލިއަޑަށް އެދެމީހުން ބަލައިލީ އެކުއެކީގައެވެ.\n" ދަރިފުޅު ތިނިކުތީ ދޯ... ޑާޑާ މިހުންނަނީ ވަރަށް ދެރަވެފަ... ވަރަށް ބަނޑުހައި ވެސް ވެފައި..." ލެޕްޓޮޕް މޭޒުމަތީގައި ބެހެއްޓުމަށް ފަހު ތާޝާ ކައިރިއަށް ދަމުން ދާނިޔާލް ބުންޏެވެ.\n" ކީއްކުރަން ނުކައި ތި ތިބީ... ހިނގާ ކާންދާން... އަހަރެން ނުކެޔަސް މަންމައާއި ޑާޑާ ޖެހޭނެއްނު ކާން..." ދާނިޔާލްގެ އަތުގައި ހިފައިގެން ކާމޭޒާ ދިމާލަށް ދަމުން ތާޝާ ބުންޏެވެ. އެމީހުންގެ ފަހަތުން ހެމުން ހެމުން އަންސޫދާ ވެސް ގޮސް މޭޒުކައިރީގައި އިށީނެވެ. ފިރިމީހާއާއި ދަރިފުޅުގެ ތައްޓަށް ކާއެއްޗެހި އަޅައިދިނުމަށް ފަހު އަންސޫދާ ވެސް ކާންފެށީ ހިތްހަމަޖެހިފައި އިނދެއެވެ. ތާޝާއަށް ވިސްނައިދިނީ އަނީކްކަން ދާނިޔާލްއަށް ވެސް އަދި އަންސޫދާއަށް ވެސް ވިސްނުނެވެ. އަނީކަށް ޓަކައި އެ ދެމީހުންގެ ހިތްވަނީ ޝުކުރުން ފުރިފައެވެ.\nއަތުގައި އޮތް ފޯނަށް ބަލަހައްޓައިގެން ވިސްނުމެއްގެ ތެރެއަށް ގެއްލިފައި ބަދިގޭ އުނދުން ކައިރީގައި ޒައިނާ ހުއްޓެވެ. ޒިދާނަށް ގުޅުނު އަދަދެއް ވެސް އޭނާއަކަށް ނޭނގެއެވެ. ފޯނަށް ޖަވާބެއް ނުދޭ ތަނުގައި އިރުއޮއްސުނު ފަހުން ލޮލަށް ވެސް ނުފެނެއެވެ. ޒިދާނަކީ ދުނިޔޭގައި ހުރި ، ޒައިނާގެ އެއްބަނޑު އެއްބަފާ ހަމައެކަނި ކޮއްކޮއެވެ. އޭނާގެ މުޅި ދިރިއުޅުމެވެ. ދުނިޔޭގައި ހުރި ހަމައެކަނި އޭނާގެ ބަލަދުވެރިޔާ ވެސް މެއެވެ. އޭނާގެ އެތައް އުންމީދަކާ ގުޅިފައިވާ ކޮއްކޮގެ އުޅުމާ މެދު ތާއަބަދު އޭނާއަށް ފިކުރު ކުރެވެއެވެ. ޒިދާންގެ އުޅުން ގޯހެވެ. ރޭގަނޑު ދަންވާފަހުން ގެއަށް އަންނަ މީހާ އަނެއް ދުވަހު އިރު އޮއްސެންދެން ނިދައެވެ. އެއީ އޭނާގެ އުފަލެވެ. ބޮލުގައިވާ ކޮންމެ އިސްތައްޓަކަށް އެކުވެރިން ގެންގުޅެއެވެ. ހިތާމައަކީ އެއިން ކޮންމެ އެކުވެރިޔަކީ ވެސް އޭނާގެ ބެސްޓްފްރެންޑަށް ވީ ކަމެވެ. އިސްކޮޅުގައި ހަފޫޓް ދެ އިންޗި ހުންނަ މީހާ ލައިފައި ހުންނަނީ މީހާއަށް ވުރެ ބޮޑު ޓީޝާޓެވެ. ކަރުގައި ރިހިކުލައިގެ ތިންހަތަރު ފަށް އަޅައިފައި ވާއިރު ބުމަ މަތިން ސްޓަޑެއް ލައްވާފައި ހުއްޓެވެ. ދެ އަތުގެ އިނގިލިތައް ފުރިފައި ވަނީ އެކި ސައިޒުތަކުގެ އަނގޮޓިތަކުންނެވެ. ބޮލުގެ އިސްތަށިގަނޑު ބޯވެފައި ވާއިރު މޫނުކޮޅު ކުޑައެވެ. ޒިދާނަކީ އަންހެންކުދިން އަޅައިގަންނަ ގޮތެއް ހުންނަ ޒުވާނެކެވެ. އަލިކަޅެއް ލިބިފައިވާއިރު ހީލާއިރު ކޮލުގެ ދެފަރާތަށް އެޅޭ އަޑިކޮޅު ފެނުމުން މީހަކު މޮޔަވާހާވެއެވެ. އަންހެންކުދިން އޭނާއަށް ޓަކައި އެހާވަރުވެފައި ތިބިއިރު އޭނާގެ ހިތް އެދި ގޮވަމުން ދަނީ އެންމެ އަންހެންކުއްޖަކަށެވެ. އޭނާގެ ދިރިއުޅުމަށް އެހާ ބޮޑު ބަދަލެއް އަންނަން ވެސް ޖެހުނީ ލޯބި ގެއްލުމާ ގުޅިގެންނެވެ.\nރޭގަނޑުގެ އެގާރައިގެ ފަހެވެ. މިރޭވެސް ޒައިނާ ކޮޓަރިން ނިކުތީ ޒިދާން ގެއަށް އައިތޯ ބެލުމަށެވެ. ނިދާ ހެދުމުގެ މަތިން ލައިގެން ހުރި ޖެކެޓްކޮޅު ރީތިކުރަމުން ގޮސް ޒިދާންގެ ކޮޓަރި ދޮރުމަތީގައި ހުއްޓުނެވެ. ދޮރު ދަށުން އަލިކަމެއް ފެންނަން ނެތްއިރު ވެސް އެ ކޮޓަރި ދޮރުހުޅުވައިލީ ހިތަށް ތަސައްލީއެއް ލިބުމަށް އެދިއެވެ. ކޮޓަރި އޮތީ ހަވީރު އޭނާ ސާފުކުރި ގޮތަށެވެ. މާޔޫސްކަމާ އެކު އޭނާ ހިނގައިގަތްތަނާ ދޮރު ހުޅުވާލާފައި މީހަކު ވަދެއްޖެއެވެ. ޒިދާނަށް ކުރިމަތީގައި ހުރި ޒައިނާ ފެނުމާއެކު ހުއްޓިއްޖެއެވެ. ޒައިނާ މަޑުމަޑުން ހިނގާފައި ގޮސް ޒިދާން ކުރިމަތީގައި ހުއްޓިއްޖެއެވެ.\n"ދޮންތަ މިރޭވެސް ނުނިދާ ރެއެއްތަ؟" ޒިދާން ބުނެލިއެވެ. އަދި ލައިގެން ހުރި ކަޅު ކުލައިގެ ސޯޓުގެ ޖީބަށް އަތްޖަހައިލާފައި ފޯނު ނަގައި ، ގަޑި ބަލައިލިއެވެ.\n"ކެއިންތަ؟ ހިނގާ ކާން" ހިތުގައި ޖެހިފައި ވިޔަސް އެ ހުރިހާކަމެއް ފޮރުވަމުން ޒައިނާ ވާހަކަދެއްކީ އޯގާތެރިކަމާއެކުގައެވެ. ހަމަ އެހިނދުގައި އޭނާ ނޭފަތުގައި ޖެހުނު ވަހަކުން މޭނުބައި ކޮށްލިއެވެ.\n"ތިނޫން ވަހެއް ކޮއްކޮ ގައިން ދުވާނެތަ؟ ސިނގިރެޓް ބޯ މީހުން އުޅޭ. އެކަމަކު ކައިރިވާން ނުކެރޭހާ ވަސްގަދައެއް ނޫން" ޒައިނާގެ އަޑުގައި ވަނީ މަޑުމޮޅިކަމެވެ.\n"ދޮންތާ! އެހާ ގިނައިން ނުބޮމޭ. މިއައީނު އެހެން ރޭތަކަށް ވުރެ ކުރިން ގެއަށް" ޒައިނާގެ ކޮނޑުގެ ދެފަރާތުގައި ހިފައިލަމުން ޒިދާން ބުނެލިއެވެ.\n"އެހެންވިއްޔާ ހިނގާ ކާން" ޒައިނާ ލޯތްބާ އެކު ބުނެލިއެވެ.\n"ނެތް ކާހިތެއް" ސިޓިންގްރޫމުގައި ހުރި ގޮނޑިއަށް ވެއްޓިގަންނަމުން ޒިދާން ބުނެލިއެވެ. ކައިރީގައި ހުރި ގޮނޑީގައި ޒައިނާ އިށީނެވެ.\nދޮންތަ ވާހަކައެއް އަހަންތަ؟" ޒައިނާ ބުނެލިއެވެ. ދެލޯ މަރައިލަމުން ޒިދާން ބޯޖަހައިލިއެވެ.\n"ދޮންތަގެ ކުރީގެ ކޮއްކޮ ލިބޭނީ ކޮންއިރަކުން؟ އެ ކޮއްކޮ ދޮންތައަށް ފެންނާނެތަ؟" ޒައިނާ ބުނެލިއެވެ. ޒިދާން ޖަވާބެއް ނުދިނެވެ. އެހެން ނަމަވެސް ދެކޮލަށް އެޅިފައިވާ އަޑިކޮޅު ފާހަގަވާވަރަށް އޭނާ ހީލިއެވެ.\n"އަހަރެން ދޮންތަ ކައިރީގައި ވާހަކައެއް އަހަންތަ؟" ޒައިނާގެ އަތްތިލައިގައި ހިފައިލަމުން ޒިދާން ބުނެލިއެވެ.\n"އަވަހަށް އަހާ" ޒައިނާ ބުނެލިއެވެ. އެގޮތަށް ހަމަޖެހިލައިގެން ކޮއްކޮ އާ ވާހަކަދައްކަން އޭނާއަށް ފުރުސަތު ލިބެނީ މަދު ފަހަރަކުއެވެ. އެހެންކަމުން އޭނާ އިނީ ހިތްހަމަޖެހިފައެވެ.\n"އަހަރެންގެ ތާޝާ އަހަންނަށް ލިބޭނެތަ؟ އަހަރެންގެ ތާޝާ އަހަރެން ކައިރިއަށް އެނބުރި އަންނާނެތަ ؟" ޒިދާން ބުނެލިއެވެ. ޒިދާންގެ އެ ސުވާލުން އިތުރަށް ޒައިނާ މާޔޫސްކޮށްލިއެވެ. އޭނާ ދޭނީ ވެސް ކޮން ޖަވާބެއް ހެއްޔެވެ؟\n"ކޮއްކޯ ތާޝާ މަތިން ދެން ހަނދާން ނައްތާލާ. އަތް ފޯރާ ފަށުން ލޯބި ހޯދަން މަސައްކަތް ކޮށްބަލަ. އަހަރެމެންނަކީ އެ ދުވަހަކަށް މިންވަރު ކުރެއްވި އެއްޗެއް ކައިގެން ބޮއެގެން އުޅޭ ބައެއް. ލޯބި ވާންވާނީ ވެސް ތިމާގެ ހިތަށް ހިތްހަމަޖެހުން ގެނެސްދެވޭނެ ވަރުގެ މީހެއް ދެކެ. ކުރިންވެ ސް ދޮންތަ މި ވާހަކަތައް ދެއްކީމެއްނު" ޒިދާންގެ އަތުގައި ފިރުމަމުން ޒައިނާ ވާހަކަދެއްކިއެވެ. ލޯތްބާއި އޯގާތެރިކަން އޭނާގެ އަޑުގައި އެކުލެވިގެން ވިއެވެ.\n"ނޫން. އަހަރެންގެ ތާޝާ އަދި އެނބުރި އަހަރެން ކައިރިއަށް އަންނާނެ.. ދޮންތަ ބަލަން ހުންނާތި" ޒިދާން ބުނެލިއެވެ. ޒިދާންގެ މޫނަށް ޒައިނާ ބަލައިލީ އަސަރާ އެކުއެވެ. ޒިދާންގެ އަޑުގައި އެކުލެވިގެންވި ހަރުކަށިކަމަށް ވުރެ ބޮޑަށް ޒައިނާއަށް ފާހަގަވީ ހިތްދަތިކަމެވެ.\n"ކީއްވެ ބިންމަތީގައި އޮތް ހިރަފުސްކޮޅަކަށް ވެގެން ހުރެ އުޑުގައި ފިޔަ ޖަހަމުންއެދާ ތަރިތަކުގައި އަތްލަން މަސައްކަތް ތި ކުރަނީ؟ ތާޝާގެ ހިތުގައި ކޮއްކޮއަށް ޓަކައި ކުޑަވެސް ލޯތްބެއް ގަދަރެއް އޮތްނަމަ ގުޅާލީހެއްނު. ކުޑަމިނުން މެސެޖެއްހައި ހިސާބު ވެސް ކޮށްލިތަ؟ ނުކުރެއެއްނު. ކޮންއިރަކުންތަ ކޮއްކޮއަށް ވިސްނޭނީ؟ ދުނިޔެ އުމުރު ތިގޮތުގައި ދުއްވާލަންތަ ބޭނުން ވަނީ. ދޮންތަގެ ވެސް އުންމީދުތަކެއް ވޭ. ކޮއްކޮ ދޮންތައާ މެދު ވެސް ވިސްނަބަލަ" ލޯތްބާ އެކު ޒައިނާ ޒިދާނަށް ނަޞޭޙަތްތެރިވަމުން ދިޔައެވެ. އެންމެފަހުން ޒައިނާގެ ދެލޮލުން ކަތުނަ ނީރައިލިއެވެ. ޒިދާންގެ މޫނުމަތިން ވަކި އަސަރެއް ނުފެނެއެވެ. އެދިމާލަކަށް ބަލަހައްޓައިގެން ހިމޭންކަމުގައި ވަގުތުކޮޅަކު އިނުމަށް ފަހު ޒައިނާއާ ދިމާއަށް ބަލައިލިއެވެ.\n"ނިދަން މިދަނީ. ގުޑްނައިޓް ދޮންތަ" ޒައިނާގެ އަތުގައި ހިފަމުން ޒިދާން ތެދުވިއެވެ. ޒައިނާ ކުރިމަތީގައި ތާޝާ އާ ގުޅޭގޮތުން ބަހުސްކުރާކަށް ޒިދާން ބޭނުމެއް ނުވިއެވެ. ޒައިނާއަކީ މިދުނިޔެއިން އޭނާ އެންމެ ގަދަރުކުރާ އިންސާނާއެވެ. އޭނާ ކޮޓަރިއަށް ވަދެ ދޮރު ލައްޕަންދެން ޒައިނާ ބަލަހައްޓައިގެން އިނެވެ. ފެންކަޅި ވެފައެވެ.\n"ދޮންތައަށް އެނގޭ މިއަދު އެހެންމީހަކު ތާޝާ އާ ގުޅުވައިގެން މިވާހަކަތައް ބުނި ނަމަ އެމީހަކަށް ކޮއްކޮ ހޭއަރުވާލާނެކަން. ދޮންތައަށް ކޮއްކޮ ކުރާ އިހުތިރާމާ ގަދަރު ދޮންތައަށް އެނގޭ. އެކަމަކު ކޮއްކޯ. ކޮންއިރަކުންތަ ހަގީގަތް ޤަބޫލުކުރާނީ؟" ހިތާހިތުން ޒައިނާ ވާހަކަ ދެއްކިއެވެ.\nޒިދާނަކީ ކުރިން އެހެން އުޅުނު ކުއްޖެއް ނޫނެވެ. އެއީ އާއިލާއާ އެކު ގިނަ ވަގުތު ހޭދަކުރަމުން ދިޔަ އޯގާތެރި ކުއްޖެކެވެ. ރަނގަޅު ވަޒީފާއެއް އަދާކުރަމުން ދިޔަ ޒިންމާދާރު ދަރިއެކެވެ. ހިތްހެޔޮ ރަހުމަތްތެރިއެކެވެ. އެހެން ނަމަވެސް އެންމެ އަންހެން ކުއްޖެއްގެ ސަބަބުން ޒިދާން މުޅި ހަޔާތް މިވަނީ ބަރުބާދުވެފައެވެ. ތާޝާ ދެކެ ޒިދާން ކިތަންމެ ލޯބިވިޔަސް ޒައިނާގެ ހިތުގައި ތާޝާއަށް ޓަކައި ނަފްރަތު ނޫން އެއްޗެއް ނުވެއެވެ. ޒައިނާއަށް ދުވަހަކުވެސް ތާޝާއަކަށް މާފެއް ނުކުރެވޭނެއެވެ. އެކަކަށް ނޭނގުނަސް އޭނަގެ ކޮއްކޮ އެ އަންހެންކުއްޖާގެ ސަބަބުން އުޅެމުންދާ ހާލު އެންމެ ކައިރިން ފެންނާނީ އޭނާއަށެވެ. އެލޯތްބަށް ޓަކައި އޭނާގެ ކޮއްކޮ އެދަނީ ދުވާލަކު އެތައް ސަތޭކަ މަރަކުން މަރުވަމުންނެވެ. އެ ހުރިހާ މަންޒަރެއް ބަލަމުން އޭނާ އެ ދަނީ ހިތް މަތީގައި ހިލަގަނޑެއް ބާއްވައިގެން ހުރެއެވެ.\nވޭތުވެދިޔަ ހަތަރު އަހަރުގެ ތެރޭގައި ޒިދާނަށް އެކިގޮތްގޮތުން ވިސްނައިދެވޭތޯ ޒައިނާ މަސައްކަތް ކުރިއެވެ. ނަމަވެސް ޒިދާން ނަސޭހަތެއް ބަލައެއް ނުގަތެވެ. ޒައިނާ އެންމެ ދެރަ ވަނީ ޒިދާން ދީނީ ކަންކަމާ މެދު ޣާފިލްވެފައި ވާތީއެވެ. ހިތްތަކަށް ހަމަޖެހުން ލިބެނީ ﷲ މަތިން ހަނދުމަކޮށްގެންކަން އެނގޭ އިރު ވެސް އަންހެންކުއްޖަކާ ހެދި އުޅޭނީ އެކަމުގެ ފުރިހަމަ އިލްމެއް ލިބިފައި ނެތީމައެވެ. އިލްމު ހޯދަން މަސައްކަތެއް ނުކުރެއެވެ. މީހަކު ދޭ ނަސޭހަތެއް ވެސް އަޑުނާހަނީއެވެ. ތާޝާ ނޫން އެހެން އެއްޗެއް ޒިދާނަށް ނުފެންނަ ކަހަލައެވެ. ނަމަވެސް ޒައިނާ ހިތްވަރު ދެރައެއް ނުކުރެއެވެ. ޒިދާންއަށް ތެދުމަގު ދެއްކެވުން އެދި ކޮންމެ ނަމާދެއްގެ ފަހަތުގައި ދުޢާކުރެއެވެ.\nކޮޓަރިއަށް ވަންގޮތަށް ޒިދާން އެނދުމައްޗަށް ވެއްޓިގަތެވެ. ހިތަށް ކުރަމުން ދިޔަ ފުންއަސަރު ލޮލުން ކަރުނައިގެ ސިފައިގައި ފާޅުވަމުން ދިޔައެވެ. ޒިދާނަކީ ކަންކަމުގައި ކިތަންމެ ހިތްވަރުގަދަ މީހެއް ނަމަވެސް ތާޝާގެ ހަނދާން އާވާ ކޮންމެ ފަހަރަކު މުޅިމީހާ ބަލިކަށިވެގެން ދެއެވެ. ބައެއްފަހަރު މީހާ ބަލިކަށިކޮށްލާ އެންމެ ބޮޑު އެއް ހަތިޔާރަކީ އެމީހަކު އެންމެ ލޯބިވާ މީހާއެވެ. ތާޝާގެ ވަކިވެދިޔުން ވީ ޒިދާނަށް ލިބުނު އެންމެ ބޮޑު އެއް ހިތާމާއަށެވެ. ޒިދާން އުއްމީދު ކުރަނީ ކޮންމެވެސް އެއްދުވަހަކުން ތާޝާ އެނބުރި އަންނާނެ ކަމަށެވެ. އެ އުއްމީދުގައި ހަތަރު އަހަރަށް ވުރެ ގިނަދުވަސް ފާއިތުވެގެން ދިޔައިރުވެސް ޒިދާން ކުރަމުން އަންނަ އުއްމީދަށް ކުޑަވެސް ބަދަލެއް ނާދެއެވެ. ތާޝާގެ އިންތިޒާރުގައި މުޅި އުމުރު ހުސްކޮށްލަން ޖެހުނަސް އެކަމަށް ވެސް ތައްޔާރެވެ.\nޒައިނާއާ މެދު ކަންތައް ކުރެވޭ ގޮތުން ޒިދާން ދެރަވެއެވެ. އެހެން ނަމަވެސް ތާޝާގެ ލޯބީގައި އޭނާ ވަނީ މުޅިން އާވާރާ ވެފައެވެ. ތާޝާގެ ވަކިވެދިއުމުން ލިބޭ ހިތްދަތިކަމަށް ކުޑަވެސް ލުޔެއް ލިބެނީ އޭނާގެ ރަހުމަތްތެރިންގެ ފަރާތުންނެވެ. އެމީހުންނާ އެކީގައި ވަގުތު ހޭދަކުރުމުން ހިނދުކޮޅަކަށް ނަމަވެސް ހިތާމަތަކަށް ލުޔެއް ލިބެއެވެ.\nފޯނަށް އައި މެސެޖު ކިޔާލުމާ އެކު ތާޝާއަށް ހުރިހާ ދަތްތައް ފެންނަވަރަށް ހިނިތުންވެލެވުނެވެ. ލިބުނީ އަނީކްގެ މެސެޖެކެވެ. އެރޭ ފަތިހު ފުރަން ހަމަޖެހުނީއެވެ. އަދި އެހާއިރު ބަލައިދާނެ ވާހަކައާއި ތައްޔާރުވެގެން ހުރުމަށް ވެސް ބުނެފައި އޮތެވެ.\nހަމަޖެހުން ގެއްލިފައިވާ އޭނާގެ ހިތަށް ފުރަތަމަ ފަހަރަށް ހަމަޖެހުމެއް ލިބުނެވެ. ރާއްޖެ ދެވުމާ އެކު އޭނާގެ ހިތުގައި ފުނިޖެހިފައިވާ ސުވާލުތަކަށް ޖަވާބު ހޯދުމުގެ މަސައްކަތް އޭނާ ފަށާނެއެވެ. ތާޝާ އެންމެ ކަންބޮޑު ވަނީ ޖީނާއަށް ވީގޮތެއް ނޭނގޭތީއެވެ. ރާއްޖެ ދެވުމާ އެކު އެންމެ ފުރަތަމަ ވެސް ޖީނާއާ ވާހަކަދެއްކޭތޯ މަސައްކަތްކުރާނެއެވެ.\nފަތިހު ހަތަރެއްޖަހަން ގާތްވެފައި ވަނިކޮށް އަނީކް ގުޅިއެވެ. އޭނާ ހުރީ ދޮރުމަތީގައި ކަމަށް ބުންޏެވެ. ކަންދިމާކުރިގޮތުން އެވަގުތު ސެކިއުރިޓީ ގާޑަށް ނިދިފައި އިނުމާ އެކު އަނީކްގެ އިރުޝާދާ އެއްގޮތަށް ވަރަށް ފަސޭހައިން ތާޝާއަށް ގެއިން ނިކުމެވިއްޖެއެވެ. ފަތިހުގެ ފިނި ވައިގެ ރޯޅި ގައިގައި ބީހިލުމާ އެކު ތާޝާއަށް ހަށިފުރާ ނޭވާއެއް ލެވުނެވެ. ތާޝާއަށް ކުރެވުމުން ދިޔައީ ގައިދީއަކު މިނިވަންވުމުން ކުރެވޭ ކަހަލަ އިހުސާސެކެވެ. ހަމަ އެހިނދު އަންސޫދާއާއި ދާނިޔާލް މަތިން ވިސްނައިލެވުމުން ދެރަވެއްޖެއެވެ. އޭނާ ގޭގައި ނެތްކަން އެނގޭ ހިނދު ހާސްވެ ކަންބޮޑުވާނެކަން ޔަގީނެވެ. އެހެން ނަމަވެސް ކުރިއަށް ފިޔަވަޅެއް އަޅަން އޭނާއަށް މަޖުބޫރެވެ. މައިންބަފައިން އޭނާއަށް ކޮންމެވެސް ކަމެއް ސިއްރުކުރާކަން ޔަގީނެވެ. ހުރިހާ ހަޤީގަތެއް އެނގި، ހުރިހާ ޝައްކުތަކާއި ވަހުމްތަކެއް ހިތުން ފިލުވޭނީ ކުރިއަށް ފިޔަވަޅެއް އަޅައިގެންނެވެ.\n" ވަރަށް ބޮޑަށް ތެންކިއު ނިކް.. ތިކަހަލަ ރަޙުމަތްތެރިއެއް މަދުވާނެ... އަހަރެން ގޮވައިން ރާއްޖެ ދިޔައީ ނިކްކަން އެނގުނިއްޔާ ޑާޑާ ކައިރިއަށް ވަރަށް ރުޅިއަންނާނެ ކަންނޭނގެ.. ފަހަރެއްގަ ދެ އާއިލާ ދޭތެރޭގައި މައްސަލަ ޖެހުމަކީ ވެސް އެކަށީގެންވާ ކަމެއް.. އެކަމަކު ވެސް އެހުރިހާ ކަމަކަށް ނުވިސްނާ އަހަރެންނަށް ޓަކައި މިވަރުގެ ކަމެއް ކޮށްދޭތީ ހިތުގެ އެންމެ ފުންމިނުން ޝުކުރު އަދާކުރަން..." އަނީކަށް ޓަކައި ތާޝާގެ ހިތް ޝުކުރުން ފުރިގެންވާ ހާލު ތާޝާ ބުންޏެވެ.\nއަނީކްގެ ތުންފަތްމައްޗަށް ވެރިވީ ފަނޑު ހިނިތުންވުމެކެވެ. ކަންތައްވެފައި ވަނީ ތާޝާ ހީކުރާ ގޮތަކަށް ނޫނެވެ. ފުރަތަމަ ފަހަރަށް ތާޝާއަށް ކަމެއް ސިއްރުކުރަން ޖެހޭތީ އަނީކްގެ ހިތަށް ވަނީ ނުތަނަވަސްކަމެއް ވެރިވެފައެވެ.\n" ހުރިހާ އެއްޗެއް ހަމައަށް ގެނައިންތަ..؟ ބޭސްތައް ގެނައިންތަ..؟" އަނީކް ސުވާލުކޮށްލިއެވެ. ހިނިތުންވެފައި އިނދެ ތާޝާ ބޯޖަހައިލިއެވެ. އަނީކް ވެސް ގަދަކަމުން ތުންފަތް މައްޗަށް ހިނިތުންވުމެއް ވެރިކުރުވިއެވެ.\nހެނދުނު ހޭލެވުމާ އެކު އެންމެ ފުރަތަމަ ވެސް ޝާނާއަށް ބަލާލެވުނީ އެނދުގެ އަނެއް ފަރާތަށެވެ. ޝާމިން ފެންނަން ނެތުމުން އޮފީހަށް ދިޔައީކަން އެނގުނެވެ. މޫނުމައްޗަށް ފޫހިކަމެއް ވެރިވި ހިނދު ތުން އަނބުރައިލެވުނެވެ. ގޮވައި ވެސް ނުލާ ދިޔައީތީ ހިތާހިތުން ޝާމިނަށް ކުދި ކިޔުނެވެ. ސައިޑް ކަބަޑުމަތީގައި އޮތް ފޯނުން ގަޑި ބަލައިލުމަށް ފަހު ތެދުވެ އިށީންނަމުން ގޭގައި ގެންގުޅޭ ރާމިޔާއަށް ގޮވައި ކޮފީ ގެންނަން ބުންޏެވެ. މޯޅިއަކަށް ދެމިލަމުން އިސްތަށިގަނޑުގައި ހުޅި ޖަހައިލި ވަގުތު އަލަމާރި ކައިރީގައި ހުރި ފޮށި ފެނުނެވެ. ބޮލުގައި ރިއްސައިލީ އެއީ އަދި ނުކޮށް ހުރި ކަމެއްކަން އެނގުމުންނެވެ. ކުރީ ބައިގައި އަންގައިލުމެއް ވެސް ނެތި އާގެއަކަށް ބަދަލުވާން މަންމަ އަންފޫޒާ ބުނީ އިއްޔެގެ ވަގުތެއްގައެވެ. ސަބަބަކީ ކުރިން އުޅުނު ގޭގެ މަރާމާތެއް ކުރަން ޖެހުމެވެ. ކޮން މަރާމާތެއްކަމެއް ބުނެއެއް ނުދެވުނެވެ. އެކަމުގެ ސަބަބުން ކޮންމެވެސް ގޯހެއް އުޅޭކަމަށް ޝާނާއަށް ޝައްކު ކުރެވެއެވެ.\nދޮރުފަތުގައި ދެ ފަހަރަކު ޓަކި ޖަހައިލުމަށް ފަހު ކޮފީ ތައްޓެއް ހިފައިގެން އެތެރެއަށް ވަނީ ގޭގައި ގެންގުޅޭ ރާމިޔާއެވެ. އެވަގުތު މުޅި ކޮޓަރި ތެރޭގައި ކޮފީގެ ހިތްގައިމު ވަހުން އެއްވަސް ވެގެން ދިޔައެވެ.\n" ދައްތަ ބުނަނީ ސައިބޯން އަންނާށޭ..." ޝާނާއަށް ކޮފީ ތަށި ދިއްކޮށްލަމުން ރާމިޔާ ބުންޏެވެ.\n" މަންމަގެ ލޯބިވާ ދަރިފުޅު ނެތީތަ މަންމައާ އެކީގައި ސައިބޯން..." ހިތްހަމަނުޖެހޭ ގޮތް ދައްކަމުން ޝާނާ ބުންޏެވެ.\n" ޖީނާ ކޮއްކޮ އިސްކޫލަށް ދަނީ... ދައްތަ އިންނަނީ އެކަނި...." ރާމިޔާ ޖަވާބުދިނެވެ.\n" މަށަށް ދެވޭނީ ފެންވަރައިގެން... ރާމިޔާ އަހަރެން ނިކުންނަންވާއިރަށް އެހެރަ ފޮށިގައި ހުރި އެއްޗެހި އަލަމާރިއަށް ލައިދޭންވީނު..." ޝާނާ އެދުނެވެ.\n" ރާމިޔާ ބައިވަރު މަސައްކަތް އެބަހުރި.. ދެ ގެސްޓް މީހާ އަންނާތީ ދައްތަ ބުނަނީ ދެ ކޮޓަރި ކްލީން ކުރަން..." ރާމިޔާގެ ޖަވާބު އިވި ޝާނާ ހައިރާންވިއެވެ. މެހުމާނެއް އަންނަ ވާހަކަ އަންފޫޒާ ކުރިއަކުން ނުބުނެއެވެ. ކުއްލިއަކަށް ގެ ބަދަލު ކުރުމާއި އެ އަންނަ މެހުމާނުންނާ ކޮންމެވެސް ގުޅުމެއް ވާކަމަށް ޝާނާއަށް ޝައްކު ކުރެވުނެވެ.\nޝާނާއާއި ޖީނާއަކީ އަންފޫޒާގެ ތިބި ދެ ދަރިންނެވެ. އެ ދެ ކުދިން ވަރަށް ކުޑައިރު އަންފޫޒާގެ ފިރިމީހާ ވަނީ ނިޔާވެފައެވެ. ނަމަވެސް އަންފޫޒާއަށް ހާލެއް ޖެހުނަ ނުދީ ތަނަވަސްކަމުގައި އެކުދިން ބަލައި ބޮޑުކުރުމަށް އެހީތެރިވެ ދިނީ އަންފޫޒާގެ ކޮއްކޮ އަންސޫދާއާއި އޭނާގެ ފިރިމީހާ ދާނިޔާލްއެވެ.\nޝާނާއާއި ޖީނާއާ ދެމެދުގައި އުމުރުގެ މާބޮޑު ތަފާތެއް ނެތަސް އުޅޭއުޅުމުގައި ދެ ކުދިންގެ މިޒާޖު އުޑާއި ބިމާހާ ތަފާތެވެ. ދޮށީ ދަރިފުޅު ޝާނާއަކީ ކަންކަމުގައި ރުޅި އިސްކުރާ ރުންކުރު ޒީލަ ގަދަ ކުއްޖެކެވެ. އަބަދުވެސް ތަނަވަސް ކަމުގައި އުޅެން ބޭނުންވާ ހިތް މޮޅު ކުއްޖެކެވެ. އެއާ ހިލާފަށް ޖީނާއަކީ ހިތްތިރި މަޑުމައިތިރި މިޒާޖެއްގެ ކުއްޖެކެވެ. ހުލްޤު ހެޔޮ ދީނަށް ލޯބިކުރާ ކުއްޖެކެވެ. އަމިއްލަ ފައިމައްޗަށް ކޮޅަށް ތެދުވެ ހުރި ޒިންމާދާރު ޓީޗަރެކެވެ. ދެކުދިން ހިޔާލު ތަފާތުވެ ދެބަސްވެއްޖެ ނަމަ ގިނަ ފަހަރަށް އަންފޫޒާއަށް ޖެހެވެނީ ޖީނާގެ ކޮޅަށެވެ. ޒުވާނުން ނަމަވެސް ބޮޑަށް ހަމަ ވިސްނުން ލިބިފައިހުރީ ޖީނައަށް ވީމައެވެ. ޝާނާ، ޖީނާއަށް ނަފްރަތުކުރާ އެންމެ ބޮޑު އެއް ސަބަބަކީ އެއީއެވެ.\nއެހެން ދުވަސްދުވަހާ ހިލާފަށް ޒިދާނަށް ތަންކޮޅެއް އަވަހަށް ހޭލެވިއްޖެއެވެ. ލޯ ހުޅުވައިލެވުމާ އެކު އެންމެ ފުރަތަމަ ވެސް ހިތަށް އައިސް ވަނީ ތާޝާއެވެ. އެއީ އަބަދުގެ ވެސް އާދައެވެ. ރޭގަނޑުގެ ނިދެމުން ދާއިރުވެސް އޭނާގެ ހިތުގައި ރަނިކަންކުރަނީ ތާޝާއެވެ. ނިދިން ހޭލެވުމާ އެކު އެންމެ ފުރަތަމަ ހިތަށް އައިސް ވަންނަނީ ތާޝާގެ ހިތްގައިމު ތަސްވީރެވެ.\nއޭނާގެ ހިތް މޮޔަކުރުވި ތާޝާގެ ޗާލު ހިނިތުންވުން ސިފަވެގެން ދިޔުމާ އެކު މެޔަށް ރިހުމެއް އިހުސާސްވެގެން ދިޔައެވެ. ކުއްލިއަކަށް ކަމެއް ހަނދާންވުމާ އެކު އޮތްތަނުން ތެދުވިއެވެ. އަވަސް އަވަހަށް ފާހާނާއަށް ވަދެ މޫނު ދޮވެލައިގެން ކޮޓަރިން ނިކުތެވެ. ބަދިގޭގައި އުޅުނު ޒައިނާއަށް ނުފެންނާނެހެން ސިއްރުން ގެއިން ނިކުމެ ސައިކަލަށް އަރައި ދުއްވާލިއެވެ.\nމާލޭގެ ތަންކޮޅެއް މީހުން މަދު ހިސާބެއްގައި ސައިކަލު ޕާކުކޮށްލިއެވެ. ކުރިމަތިން ފެންނަމުން ދިޔަ މަންޒަރަށް ނަޒަރު ހުއްޓާލެވުމާ އެކު ދެލޯ ފެންކަޅިވެގެން ވެގެން ދިޔައީ މަދު ސިކުންތުކޮޅެއްގެ ތެރޭގައެވެ.


މިދިޔަ މަހު އެކަނި ވެސް 186 މައްސަލައެއް ހުށަހެޅުން- ޖެންޑާ މިނިސްޓްރީ - DhiDaily\nމިދިޔަ މަހު އެކަނި ވެސް 186 މައްސަލައެއް ހުށަހެޅުން- ޖެންޑާ މިނިސްޓްރީ\nޖެންޑަރ މިނިސްޓަރު ޢާއިޝަތު މުޙައްމަދު ދީދީ. ފޮޓޯ: ޖެންޑަރ މިނިސްޓްރީ\nމިއަހަރުގެ ފެބުރުވަރީ މަހުގައި ޖުމްލަ 186 މައްސަލައެއް ރިޕޯޓުކޮށްފައިވާ ކަމަށް މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއިން ތަފާސްހިސާބުތަކުން ދައްކައިފިއެވެ.\nއެމިނިސްޓްރީއަށް މިދިޔަ މަހުގައި ހުށަހެޅިފައިވާ މައްސަލަތަކުގެ ތަފާސްހިސާބުތަކުގެ ތެރޭގައި، ކުޑަކުދިންނަށް ކުރާ އެކިބާވަތުގެ އަނިޔާއާއި، އަހުލާގީ މައްސަލަތަކާއި، ހައްގުތަކުން ކުޑަކުދިން މަހުރޫމްކުރާ މައްސަލަތަކާއި، ނުކުޅެދުންތެރިކަން ހުންނަ މީހުނާއި އުމުރުން ދުވަސްވީ މީހުންނަށް އަޅައިލުމާ ގުޅޭގޮތުން ހުށަހެޅިފައިވާ މައްސަލަތައް ހިމެނޭ ކަމަށް ޖެންޑާ މިނިސްޓްރީއިން ހަމަކުރެއެވެ.\nއަމިއްލަ ނަފްސަށް ގެންލުންދޭ މައްސަލަތަކާއި، އާއިލީ މައްސަލަތަކުގެ އިތުރުން ދައުލަތުގެ ބެލުމުގެ ދަށުގައި ތިބި، ފޮސްޓަރކުރެވުނު އަދި ރީއިންޓަރގްރޭޓް ކުރެވުނު ކުދިންގެ މައްސަލަތައް ހިމެނޭ ކަމަށެވެ.\nމިދިޔަމަހުގެ ތެރޭގައި ކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 92 މައްސަލަ އެމިނިސްޓްރީއަށް ހުށަހަޅާފައިވާކަމަށް ބުނެ ޖެންޑާއިން ބުނީ، މި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ޖިންސީ ހާނިއްކައިގެ މައްސަލަތައް ކަމަށާއި މިބާވަތުގެ 25 މައްސަލައެއް ހުށަހަޅާފައިވެއެވެ.\nޖިސްމާނީ ހާނިއްކައިގެ 21 މައްސަލައަކާއި، އިހުމާލުވުމުގެ 17 މައްސަލަ، ނަފްސާނީ ހާނިއްކައިގެ9މައްސަލަ، ނަހަމަގޮތުގައި ބޭނުންކުރުމުގެ 8 މައްސަލަ، ގެވެށި އަނިޔާގެ ޢަމަލެއް ކުރާތަން ކުއްޖާއަށް ދައްކާ ނުވަތަ ފެނުމުގެ 8 މައްސަލަ ހިމެނެއެވެ.\nއަދި އެހެންކުދިންގެ ފަރާތުން ގަނާ އަދި ފުރައްސާރައިގެ ޝިކާރައަކަށްވުމުގެ3މައްސަލައަކާއި، އެހެންކުދިންގެ ފަރާތުން އިންޓަރނެޓް މެދުވެރިކޮށް ގަނާ ލިބުމުގެ 1 މައްސަލައެއް ހިމެނެއެވެ.\nއަހުލާޤީ މައްސަލަތަކުގެ ތެރޭގައި ކުޑަކުދިންގެ އަހުލާގާއި ގުޅުން ހުރި2މައްސަލައަކާއި، ގެއިން ނުކުމެގެން ދިއުމުގެ 1 މައްސަލައިގެ އިތުރަށް ސްކޫލަށް ދާން ބޭނުންނުވުމުގެ 1 މައްސަލަ ހުށަހަޅާފައިވާ ކަމަށް މިނިސްޓްރީގެ ތަފާސްހިސާބުތަކުން ހަމަވެއެވެ.\nހައްގުތަކުން ކުޑަކުދިން މަހުރޫމުކުރުމުގެ މައްސަލަތަކުގެ ތެރޭގައި ތައުލީމަށް ހުރަސްއެޅުމުގެ5މައްސަލައެއް ހުށައަޅާފައިވެއެވެ.\nމީގެއިތުރުން، އެކިބާވަތުގެ ކުށްކުރާ ކުދިންގެ6މައްސަލައެއް ހުށަހެޅިފައިވާ ކަމަށާއި، މީގެތެރޭގައި މާރާމާރި ހިންގުމުގެ4މައްސަލައަކާއި، ތޫނު އެއްޗެހި ގެންގުޅުމުގެ 1 މައްސަލަ ހިމެނެއެވެ.\nމިދިޔަމަހު ޖެންޑާއަށް ހުށަހެޅި އާއިލީ މައްސަލަތަކުގެ ތެރޭގައި 21 މައްސަލައެއް ހިމެނޭ ކަމަށާއި، އެ މައްސަލަތަކުގެ ތެރޭގައި ޙަޟާނާތު ނުވަތަ ކުދިންނާ ބައްދަލުނުކުރެވޭ 18 މައްސަލައަކާއި ކުދިން ބެލުމުގައިޖެހޭ2މައްސަލައެއް އަދި ދަރިންނަށް ޚަރަދު ދިނުމުގައި ދިމާވާ 1 މައްސަލައެވެ.\nވަކި ޖިންސަކަށް ވީތީ ކުރާ އަނިޔާއާއި، ގެވެށި އަނިޔާގެ 38 މައްސަލައެއް މިނިސްޓްރީއަށް ހުށަހެޅުނެވެ.\nމިފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައިވަނީ ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ މައްސަލައާއި ޖިސްމާނީ އަނިޔާކުރުމުގެ މައްސަލަ ކަމަށާއި، މިފަދަ 14 މައްސަލައަކާއި ޖިސްމާނީ އަނިޔާކުރުމުގެ 14 މައްސަލައެއް ރިޕޯޓުކޮށްފައިވާ ކަމަށްވެސް މިނިސްޓްރީން ފާހަގަކުރެއެވެ.\nއިހުމާލުވުމުގެ3މައްސަލައަކާއި، ޖިންސީ ހާނިއްކަކުރުމުގެ 1 މައްސަލައާއި، ނަހަމަގޮތުގައި ބޭނުންކުރުމުގެ 1 މައްސަލައިގެ އިތުރުން، ޖިންސީ ފުރައްސާރަކުރުމުގެ 1 މައްސަލަ ހުށަހަޅާފައިވާކަމަށް އެމިނިސްޓްރީއިން މަޢުލޫމާތު ދެއެވެ.\nމާލީ ނުވަތަ އިޤްތިޞާދީ ފުދުންތެރިކަން ފޯރުކޮށްދިނުމުގައި ހުރަސްއެޅުމުގެ 1 މައްސަލައަކާއި، މުދާ ހިފެހެއްޓުމާއި މުދަލަށް ގެއްލުންދިނުމުގެ 1 މައްސަލައިގެ އިތުރަށް، ބާރާއި ނުފޫޒު ފޯރުވުމުގެ 1 މައްސަލަ އަދި ބިރުދެއްކުމުގެ ގޮތުން ކުރެވޭ ކަންކަމާގުޅޭ 1 މައްސަލަ ހުށަހަޅާފައިވެއެވެ.\nއެމިނިސްޓްރީއަށް ހުށަހަޅާފައިވާ މައްސަލަތަކުގެ ތެރެއިން ނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 12 މައްސަލަ ފެބުރުވަރީ މަހުގެ ނިޔަލަށް މިނިސްޓްރީއަށް ހުށަހަޅައިފައި ވާއިރު، މީގެތެރޭގައި ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 10 މައްސަލައަކާއި، އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ2މައްސަލަ ހިމެނޭކަމަށެވެ.\nއަމިއްލަ ނަފުސަށް ގެއްލުން ދިނުމާއިގުޅޭ 10 މައްސަލައަކާއި، އެ މައްސަލައިގެ ދަށުން ދައުލަތުގެ ބެލުމުގެ ދަށަށް2ކުދިން ގެނެވިފައިވާ ކަމަށް ޖެންޑަރ މިނިސްޓްރީން ބުނެއެވެ.\nޖެންޑާއިން ބުނީ ފެބްރުއަރީމަހުގެ ނިޔަލަށް ދަޢުލަތުގެ ބެލުމުގެ ދަށުގައި 224 ކުދިން ނެގިފައިވާ ކަމަށެވެ.


އާރޓިކަލްކިޔުމަށް ހޭދަވާނެކަމަށް ބެލެވެނީ : 37 މިނެޓް,7ސިކުންތު\n"ކުރީގާ އެކަކުވެސް ނެތެވެ. --- އަފިންގެ ސުވާލަކީ، މުޅިދުނިޔޭގެ އެއްމެންގެ ފަހަތުގާ މުސްލިމުން ތިބީ ކީއްވެ ހެއްޔެވެ؟"\nމިއީ މީހަކު އަޅުގަނޑަށް ނުވަތަ މިއަދުނޫހަށް ކުރިމަތިކޮށްފައިވާ ސުވާލެކެވެ. ސުވާލަކީ ހަމަ ވަރަށް މުހިންމު ސުވާލެކެވެ. ﷲ ތަޢާލާއަށް ބިރުވެތިވާ އަދި އިސްލާމް ދީނަށް ލޯބިކުރާ ކޮންމެ މުސްލިމެއްގެ ހިތުގައިވެސް އުފެދޭނެ ސުވާލެއް މެއެވެ.\nމި ސުވާލުގެ ޖަވާބުގައި ދަންނަވަން އޮތީ މުޅި ދުނިޔޭގެ އެންމެންގެ ފަހަތަށް މުސްލިމުންނަށް ޖެހެން ޖެހިފައި މިވަނީ މުސްލިމް އުންމަތްތަކުގެ ވެރިންގެ އަމިއްލަ އެދުން ބޮޑުވުމުން ކަމަށެވެ. ދައުލަތުން ވައްކަން ކުރުމާއި އިންޞާފު ޤާއިމު ނުކުރުމުގެ ސަބަބުން ރައްޔިތުން އިންތިހާއަށް ރުޅި ގަދަވެވެފައި ތިބޭތީ ރައްޔިތުންނަށް އިތުބާރު ނުކުރަން ވެގެން މަޤާމުގައި ތިބެން ކާފިރުންގެ މަދަދު ބޭނުންވުމުން ކަމަށެވެ.\nމިސާލަކަށް މުސްލިމުންގެ މަންމަ އާއި ބައްޕަ ކަމުގައި ބަލަން ޖެހޭ ސައުދިޢަރތަބިޔާގެ ޙާލަތަށް ބައްލަވާށެވެ! މުޅި މުސްލިމް އުންމަތަށް ދޭ އެހީތެރިކަމަށްވުރެ އެތައް ގުނައަކަށް މާލީ އެހީ ހިލޭ ސާބަހަށް ދެނީ އެމެރިކާއަށެވެ. ހަތިޔާރު ގަންނަ އެޑްވާންސަށް އަބަދުވެސް އެ އޮންނަނީ އެތައް ސަތޭކަ ބިލިއަން ޑޮލަރެއް ދައްކައިފައެވެ.\nރާއްޖެއަށްވެސް ޖެހުނީ ހަމަ މިހާލެވެ. ސުމުއްވުލްއަމީރު އިބްރާހީމް ނާޞިރުގެ ވެރިކަމަށްފަހު ކާފިރުންނަށް އަޅުވެތިވާން މިވަނީ ފަށައިފައެވެ. އެމީހުން ދައްކާހައި ލިޔުމެއްގައި ސޮއިކޮށް އަޅުވެތިވަމުން އެގެންދަނީ ކީރިތި ޤުރްއާނަށް އެއްވެސް ވަރަކަށް ބަލައިލުމެއް ނެތިއެވެ. ކީރިތި ޤުރްއާނުގައި ބަޔާންވެގެންވާ ކަންކަން ނުކުރަން ސޮއިކުރަމުން ގެންދާއިރު މި ޖަދަލު ކުރެވެނީ ﷲ ތަޢާލާ އާއި ކަމެއްވެސް ވެރިންނަކަށް ނުއެނގެއެވެ.\nކާފިރުންގެ ފަލްސަފާތަކަށް ވިކުނު މިންވަރު ނިކަން ދެކެވަޑައިގަންނަވާށެވެ! ފިރިހެނުން ފަހަތުގައިލައިގެން އަމިއްލައަށް އިމާމުވެ ހުކުރު ނަމާދުކުރާ އައިމިނާ ގެނެސް އިސްލާމީ މަރުކަޒުގައި ދީނީ ދަރުސް ދިން ދުވަސް ދިވެހިންގެ ހަނދާނަކުން ދުވަހަކުވެސް ނުދާނެއެވެ. އެއިގެފަހުން އައި ވެރިކަމުގައި ﷲ ތަޢާލާ އަށް ގޮންޖަހާ ނަޖިސް އަންހެނަކު ރައްޔިތުންގެ މަޖިލީހަށް ވައްދުވައި ދެއްކުވި ވާހަކަތައްވެސް ހަމަ އެފަދައެވެ.\nއިސްލާމް ދީނާއި ބީރައްޓެހި ވާހަކަތައް ދައްކައި ދިވެހިން އިސްލާމް ދީނާއި ދުރުކުރުވަން ކުރެވޭ މަސައްކަތްތަކަށް އިސްލާމް ދީނުގެ ޢަދުއްވުން ކުރާ ހޭދަ އެމްޑީއެންގެ ރިޕޯޓުން ހާމަވެއެވެ. އަދި އެފަދަ ކަންކަން ކުރަން ރާއްޖޭގެ ސިޔާސީ ބޭފުޅުންނަށް ބޭރުގެ ޖަމާއަތްތަކުންނާއި ވަކިވަކި ފަރުދުން ފައިސާ ދޭކަން ދާދި މިދާކަށް ދުވަހު އެވަނީ އެފަދަ ފައިސާ ލިބިވަޑައިގަންނަވާ ބޭފުޅެއްގެ އަމިއްލަ އިއްތިރާފުން ސާބިތުވެފައެވެ.\nވެރިކަމަށް އަންނަން ﷲ ތަޢާލާއަށް ދުޢާ ކުރެއެވެ. ވެރިކަން ދެއްވެވުމުން އަޅުވެތިވަނީ ޝައިޠާނާއަށެވެ. ކީރިތި ޤުރްއާނުގެ ކުރިއަށް ނެރެނީ ޝައިޠާނާ ދައްކައިދޭ ޙައްޤުތަކުގެ ވާހަކައެވެ. އދ ގެ ޝައިޠާނީ ޤަރާރުތަކުގެ ވާހަކަތަކެވެ. ވީމާ ވެރިކަން ދެއްވެވުން އެދި ﷲ ތަޢާލާއަށް ދުޢާ ކުރުމުން ވެރިކަން ދެއްވެވުމުން ﷲ ތަޢާލާގެ އެންގެވުންތައް "ބޮލާލައި ޖަހާފައި" ޢަމަލު ކުރަނީ ޝައިޠާނާގެ އެންގުންތަކަށެވެ.\nމުސްލިމުން ދެރަވެ ނިކަމެތިވެފައިވަނީ ފަރުދީ ހައިޞިއްޔަތަކުން ނޫނެވެ! ވެރިކަމުގެ ދާއިރާގައެވެ. އިސްލާމް ދީނުގައި ސާބިތުވެ ތިބި މުސްލިމުން އަދިވެސް ތިބީ ވަރަށް ވަރުގަދަކޮށެވެ. އެހެން ދީންތަކުގެ އިސް މީހުން އެމީހުންގެ ދީނުގައި މަނާ ކަންކަން ކުރާތީ އަބަދުވެސް ދަނީ މައްސަލަތައް ކުރިމަތިވަމުންނެވެ. ނަމަވެސް ހަރުދަނާ މުސްލިމުންގެ ކިބައިން އެފަދަ ކަންކަމެއް ނުފެނެއެވެ. އިން ޝާ ﷲ!\nﷲ ތަޢާލާ މުސްލިމުންނަށް ކުރިއެރުން މިންވަރު ކުރެއްވެވިއެވެ. ސައިންސާއި ބޭސްވެރިކަމާއި ހިސާބު ޢިލްމާއި އެނޫންވެސް ޢިލްމުތަކުން އެންމެ ކުރިއަރާފައިވާ ބައަކީ މުސްލިމުން ކަމުގައި ލެއްވެވިއެވެ. އެ ނިޢްމަތް މުސްލިމް ޤައުމުތަކުގެ ވެރިންގެ އަމިއްލަ އެދުން ބޮޑުވުމުން ގެއްލިގެން ދިއައީ އެވެ. މުސްލިމުންގެ އެންމެ މުޤައްދިސް ފޮތް، މުސްލިމުންގެ ދުސްތޫރަ ކީރިތި ޤުރްއާނުގެ އެންމެ ދުވަސްވީ މުޞަޙަފްވެސް އޮތްކަމަށް މިހާރު އަޑު އިވެނީ އޮކްސްފޯޑް ޔުނިވަރސިޓީގައެވެ. މިއަދު ފެންނަމުން މިދަނީ އެވަރުވެސް ހިމާޔަތްކުރުމުގެ ބާރު މުސްލިމް ވެރިންގެ ކިބައިގައި ނެތިގެން ދިއުމުން މެދުވެރިވާ ކަންކަމެވެ.\nމުސްލިމުންގެ ތެރޭގައި ނިކަމެތިކަން ފެތުރެނީ އިސްލާމް ދީނަށް އެއްވެސް ލޯތްބެއް ނެތް މީހުންނަކީ މާތް ބައެއްގެ ގޮތުގައި ޤަބޫލުކޮށް އެމީހުންގެ ފަހަތުން ދުވެވޭތީއެވެ. ދުޢާއަކީ މިފަދަ ނިކަމެތި ކަމުން މުސްލިމް އުންމަތް ސަލާމަތްކޮށްދެއްވެވުމެވެ.\nސުވާލަށް ކޮންމެވެސް މިންވަރަކަށް ޖަވާބު ދެވިއްޖެ ކަމަށް އުންމީދުކުރަމެވެ.


ސްރީ ލަންކާގެ ޕްރިޒަން އޮފިސަރުންނާއި އެމްސީއެސްގެ ޕްރިޒަން އޮފިސަރުންނަށް އަމާޒުކޮށް، ޔޫއެންއޯޑީސީއިން މާފުށީ ޖަލުގައި ތަމްރީން ޕްރޮގްރާމެއް ފަށައިފި\n20 މާރޗް 2022\nޔުނައިޓެޑް ނޭޝަންސް އޮފިސް އޮން ޑްރަގްސް އެންޑް ކްރައިމް (ޔޫއެންއޯޑީސީ)ގެ ގްލޯބަލް މެރީޓައިމް ކްރައިމް ޕްރޮގްރާމް (ޖީއެމްސީޕީ) އިން ސްރީ ލަންކާގެ ޕްރިޒަން އޮފިސަރުންނަށާއި މޯލްޑިވްސް ކަރެކްޝަނަލް ސަރވިސްގެ ޕްރިޒަން އޮފިސަރުންނަށް “އެކްސެލިންގ ބިޔޯންޑް އެމަރޖިންގ ޗެލެންޖަސް – ކަރެކްޝަންސް އާފްޓަރ ގްލޯބަލް ޕެންޑެމިކް” ގެ ނަމުގައި ޓްރޭނިންގ ޕްރޮގްރާމެއް މާފުށީ ޖަލުގައި މިއަދު ފަށައިފިއެވެ.\n05 ދުވަހަށް ކުރިއަށް ގެންދާ މި ޓްރޭނިންގ ޕްރޮގްރާމް ހިންގުމުގެ ބޭނުމަކީ ޕްރިޒަން އޮފިސަރުން ތަމްރީން އަދި ތަރައްޤީކޮށް، ޔޫއެންގެ “މިނިމަމް ސްޓޭންޑަޑް ފޯ ދަ ޓްރީޓްމަންޓް އޮފް ޕްރިޒަނަސް – ދަ ނެލްސަން މަންޑޭލާ ރޫލްސް” އަށް އަޙުލުވެރިކޮށް، ކޯވިޑް-19 ފަދަ ބަލިތައް ފެތުރުމުގެ ސަބަބުން ދިމާވެދާނެ މައްސަލަތަކާއި ގޮންޖެހުންތަކަށް ތައްޔާރުވެ، އެކަންކަން ޙައްލުކުރާނެ އުކުޅުތައް ދަސްކޮށްދިނުމެވެ. މިގޮތުން މި ޓްރޭނިންގ ޕްރޮގްރާމްގައި ސްރީ ލަންކާގެ 09 ޕްރިޒަން އޮފިސަރުންނާއި ރާއްޖޭގެ 08 ޕްރިޒަން އޮފިސަރުން ވަނީ ބައިވެފައެވެ.\nމި ޓްރޭނިންގ ޕްރޮގްރާމް އިފްތިތާޙް ކޮށްދެއްވީ ކޮމިޝަނަރ އޮފް ޕްރިޒަންސް އަޙްމަދު މުޙައްމަދުފުޅުއެވެ. ކޮމިޝަނަރގެ އިތުރުން، ޔޫއެންއޯޑީސީގެ ފަރާތުން ސްރީ ލަންކާއަށް ކަނޑައަޅާފައި ހުންނަ ކަންޓްރީ ކޯޑިނޭޓަރ ދުޝާންތީ ފަރނާންޑިސް، ނެޝަނަލް ޕްރޮގްރާމް އޮފިސަރަ މުޙައްމަދު އަރުޖުން، ޕްރިޒަން އެކްސްޕަރޓް ޔޯހަން މަޓްސް ފްރެޑެރިކް ޔޮނަސަން، ޔޫއެންއޯޑީސީގެ ފަރާތުން ރާއްޖެއަށް ކަނޑައަޅާފައިވާ ޕްރިޒަން އެކްސްޕަރޓް އެލިއުދް އޮޕިލޯ އޮކެއްލޯ، ކޮމިޝަންޑް އޮފިސަރުންނާއި ޓްރޭނިންގ ޕްރޮގްރާމްގެ ބައިވެރިން ފެށުމުގެ ރަސްމިއްޔާތުގައި ބައިވެރިވެލެއްވިއެވެ.\nކޮމިޝަނަރ އޮފް ޕްރިޒަންސް އަޙްމަދު މުޙައްމަދުފުޅު ޔޫއެންއޯޑީސީގެ ވަފްދަށާއި ސްރި ލަންކާގެ ޕްރިޒަން އޮފިސަރުންނަށް މަރުޙަބާ ދަންނަވަމުން ވިދާޅުވީ މިފަދަ ޓްރޭނިންގ ޕްރޮގްރާމެއް ހޯސްޓުކުރާނެ ފުރުޞަތު ލިބުނީތީ އުފާކުރައްވާ ކަމަށެވެ. ކޯވިޑް-19 އާ ގުޅިގެން ދިވެހި ސަރުކާރުން ކުއްލި ނުރައްކަލުގެ ޙާލަތު އިޢުލާންކޮށް އަދި ލޮކްޑައުންއަށް ދިއުމުގެ ސަބަބުން އެމްސީއެސްއަށް ކުރިމަތިވި ގޮންޖެހުންތައް ފާހަގަކުރައްވަމުން، އެމްސީއެސްއިން ރައްކާތެރިކަމުގެ ގޮތުން އަޅާފައިވާ ފިޔަވަޅުތަކަށް އަލި އަޅުއްވާލެއްވިއެވެ. މިގޮތުން ޖަލުތައް އިތުރަށް ސާފުކޮށް ޑިސްއިންފެކްޓް ކުރުމާއި ޖަލުގައި ބަންދުކޮށްފައި ތިބި ފަރާތްތަކާއި އޮފިސަރުން ކޮންމެ ދުވަހަކު ބަލީގެ ޢަލާމަތްތަކަށް ސްކްރީންކުރުމާއި، ކްލެމެންސީ އަދި ޕެރޯލްގެ ދަށުން ޝަރުޠު ހަމަވާ ފަރާތްތައް ދޫކުރުމާއި، ދާއިމީ ބޮޑެތި ބަލިތަކަށް ބޭސްކުރާ ފަރާތްތައް ގެއަށް ވަގުތީ ގޮތުން ބަދަލުކުރުމާއި، ޖަލަށް މީހުން ވަދެ ނިކުތުން ބަންދުކުރުމާއި، ޤައިދީންނާއި ބަންދުމީހުން އެއްތަނުން އަނެއްތަނަށް ސިއްޙީ ފަރުވާ އަދި ކޯޓު ޝަރީޢަތްތަކަށް ގެންދިއުން މެދުކަނޑާލުން ފަދަ ކަންތައްތައް ހިމެނޭކަމަށް ކޮމިޝަނަރ ވިދާޅުވިއެވެ. އަދި މި ކަންތައްތަކަށް ޒަމާނީ ޙައްލުތައް ހޯދަން މަސައްކަތްކޮށް، ޖަލުގައި ބަންދުކޮށްފައި ތިބި ފަރާތްތަކަށް ޢާއިލާ އަށާއި ވަކީލުންނާ ގުޅުން ބޭއްވުމުގެ ގޮތުން އިތުރަށް ފޯން ކޯލް ދިނުމާއި ވީޑިއޯ ކޯލް ތަޢާރަފްކުރުމާއި ވިޑީއޯ މެދުވެރިކޮށް ޝަރީޢަތުގައި ބައިވެރިވެވޭނެ އަދި ސްޕެޝަލިސްޓް ޑޮކްޓަރުންނަށް ދެއްކޭނެ އިންތިޒާމް ހަމަޖެއްސިގެން ދިއުންކަމަށާއި ޖަލުގައި ތިބި ފަރާތްތަކަށް ޢާއިލާއިން އޮންލައިންކޮށް ފައިސާ ފޮނުވޭނެ އިންތިޒާމް ހަމަޖެއްސުނުކަމަށް ސީޕީ ވިދާޅުވިއެވެ. މީގެ އިތުރުން މާފުށީ ޖަލުގައި އިތުރު ޚިދުމަތްތަކާއެކު އައު މެޑިކަލް ސެންޓަރެއް ހުޅުވުނު ކަމަށާއި އައިޖީއެމްއެޗްއާއެކު ސްޕެޝަލިންޓުންނާއި ސުޕަރ ސްޕެޝަލިސްޓް ޑޮކްޓަރުންނަށް ޖަލުގައި ތިބެގެން ދެއްކޭނެ ގޮތާބެހޭ އެމްއޯޔޫއެއްގައި ކަމަށް ކޮމިޝަނަރ ވިދާޅުވިއެވެ. އަދި ޤައިދީންނާއި ބަންދުމީހުންގެ %84 ކޯވިޑް-19 ވެކްސިންގެ ފުރަތަމަ ޑޯޒް އަދި %73 ވެކްސިންގެ ދެވަނަ ޑޯޒް ފުރިހަމަކޮށްފައިވާކަމަށާއި އޮފިސަރުންނާއި މުވައްޒަފުންގެ ތެރެއިން %94 ވެކްސިންގެ ފުރަތަމަ ޑޯޒް އަދި %91 ދެވަނަ ޑޯޒް ފުރިހަމަކޮށްފައިވާކަމަށް ސީޕީ ފާހަގަކުރެއްވިއެވެ.\nކޮމިޝަނަރގެ ވާހަކަފުޅު ނިންމާލައްވަމުން އެމްސީއެސްގެ އޮފިސަރުން ލޮކްޑައުންތެރޭގައި ޢާއިލާއާ ދުރުގައި ޖަލުގައި ބަންދުވެ ތިބެ ވީ ޤުރުބާނީ އާއި ކުރި މަސައްކަތްތައް ފާހަގަކުރެއްވިއެވެ. އަދި ޔޫއެންއޯޑީސީއިން ދެއްވަމުން ގެންދާ އެހީތެރިކަމާއި އެއްބާރުލުމަށް އަލިއަޅުއްވާލައްވައި، ޔޫއެންއޯޑީސީއަށް އިޚްލާސްތެރިކަމާއެކު ޝުކުރުއަދާކުރެއްވިއެވެ.\nމި ޓްރޭނިންގ ޕްރޮގްރާމްގެ ބައިވެރިންނަށް ޑައިނަމިކް ސެކިއުރިޓީ އެޕްލިކޭޝަން، ހިއުމަން ރައިޓްސް، މަންޑޭލާ ރޫލްސް، ކޯޑް އޮފް އެތިކްސް، ކޮންޓިންޖެންސީ ޕްލޭނިންގ، ޔޫސް އޮފް ފޯސް ކޮންޓިނުއަމް، އިންސިޑަންޓް މެނޭޖްމަންޓް، ޕްރޮސީޖުރަލް ސެކިއުރިޓީ – އެސްކޯޓްސް، ކަރެކްޝަންސް ލެވެރޭޖް އޮން ޓެކްނޮލޮޖީ – ޕޯސްޓް ޕެންޑެމިކް ފަދަ މޮޑިއުލްތައް ކިޔަވާދޭނެއެވެ.


SunOnline: Anna aharu rahrashuge boahiyavahikamah haassa iskameh dheynan: Raees\nއަންނަ އަހަރު ރަށްރަށުގެ ބޯހިޔާވަހިކަމަށް ހާއްސަ އިސްކަމެއް ދޭނަން: ރައީސް\nމުހައްމަދު މުޒައްޔިން ނާޒިމް 01 Mar 2021, 13:58\nއަންނަ އަހަރު ރަށްރަށުގެ ބޯހިޔާވަހިކަމަށް ހާއްސަ އިސްކަމެއް ދެއްވާނެ ކަމަށް ރައީސް އިބްރާޙިމް މުހައްމަދު ސޯލިހް ވިދާޅުވެއްޖެ އެވެ.\nރޭ އެމްޑީޕީން އޮންލައިންކޮށް ބޭއްވި ރަށްވެހިފަތިސް ކެމްޕެއިންގައި ބައްދަލުވުމުގައި ވާހަކަ ދައްކަވަމުން ރައީސް ވިދާޅުވީ، ބޯހިޔާވަހިކަމުގެ މަޝްރޫއުތައް ހިންގުމަށް ޕްލޭންތަކެއް ހަދަމުންދާ ކަމަށާއި ވަރަށް އަވަހަށް އެކަންކަމުގެ އަމަލީ މަސައްކަތް ފެށޭނެ ކަމަށެވެ.\n"ވަރަށް ރަނގަޅު ޕްލޭނެއް އެބައޮތް. ވެފައިވާ ވައުދާ އެއްގޮތަށް މާލޭގައިވެސް އަތޮޅު ތެރޭގައިވެސް ބޯހިޔާވަހިކަމުގެ މަޝްރޫއުތައް ކުރިއަށް ދާނެ. އަޅުގނޑުމެންގެ އަމާޒަކީ އަންނަ އަހަރަކީ އަތޮޅުތެރޭ ބޯހިޔާވަހިކަމަށް ވަރަށް ބޮޑު ފޯކަސްއެއް ދީގެން ކަންތައްތަކެއް ހިންގާނެ އަހަރެއް،" ރައީސް ވިދާޅުވި އެވެ.\n"އޭގެ މަސައްކަތް ފެށޭނެ މިއަހަރު މެދުތެރޭ. އަމަލީ މަސައްކަތް އިރާދަކުރެއްވިއްޔާ އަންނަ އަހަރު ވަރަށް ބޮޑަށް ފެންނާނެ،"\nއެ ބައްދަލުވުމުގައި ވާހަކަ ދައްކަވަމުން ހައުސިން މިނިސްޓަރު މުހައްމަދު އަސްލަމް ވިދާޅުވީ، އަތޮޅުތެރެއަށް 1.5 ބިލިއަން ރުފިޔާގެ ބޯހިޔާވަހިކަމަށް މަޝްރޫއު ހިންގުމަށް މަޝްވަރާ ކުރަމުންދާ ކަމަށެވެ.\n"ފިނޭންސް މިނިސްޓަރާއެކު ވާހަކަތަކެއް ދެކެވުމުން މިހާރު ދަނީ. ދެކެވެމުންދާ ވާހަކަ އަކީ، 2022 ވަނަ އަހަރު އަތޮޅުތެރެއަށް 1.5 ބިލިއަން ރުފިޔާގެ ހައުސިން ޕްރޮގްރާމެއް ހިންގުމަށް،" އަސްލަމް ވިދާޅުވި އެވެ.\nގޯގޯ ލަތީފް ނިޔާވެއްޖެ\nއެމްއެންޕީން ފުރަތަމަ ފަހަރަށް އިންތިހާބެއް ކާމިޔާބުކޮށްފި


ޖޭޕީގެ ކެބިނެޓް ލިސްޓްގައި ނަން އޮތީ އަޅުގަނޑަށް އެނގިގެނެއް ނޫން – ޑރ.ޝައުޤީމިކަލް ނޫސް\nޑރ. މަހްމޫދު ޝައުގީ ފުވައްމުލަކުގައި ބޭއްވުނު ކޮންފަރެންސްގެ ބައެއް އިސްވެރިންނާއެކު. ފޮޓޯ: ޑރ. ޝައުޤީ ފބ.\nޖޭޕީގެ ކެބިނެޓް ލިސްޓްގައި ނަން އޮތީ އަޅުގަނޑަށް އެނގިގެނެއް ނޫން – ޑރ.ޝައުޤީ\n19 ޖޫޏް 2018, 22:55 |\nޖުމްހޫރީ ޕާޓީގެ ފަރާތުން އާއްމުުކުރި ހިޔަނި ކެބިނެޓް ލިސްޓުގައި ޑރ. މަހުމޫދު ޝައުގީގެ ނަން އޮތީ އެ ބޭފުޅާއަށް އެގިވަޑައިގެން ނޫން ކަމަށް ވިދާޅުވެއްޖެއެވެ. ކެބިނެޓް ލިސްޓްގެ3ވަނާގައި, ފައިނޭންސް މިނިސްޓަރު ގެ މަގާމަށް ހިމަނާފައި ވަނީ ޑރ. މަހްމޫދު ޝައުގީ އެވެ.\nކުރިން އެޑިއުކޭޝަން މިނިސްޓަރުކަމާއި ޓްވަރިޒަމް މިނިސްޓަރު ކަން ވެސް ކުރެއްވި ޑރ. ޝައުގީ އޭނާ ގެ ފޭސްބުކު ޕޭޖުގައި ދާދި ދެންމެއަކު ލިޔުއްވާފައި ވަނީ “ވަރަށް ގިނަ ބޭފުޅުން ސުވާލު ކުރައްވާތީ – ކެބިނެޓް ލިސްޓަގައި އަޅުގަނޑުގެ ނަން އޮތީ އަޅުގަނޑަށް އެނގިގެނެއް ނޫން” ކަމަށް ލިޔުއްވާފައި ވެއެވެ.\nކެބިނެޓް ލިސްޓު އާއްމު ކުރައްވަމުން ޖޭޕީގެ ލީޑަރު ވިދާޅުވެފައިވަނީ އެލިސްޓުގައި ހިމެނޭ ބޭފުޅުންނަކީ ޖުމްހޫރީ ޕާޓީ އާއިއެކު ކުރިޔަށް ވަޑައިގަންނަވާނެ ކަމަށް “ބެލެވޭ” ބޭފުޅުން ކަމަށެވެ. ނަމަވެސް އެ ލިސްޓަގައި ވާ މަގާމަކަށް ވަޑައިގަތުމަށް އިއުތިރާޒު ކުރައްވާ ބޭފުޅަކު ވެސް ހިމެނިފައި ވުމަކީ އެކަށީގެންވާ ކަމެއް ކަމަށް ވެސް ވިދާޅުވެފައި ވެއެވެ.\nމިހާރު އިނގިރޭސި ވިލާތުގައި ދިރިއުޅުއްވާ ޑރ. ޝައުގީ އަކީ ގިނަ ބަޔެއްގެ ލޯތްބާއި ތާއީދު އޮންނަ ބޭފުޅެކެވެ. އެމަނިކުފާނުންގެ އެޑިއުކޭޝަން މިނިސްޓަރު ކަމުގައި މުޅިރާއްޖޭގެ ތައުލީމަށް ބޮޑެތި ހެޔޮ ބަދަލުތަކެއް ގެނެސް ދެއްވިއެވެ.\nމިހާރު ވެސް ވިލާ ކޮލެޖާއި ގައުމީ ޔުނިވަރސިޓިގެ މާސްޓަރސް ލެވެލް ކޯސަތަކުގައި ޑރ. ޝައުޤީ ލެކްޗަރ ދެއްވުމަށާއި އެކިއެކި އިލްމީ މަސައްކަތްތައް ކުރެއްވުމަށް ވަރަށް ގިނައިން ރާއްޖެ ވަޑައިގަންނަވައެވެ. ރާއްޖޭގައި އެންމެ ފުރަތަމަ ޑޮކްޓޮރަލް ފާސް ނެންގެވި ޑރ. ސުނީނާ ރަޝީދުގެ އެކްސްޓަރނަލް ސުޕަވައިޒަރެއްގެ ރޯލު ވެސް ޑރ. މަހުމޫދު ޝައުޤީ އަދާކުރައްވާފައި ވެއެވެ.\nފުވައްމުލަކުގައި ބޭއްވުނު އެޑިއުކޭޝަން ކޮންފަރެންސްގައި ވެސް ޑރ. މަޙުމޫދު ޝައުޤީ ބައިވެރިވެ ވަޑައިގެންފައި ވެއެވެ.


މަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ފުލުހުންގެ އިންޓެލިޖެންސާއި ފުވައްމުލަކުގައި މަސައްކަތްކުރާ ފުލުހުން ގުޅިގެން ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު ހައްޔަރުކޮށްފިއެވެ.\nފުވައްމުލަކު، ދިގުވާޑު އަވަށު ގެއެއްގައި މަސްތުވާތަކެތި ގެންގުޅެ، އެތަކެތީގެ ވިޔަފާރި ކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ޑިސެމްބަރ 27 ވަނަ ދުވަހުގެ 04:10 އެހާކަންހާއިރު ހިންގި މި އޮޕަރޭޝަނުގައި ހައްޔަރުކޮށްފައިވަނީ 42 އަހަރުގެ ދިވެހި ފިރިހެނެކެވެ.\nއެމީހާ ހައްޔަރުކޮށްފައިވަނީ ކޯޓުއަމުރެއްގެ ދަށުން އެމީހާ ދިރިއުޅޭ ގެ ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 17 ރަބަރު ޕެކެޓް ފެނުމާ ގުޅިގެންނެވެ.\nމި މައްސަލާގައި ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ފުވައްމުލަކު މެޖިސްޓްރޭޓް ކޯޓަށް ހާޟިރުކުރުމުން މިނިސްޓްރީ އޮފް ހޯމް އެފެއަރޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.\nފުވައްމުލައް ޕޮލިސް ސްޓޭޝަނުން ގެންދަނީ މި މައްސަލަ ތަހުގީގު ކުރަމުންނެވެ.


JP Coalition Gai Beyvumaai Medhu Raees Ah Lafaa Aruvan Jehidhaane Kamuge Inzaaru Dheefi - Vaguthu\nޖޭޕީ ކޯލިޝަންގައި ބޭއްވުމާއި މެދު ރައީސްއަށް ލަފާ އަރުވަން ޖެހިދާނެ ކަމުގެ އިންޒާރުދީފި\n4 މަސް ކުރިން ( ސެޕްޓެމްބަރު 30, 2019 )\nރައީސް ޞާލިހް އާއި ނަޝީދު އަދި ގާސިމް ވާހަކަފުޅު ދައްކަވަނީ – ފޮޓޯ: މަޖިލިސް\nސަރުކާރު ކޯލީޝާންގައި ޖުމްހޫރީ ޕާޓީ ބޭއްވުމާމެދު، އެމްޑީޕީގެ ފަރާތުން ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހަށް ލަފާ އަރުވަން ޖެހިދާނެ ކަމަށް ވިދާޅުވެ ރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ މެންބަރު ހުސެއިން ޝަހީމް (އަނދުން ހުސެއިން) ޖުމްހޫރީ ޕާޓީ އަށް އިންޒާރު ދެއްވައިފިއެވެ.\nޓެރަރިޒަމް މަނާ ކުރުމާއި ބެހޭ ޤާނޫނަށް ސަރުކާރުން ހުށަހަޅާފައިވާ އިސްލާހުތަކަށް މިއަދު މަޖިލިސް ޖަލްސާގައި ވާހަކަދައްކަވަމުން މެންބަރު ހުސެއިން ވިދާޅުވީ ތަފާތު ޕާޓީތަކާއި އެކު ކޯލިޝަން ހަދައިގެން މިސަރުކާރު އޮތް އިރު މިސަރުކާރާއި ރައީސް ޞާލިހަށް ކަންކަން ނުވާކަމަށް ދައްކަން އެއްވެސް ވުޒާރައަކަށް ޖާގައެއް ނުދެއްވާނެ ކަމަށެވެ.\nގާސިމްގެ ނަން ވިދާޅުނުވެ ނަމަވެސް ގާސިމަށް އިޝާރާތް ކުރައްވާ ހުސެއިން ވިދާޅުވީ ރައީސް މުހައްމަދު ނަޝީދާއި ރައީސް ޞާލިހް ޖައްސަން އެހެން ޕާޓީތަކުގެ ވެރިން ކުރަމުންދާ މަސައްކަތް މިހާރު މިހާރަށް ހުއްޓާލަން ޖެހޭ ކަމަށެވެ.\n"19 މެންބަރުން ތިއްބާ ދީފައި އޮތް ހިއްސާ ހަތަރު ފަސް މެންބަރުންނަށް ވީމާ އިތުރު ވިސްނުމަކަށް ދިއުމަށް ރައީސް އަށް ލަފާ އަރުވަން ޖެހިދާނެ." ހުސެއިން ވިދާޅުވިއެވެ.\nއޭނާ ވިދާޅުވީ އެންމެ ޕޯޑިއަމެއް ހުރި ޕާޓީއަކަށް ވުރެ މާގިނަ އެއްޗެހި އެމްޑީޕީ އަށް ގޮވިދާނެއެވެ.\n"އެހެންކަމުން އަޅުގަނޑު ދަންނަވަން ބޭނުން ވަނީ އިމުގައި ތިއްބަވާށޭ." ހުސެއިން ވިދާޅުވިއެވެ.\nއޭނާ ވިދާޅުވީ ކޯލިޝަންގެ ހިއްސާ ބަހާފައި އޮތް ގޮތުން "އަޅުގަނޑުމެން މިތިބީ ހިތްހަމަޖެހިގެންނެއް ނޫން" ކަމަށެވެ.\nޓެރަރިޒަމްގެ ޤާނޫނަށް ގެންނަން ބަދަލުތަކުގެ ސަބަބުން ބައެއް ފަރާތްތަކުން ކަންބޮޑުވުން ފާޅުކުރަމުން ދިޔަ ނަމަވެސް ހުސެއިން ވިދާޅުވީ ސަރުކާރަށް ފުރަތަމަ އިތުބާރު އެބައޮތް ކަމަށާއި މިބިލްގެ ސަބަބުން ސަރުކާރަށް ނާޖާއިޒް ފައިދާއެއް ނުނެގޭނެ ކަމަށެވެ.\nރައީސުލްޖުމްހޫރިއްޔާއަށް ޤާނޫނު އަސާސީގެ 115 ވަނަ މާއްދާ އިން ލިބިދޭ ބާރުތައް ބޭނުން ކުރުމުގެ ފުރުސަތު ފަހިކޮށްދޭން ޖެހޭނެ ކަމަށް އޭނާ ވިދާޅުވިއެވެ.\nކުޑަކުދިންނަށް ކުރާ އަނިޔާތައް ބަލަން ރިޔާސީ ކޮމިޝަނެއް އުފައްދައިފި\nސެޕްޓެމްބަރު 30, 2019 10:53\nކަލޭ ހިތްހަމަ ޖެހޭކަށް ނުޖެހޭ ކޯލިޝަން އަށް ބައިއެޅިގޮތާމެދު ރައްޔiތުން vެރިކަންދިނީ ކޯލިޝަންއަށް\nސެޕްޓެމްބަރު 30, 2019 10:55\nބުއްލަބޭގެ ބޭނުމަކީވެސް ގާސިމް ބޭރުކުރަން، ހައިޖާން އުފައްދަން!5އަހަރުވަންދެން މަޑުކުރާކަށްވެސް ބޭނުމެއްނުވޭ. އެޖެންޑަގަ އޮތަގޮތަށް ބޮޑުވަޒީރުކަން ނުވާނެކަން އެބަ އެނގޭ 70 މެމްބަރުންތިއްބަސް!\nސެޕްޓެމްބަރު 30, 2019 11:08\nވެރިކަން ލިބުމަށްފަހު ޤާސިމް ބޭރުކުރުމުގެ މަސައްކަތް އޮތީ ފެށިފައި، ކަލޭމެން ޤާސިމް ބޭރުކޮށްލާނެ\nސެޕްޓެމްބަރު 30, 2019 15:17\nޢެއީ އެންމެންވެސް ހަދާގޮތް ނޫންތޯ ވެރި ކަން ހޯދަންއުޅޭ ގާސިމް ފައިގަ ދޫލާނެ ލިބުނީމަ ބޭރުކުރާނެ ލަދު ހަޔާތް ކުޑަކަން ވެރިަކަން ހޯދަ ދޭން ތިޔަ ހުސޭނަކު ކުރިކަމެއް ބުނެބަލަ\nސެޕްޓެމްބަރު 30, 2019 11:54\nކޯލިޝަނުން ޖޭ.ޕީ ވަކި ކުރުމުގެ ޚިޔާލަކީ އެމް.ޑީ.ޕީ ކުދިން މިއަދު އަލަށް ދައްކަންފެށި ވާހަކައެއްނޫން. ރިޔާސީ އިންތިޚާބާ މަޖްލިސް އިންތިޚާބު ކާމިޔާބު ކުރުމަށްފަހު ދައްކަމުންދާ ވާހަކައެއް ދޭތެރެދޭތެރެއިން ހިއްލާލަނީ. މިކަމުގެ މުލުގައި ހުރީވެސް ހަމަ ނަޝީދު.\nކޯލިޝަން ހަދަން ޖެހުނީ ކީއްވެކަން މިމީހުންނަށް ނޭގެނީ. ބަލަ ރިޔާސީ އިންތިޚާބަށް އެމް.ޑީ.ޕީ އިން ޚަރަދުކުރަން ކަޑައެޅި ފައިސާ ނަޝީދަށް މޮޅު ހޯދަން ނަޝީދު ހިފެހެއްޓުވީމާ އިބޫމެންވެސް ގޮތަކަށް އުޅެން މަޖުބޫރު ވާނެތާ..!!!!\nސެޕްޓެމްބަރު 30, 2019 12:14\nތިކަން އަވަސް ކުރޭ ހެޔޮނުވާނެ އަވަސްކުރޭ!!!!\nތިކަން އަވަސް ކުރޭ ހެޔޮނުވާނެ އަވަސް ކުރޭ!!!\nމިހާރުވެސް މާލަސް 1.5 އަހަރު ވުމުގެކުރިން ވޭތޯ ބަލާތި\nސެޕްޓެމްބަރު 30, 2019 12:18\n100 މެމްބަރުން ތިއްބަސް ބޮޑުވަޒީރުކަން ކުރުމުގެ ފުރުސަތެއް ނެތް، އަދި ބުއްޅަބެއައް ވެރިކަމަށް އާދެވޭނެ ގޮތެއްވެސް ދެނެއް ނެތް... ޤާސިމު ބޭރުކޮއްލިޔަސް ވެރިކަމާ 100 ފޫޓައްވެސް ކައިރިއެއް ނުވެވޭނެ...\nސެޕްޓެމްބަރު 30, 2019 15:31\nހަހަހަހަހަ 109ގެ ވާހަކައެއް. އިނގިރޭސިން ގާތަށް ގޮސްގެން ފާޑޑުފާޑު ވާހަކަ ދައްކުވަނީ ބަޣާވާތެއް ގެންނަން ވެގެން. ނައްތާލަންޖެހޭ ހަރުފަ ނައްތާލުމަކުން ފާފައެއް ނުވާނެ.\nސެޕްޓެމްބަރު 30, 2019 12:38\nމީނަ މީ ކާކޯ ބިރުދައްކަން؟ ސަރުކާރު ބެހީކީ 19 މެމްބަރުންނަޑް ބަލާފައެއް ނޫން، އެއްބަސްވުމާ އެއްގޮތަށް.\nސެޕްޓެމްބަރު 30, 2019 12:43\nބަލައަނދުނޭ ކަލެޔައް އެބައެނގޭތަ ރައްޔިތުންވޯޓްދިނީ އަނދުންއަޅައިގެންތިބޭކައްނޫނޭ އެހެންނޫނަސް ކަލޭނިސްބަތްވާސަރުކާރަކީ އެއްވެސްކަމެއްކުރެވޭސަރުކާރެއްނޫން 32ބިލިއަނުގެބަޖެޓެއް އަނހަރުނުވަނީސް ހުސްކޮއްލުންފިޔަވައި\nސެޕްޓެމްބަރު 30, 2019 13:04\nމީ ވ ފެންމަތިވެގެންއުޅޭ މީހެއް ކިހާވަރަކުން ދާނެބާ؟\nސެޕްޓެމްބަރު 30, 2019 13:57\nއބަދު ވެސް ހުސޭނު އުޅޭނީ އޭނައަށް ލިބޭ ބައި މަދުވެގެން\nސެޕްޓެމްބަރު 30, 2019 14:11\nއަދުން ހުސޭނު އެއީ މަޖުލީސް ރައީސްގެ ޕަޕެޓެއް. ރައީސް ސޯލިހުއަށް ދެނެއް ގާސިމްގެ މަޅިއަކުން ސަލާމަތެއް ނުވެވޭނެ.\nސެޕްޓެމްބަރު 30, 2019 14:16\nކަލޭ ބޯގަޅި ވާހަކަ ނުދައްކާ. ލަފާ އަރުވަބަލަ. އެއްމެ ދުވަހަކުވެސް ވެރިކަމުގައި ކެތްކޮށްލެވޭތޯ ބަލާނަން.\nސެޕްޓެމްބަރު 30, 2019 14:49\nހަމަ ބޭރުކުރީ، ވެއްޓުނީ.\nސެޕްޓެމްބަރު 30, 2019 14:57\nޖޭޕީގެ ސަބަބުން ކަރަންޓާ އިންޓަނެޓް އަގުެޔޮ ނުވަނީ. ސްޓެލްކޯގަ ހުރީ ދުވާލަކު2ގަޑި އިރު (12 އިން 2) އަށް މަސައްކަތްކުރާ ސއއޯ އެއް. ޓެކްނޮލޮޖީ މިނިސްޓްރީގައި ހުރީ ގާބިލްނޫން މިނިސްޓަރެއް\nސެޕްޓެމްބަރު 30, 2019 14:58\nމިސަރުކާރުން ކަންކަން ވާނީ ޖޭޕީ ކޯލިޝަނުން ވަކިކުރުމުން. އެމީހުނަށް ދީފަ އެހުރި ސްލޮޓްތައް ނަގާ މޑޕ މީހުން ލާންވީ. އޭރަށް ތަރައްގީއަށް މަގުފަހިވާނީ.\nސެޕްޓެމްބަރު 30, 2019 14:59\nހުރިހާވެސް ފަންޏަކީ ތި ކޯލިޝަން. ތިއުވާލުމުން މިސަރުކާރު ހިނގަން ފަށާފާނެ.\nސެޕްޓެމްބަރު 30, 2019 15:01\nގާސިމް ހުރިހާ ޚަރަދެއް މިކުރަނީ 2023 އަށް. ލާހިކެއްނޫން ތިކަނ1 ވާކަށް. ސައްޕެއްޖަހާ ބޭރުކޮށްލާނަނ1. ނުކިޔަވާހުރި ޖާހިލެއް.\nސެޕްޓެމްބަރު 30, 2019 15:37\nދޭތެރެއެކޭ މެދެކޭ ކިޔާނެ ކަމެއް ނެތް. ގިނައީ ސޯލިހްގެ މެންބަރުން. ބުއްޅަބެއާއެކު ތިބީ ކަލޭ ކަހަލަ ހައެއްކަ ބުރާންތިން. ހަދަން އުޅޭ އެއްޗެއް ނެހެދޭނެ. ހަނދާން ނައްތާލާ. އަޅެ ދެރަވޭ.\nސެޕްޓެމްބަރު 30, 2019 15:48\nސާލިހު އާއި ނަސީދު ޖައްސަން ބަޔަކު މަސައްކަތެއްނުކުރޭ ތިޔައީ އޮޅުމެއް.. ޖެހޭނަމަ ޖެހެނީ ނަސީދު ހައިސިއްޔަތު ނެތް ހިސާބަށް ވަންނަވަން އުޅުއްވުމާ ވިދާޅުވާން ނުޖެހޭހިސާބަށް ވާހަކަތައް ގެންދެވުމާ ރައީސަކީ ނަސީދުކަން ނުވަތަ ސާލިހުކަން އާއްމުނަށް އޮޅޭ ހިސާބަށް ނަސީދު ކަންކަން ގެންދަވާތީ . މިކަން އިސްލާހު ކުރެއްވުމުން އޮޅުންނާރާނެ.\nއޮކްޓޯބަރ 2, 2019 13:47\nއިންޒާރުނުދެއްވާ އިންޒާރުދެއްވުމަކުންކުރާނެ ފައިދާއެއްނޯންނާނެ ވާނީ ގެއްލުން ހީވެލައްވަނީތޯ\nޖޭޕީ ކޯލީޝަންގައި ބާއްވާނަމަ ނަޝީދަށްބޮޑުވަޒީރުކަމަށްނާދެވޭނެކަމަށް އެއީ ޖޭޕީ ކޯލީޝަންގައި


China in Aramco ah 10 billion Dollaruge investei\nޗައިނާއިން އަރަމްކޯއަށް 10 ބިލިއަން ޑޮލަރުގެ އިންވެސްޓެއް\nއަރަމްކޯ ފެސިލިޓީސް- ޗައިނާއިން 10 ބިލިއަން ޑޮލަރުގެ އިންވެސްޓެއް އަރަމްކޯގައި ކުރުމަށް ވަނީ ޝައުގުވެރިކަން ފާޅު ކޮށްފަ\nޗައިނާގެ ހަކަތަ ކުންފުންޏެއް ކަމަށްވާ ޗައިނާ ޕެޓްރޯލިއަމް އެންޑް ކެމިކަލް ކޯޕަރޭޝަން ނުވަތަ ސިނަޕޮކްއިން ސައުދީ އަރަބިއްޔާގެ މައި ތެޔޮ ކުންފުނި ކަމަށްވާ އަރަމްކޯ ފެސިޓީސްގައި 10 ބިލިއަން ޑޮލަރުގެ އިންވެސްޓެއް ކުރަން ޝައުގުވެރިކަން ފާޅު ކޮށްފި އެވެ.\nއަރަމްކޯއަށް މިއަހަރު ދިން ޑްރޯން ހަމަލާތަކުގެ ސަބަބުން އެ ކުންފުނީގެ އޮޕަރޭޝަންތަކަށް ބުރޫ އެރުމުގެ ސަބަބުން މާލީ ގެއްލުންތައް ލިބެން ވަނީ ފަށާފަ އެވެ. މި ގެއްލުމުން އަރައިގަތުމުގެ ބޭނުމުގައި އަރަމްކޯއިން ވަނީ އެ ކުންފުނީގެ ހިއްސާ ބޭރު ގައުމުތަކުގެ ކުންފުނިތަކަށް ވިއްކަން ފަށައި ކުންފުނީގައި އިންވެސްޓް ކުރުމުގެ ފުރުސަތު ހުޅުވާލާފަ އެވެ.\nޗައިނާއިން އަރަމްކޯ ކުންފުނީގައި އިންވެސްޓްމެންޓުތަކެއް ކުރިއަށް ގެންދަން ނިންމީ، އެ ގައުމުން ކުރިއަށް ގެންދާ ސިލްކް ރޯޑު ޕްރޮގްރާމުގެ ފަންޑުންނެވެ. ޗައިނާގެ ސިލްކް ރޯޑް ޕްރޮގްރާމަކީ ކުދި ގައުމުތަކާއި ގުޅުން ބަދަހިކޮށް އެ ގައުމުތަކުގައި ޗައިނާގެ އިންވެސްޓްމެންޓްތައް ކުރިއަށް ގެންދިޔުމުގެ ބޭނުމުގައި ހިންގާ ޕްރޮގްރާމަކެވެ.\nމި އިންވެސްޓްމެންޓުންގެ މައުލޫމާތު އެގޭ ފަރާތަކުން ބުނި ގޮތުގައި ޗައިނާގެ އެހެން ބިޔަ ކުންފުންޏަކުން ވެސް އޮތީ އަރަމްކޯގެ ހިއްސާގަނެ ބިޔަ ބޮޑު އިންވެސްޓްމެންޓެއް ކުރާ ގޮތަށެވެ.\nރައީސް ޝީ ޖިންޕިންގެ ވެސް ވަނީ އަރަމްކޯގައި ކުރަން އުޅޭ އިންވެސްޓްމެންޓްއަށް ރުހޭ ކަމަށް ވިދާޅުވެފަ އެވެ. ޝީ ވިދާޅުވީ ޗައިނާގެ ކުންފުނިތަކުން ސައުދީގައި އިންވެސްޓް ކުރުމަކީ ދެ ގައުމުގެ ގުޅުން އިތުރަށް ބަދަހިވެ، އިތުރު އިންވެސްޓްމެންޓުތަކަށް ހުޅުވާލެވޭ ދޮރެއް ކަމަށެވެ. އަދި މިކަމުގެ ސަބަބުން މުސްތަގުބަލުގައި ދެ ގައުމުގެ ތެލުގެ އަގު މިހާރަށްވުރެ ކުޑަ ކުރެވޭނެ ކަމަށް ވެސް ޝީ ވަނީ ވިދާޅުވެފަ އެވެ.\nމިކަމުގެ މައުލޫމާތު ޗައިނާއިން ވަނީ މިހާރު ސައުދީގެ ފޮރިން މިނިސްޓިރީއަށާއި އަރަމްކޯގެ އިސްވެރިންނަށް ދެއްވާފަ އެވެ.\nޗައިނާ ސައުދީ އަަރަބިއްޔާ ސައުދީ އަރަމްކޯ\nއެމެރިކާ ސިފައިން ސައުދީގައި ތިބެން ހުއްދަ ދީފި\nދެ ގައުމެއްގެ އެހީގައި ސައުދީން އިރާނާ މަޝްވަރާކުރަނީ\nއިރާނާ ހަނގުރާމަ ކުރާނަމަ ދުނިޔޭގެ އިގްތިސޯދު ހަލާކުވާނެ: މުހައްމަދު


Israel Ga Covid-19 Jehunu Meehunge Adhadhu 40,000 In Mahchah! - Vaguthu\nއިސްރާއީލްގައި ސިއްހީ އޮފިޝަލުންތަކެއް ހަރަކާތްތެރިވަނީ.\nއިސްރާއީލްގައި ކޮވިޑް-19 ޖެހުނު މީހުންގެ އަދަދު 41،000 އަށް ވުރެ މައްޗަށް އަރައިފިއެވެ.\nއެ ގައުމުގެ ހެލްތު މިނިސްޓްރީން ބުނި ގޮތުގައި، ހޯމަ ދުވަހު އެކަނި ވެސް އިސްރާއީލުން 1،681 މީހުން ކޮވިޑް-19 އަށް ފައްސިވެފައިވެއެވެ. މިއީ އެ ގައުމުގައި ކޮވިޑް-19 ފެތުރެން ފެށި ފަހުން އެއް ދުވަހެއްގެ ތެރޭގައި މިހާ ގިނަ ބަޔަކު ފައްސިވި ފުރަތަމަ ފަހަރެވެ.\nއިސްރާއީލްގައި ފަހަކަށް އައިސް، ކޮވިޑް-19 ޖެހޭ މީހުންގެ އަދަދު ވަރަށް ބޮޑަށް ވަނީ އިތުރުވެފައެވެ. އަދި ކޮންމެ ދުވަހަކު ހެން 1،000 އަށް ވުރެ ގިނަ މީހުން ކޮވިޑް-19 އަށް ފައްސިވެއެވެ. އަދި ބަލި ޖެހިގެން ސީރިއަސްވާ މީހުންގެ އަދަދު ވަނީ ދެ ގުނަ އަށް އަރައިފައެވެ.\nއެގޮތުން، ސީރިއަސްވި މީހުންގެ އަދަދު 177 އަށް އަރާފައިވާ އިރު، މިދިޔަ ހަފްތާގައި މި އަދަދު ހުރީ 93 ގައެވެ.\nމިއަދުގެ މިހާތަނަށް އިސްރާއީލް އިން ކޮވިޑް-19 ޖެހުނު ޖުމްލަ މީހުންގެ އަދަދު ވަނީ 41،235 އަށް އަރައިފައެވެ. އަދި އެ ގައުމުގައި ބަލި ޖެހިގެން 368 މީހަކު މިހާތަނަށް ވަނީ މަރުވެފައެވެ.\nއިސްރާއީލްގެ ކައިރީގައި އޮންނަ ފަލަސްތީންގައި ވެސް ކޮވިޑް-19 ޖެހުނު މީހުންގެ އަދަދު ވެސް މިހާރު ވަނީ އިތުރުވެފައެވެ. މިއަދު އެކަނި ވެސް އެ ގައުމުގައި 293 މީހެއްގެ ގައިން ކޮވިޑް-19 ފެނިފައިވެއެވެ. އަދި ބަލި ޖެހުނު މީހުންގެ އަދަދު ވަނީ 7،734 އަށް އަރައިފައެވެ.\nފަލަސްތީންގައި ބަލި ޖެހިގެން މިހާތަނަށް މަރުވީ 45 މީހުންނެވެ.\nޖުލައި 15, 2020 03:48\nޖުލައި 15, 2020 03:49


vnews - Wadde ge gondi gellifaivaa kamah bunaa massalaige aduehuntha ninmaalaifi\nވައްޑެގެ ގޮނޑި ގެއްލިފައިވާ ކަމަށް ބުނާ މައްސަލައިގެ އަޑުއެހުންތައް ނިންމާލައިފި\nތުލުސްދޫ ދާއިރާގެ މެންބަރު މުހައްމަދު ވަހީދު އިބްރާހީމް -- ވީފައިލް ފޮޓޯ\nރައްޔިތުންގެ މަޖިލީހުގެ ތުލުސްދޫ ދާއިރާގެ މެންބަރު މުހައްމަދު ވަހީދު އިބްރާހީމް (ވައްޑެ)ގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ބުނާ މައްސަލައިގެ އަޑުއެހުންތައް ސުޕްރީމް ކޯޓުގައި މިއަދު ނިންމާލައިފި އެވެ.\nރައްޔިތުންގެ މަޖިލީހުގެ ހަ މެންބަރެއްގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައެޅީ މިދިޔަ ޖުލައި މަހުގެ ތެރޭގަ އެވެ.\nގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ބުނާ މެންބަރުންނަކީ ވަހީދުގެ އިތުރުން މަޑުއްވަރީ ދާއިރާގެ މެންބަރު މުހައްމަދު އަމީތުއާއި، ވިލިނގިލި ދާއިރާގެ މެންބަރު ސައުދު ހުސައިންއާއި، ދިއްދޫ ދާއިރާގެ މެންބަރު އަބްދުއްލަތީފް މުހައްމަދާއި، މައްޗަށްގޮޅި ދެކުނު ދާއިރާގެ މެންބަރު އަބްދުﷲ ޝިނާން އަދި ދަނގެތި ދާއިިރާގެ މެންބަރު އިލްހާމް އަހްމަދެވެ.\nމި ހަ ބޭފުޅުންގެ ތެރެއިން ސުޕްރީމް ކޯޓަށް މައްސަަލަ ހުށަހަޅާފައިވަނީ ވަހީދުގެ އިތުރުން އަމީތުއާއި ސައުދު އަދި ލަތީފް އެވެ. މި ހަތަރު ބޭފުޅުން ސުޕްރީމް ކޯޓަށް މައްސަލަ ހުށަހެޅީ މިދިޔަ ޖުލައި މަހުގެ 20 ވަނަ ދުވަހު އެވެ.\nއިލެކްޝަންސް ކޮމިޝަނުން މި ހަ ބޭފުޅުންގެ ގޮނޑި ގެއްލިފައިވާ ކަމަށް ކަނޑައަޅާފައިވާތީ ރައްޔިތުންގެ މަޖިލީހުގެ އިދާރާއިން ވަނީ މި ހަ ބޭފުޅުންނަށް ލިބިވަޑައިގަންނަވާ އިމްތިޔާޒު ތަކާއި އިނާޔަތްތައް ކަނޑާލާފަ އެވެ.\nވައްޑެގެ މައްސަލައިގެ އަޑުއެހުންތައް މިއަދު ނިންމާލިއިރު އަމީތު، ސައުދު އަދި ލަތީފްގެ މައްސަަލައިގެ އަޑުއެހުމެއް މިއަދު ވެސް ބޭއްވުމަށް ވަނީ ތާވަލްކޮށްފަ އެވެ.\nބައެއް މެންބަރުންގެ ގޮނޑި ގެއްލިފައިވާ ކަމަށް ބުނާ މައްސަލަތައް ސުޕްރީމް ކޯޓުގައި ކުރިއަށް ގެންދަނީ ކޮންމެ މައްސަލައެއް ވަކިންނެވެ. އަދި މިމައްސަލަތައް ބަލަނީ ސުޕްރީމް ކޯޓުގައި ތިއްބަވާ ހުރިހާ ފަނޑިޔާރުން ހިމެނޭ ބެންޗަކުންނެވެ.\nރައްޔިތުންގެ މަޖިލީހުގެ ބައެއް މެންބަރުންގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައެޅީ މެންބަރަކު މަޖިލީހަށް އިންތިހާބުވިއިރު ހުންނެވި ޕާޓީ ނޫން އެހެން ޕާޓީއަކަށް ބަދަލުވުމުން ނުވަތަ ވަކިވުމުން ނުވަތަ ޕާޓީން ވަކި ކުރުމުން މަޖިލީހުގެ މެންބަރުކަން ގެއްލޭނެ ކަމަށް ސުޕްރީމް ކޯޓުގެ ހުކުމްގައި ބުނެފައިވާތީ އެވެ. ނަމަވެސް ސުޕްރީމް ކޯޓުގެ ހުކުމަކީ މާޒީގައި ހިނގާފައިވާ ކަމެއްގެ މައްޗަށް ތަންފީޒުކުރުން ހުއްދަ ހުކުމެއް ނޫން ކަމަށް ސުޕްރީމް ކޯޓުން ފަހުން ނެރުނު އަމުރެއްގައި ބުނެފައިވެ އެވެ.\nމެންބަރު ވައްޑޭއާއި އަމީތުއާއި އަދި ސައުދުގެ ގޮނޑީގެ މައްސަލަ ސުޕްރީމް ކޯޓުގައި މިހާރު ކުރިއަށްދާއިރު މި ތިން ބޭފުޅުން ވެސް ތިއްބެވީ ޖަލުގައި ބަންދުކޮށްފަ އެވެ. މި ތިން ބޭފުޅުން ބަންދުކޮށްފައިވަނީ މެންބަރު ގެއްލުވާލާފައި ވަނިކޮށް މިިދިޔަ ޖުލައި މަހުގެ 24 ވަނަ ދުވަހު ރައްޔިތުންގެ މަޖިލީހުގެ އިދާރާ އަށް ހުއްދަ ނެތި ވަދެވަޑައިގެންނެވި ކަމަށް ބުނާ މައްސަލާގަ އެވެ.


Miadhu Rajje In Ekaku Ves COVID-19 Ah Fassi Eh Nuvey! - Vaguthu\nމިއަދު ރާއްޖެ އިން އެކަކުވެސް ކޮވިޑް-19 އަށް ފައްސި އެއް ނުވޭ!\nކޯވިޑް-19 އަށް ސުންކު ނަގަނީ؛- ވަގުތު އިމޭޖަސް- މުހައްމަދު އަފްޒަލް\nނުރައްކާތެރި ވައިރަސް ކޮވިޑް-19 އަށް މިއަދު ރާއްޖެ އިން އެއްވެސް މީހަކު މުޅިން އަލަށް ފައްސި ވެފައެއް ނުވެއެވެ.\n"ވަގުތު" އަށް އެނގިފައިވާ ގޮތުން އިއްޔެ އިރުއޮއްސި 18:00 ފެށިގެން މިއަދުގެ އެ ވަގުތާއި ހަމައަށް ރާއްޖެ އިން އެއްވެސް މީހަކު އަލަށް ފައްސި ވެފައެއް ނުވެއެވެ. އަދި މިއަދު 18:00ގެ ފަހުން ލިބުނު ނަތީޖާ ތަކުންވެސް މުޅިން އަލަށް އެއްވެސް މީހަކު ފައްސި ވެފައެއް ނުވެއެވެ.\nނަމަވެސް، މީގެ ކުރިންވެސް ފަރުވާގައި ތިބި ދެ މީހަކު ވަނީ ފައްސިވެފައެވެ. އެއީ ހުޅުމާލޭ ޓްރީޓޮޕް ހޮސްޕިޓަލުގައި ފަރުވާ ދެމުން ގެންދާ އުމުރުން 80 އަހަރުގެ އަންހެނަކާއި މާލޭ ދަރުމަވަންތަ ހޮސްޕިޓަލުގައި ފަރުވާ ދެމުން ގެންދާ އުމުރުން 92 އަަހަރުގެ ފިރިހެނެކެވެ.\n"ވަގުތު" އަށް އެނގިފައިވާ ގޮތުން މިއަދު އިރުއޮއްސި 18:00 އާއި ހަމައަށް ކުރިން ބަލި ޖެހިފައި ތިބި ދެ މީހުންނާއި އެކު ޖުމްލަ ލިބިފައި ވަނީ 225 ސުންކު (ސާމްޕަލް) ގެ ނަތީޖާ އެވެ.\nއެހެންކަމުން މިއަދަކީ ރާއްޖެ އިން މިހައިތަނަށް އެންމެ މަދުން ސުންކުގެ ނަތީޖާ ލިބުނު ދުވަހަށް ވެދާނެއެވެ. ނަމަވެސް، ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން މިކަން އަދި ކަށަވަރު ކޮށެއް ނުދެއެވެ.\nމިއަދުގެ މައުލޫމާތު އެޗްޕީއޭ އިން އާއްމު ކުރުމާއި ހަމައަށް އެއްވެސް މީހަކު ފައްސި ނުވެއްޖެނަމަ މިއަދު ވާނީ އޭޕްރިލް 15 ގެ ފަހުން ރާއްޖެ މީހަކު މުޅިން އަލަށް މި ވައިރަހަށް ފައްސި ނުވާ ފުރަތަމަ ދުވަހަށެވެ.\nމާލެ އޮތީ ފުރަބަންދު ކުރާ ހާލަތެއްގައި: މިނިސްޓަރު ނަސީމް\nޖޫން 19, 2020 19:33\nކިތައްމީހުން ޓެސްޓް ހަދައިގެންއެއީ\nޖޫން 19, 2020 19:46\nމިހާރު ެާއްޖެ އޯކޭ ނަންސު އެންމެން މާމެންދޫ ކުދިންކޮޅުވެސް ނަންސި އެކަމަކު އަލާމާތްފެނޭ ގަދަޔަށް\nޢެއަރޕޯޓް ނުހުޫވޭ ބޭރަށް ހަބޭހަށް މީހުން ގެނެސް ގެންދެވޭ.\nޖޫން 19, 2020 19:38\nމިއަދު ހެދުނީ ކިތައް ސާމްޕަލްތޯ ވަގުތުން ސާފު ކޮއްލަދެއްވުން އެދެން.\nޏަތީޖަާ ގެނެސްދޭއިރު ޖުމްލަ ސާމްޕަލްގެ އަދަދާ ފައްސިވި އަދަދު ގެނެސް ދިނުމުން ވ ފުރިހަމަވާނެ\nޖޫން 19, 2020 19:40\nޓެސްޓު ހެދުނީ ކިތައް މީހުންގެ ތޯ ހާމަކުރައްވާ..ހަގީގަތަކީ ޓެސްޓުހަދަން ޖެހޭވަރަށް ގިނަ ބަޔަކު ދޫކޮއްލެވިފައި ވާކަން.\nޖޫން 19, 2020 20:34\nއަދިވެސް ހަލާކުވި މެޝިން ރަނގަޅު ނުކުރެވޭތަ؟ ޔޫއޭއީ އިން ދިން މެޝިން ބަހައްޓައިފިތަ؟ ޓެސްޓްކުރަން ކިތައްމެޝިން މިހާރު ބޭނުންކުރެވޭތަ؟\nޖޫން 19, 2020 20:39\nޓެސްޓް ނުހަދާނަމަ ފައްސި އަދި ނައްސިވެސް ނުވާނެ ބުނެދީފާނަންތޯ މިއަދު ނައްސިވިމީހުންގެ ޢަދަދު\nޖޫން 19, 2020 20:43\nފައްސިކަން އެނގޭނީ ޓެސްޓު މިއަދު ހަދައިގެން ނަތީޖާއެނގިގެނެއްނުން.\nޖޫން 19, 2020 20:47\nޖޫން 19, 2020 21:07\nޓެސްޓް ނުކުރަންޏާ ނުވާނެތާ..އެހެންނޫނަސް މިހާރު ކޮވިޓްގެ މިސްރާބު ރާއްޖެތެރެއަށް.\nޖޫން 19, 2020 21:09\nމިއަދު ރާއްޖޭގައި އެކަކުވެސް ކޮވިޑަށް ޓެސްޓް ކޮށްފައި ނުވޭ.. ރާއްޖެ ހުޅުވާލަން މިހާރު ހުއްޓާފަ މިއޮތީ..\nޖޫން 19, 2020 21:17\nއަދި ފޮނިވާން ކައިރިވެސް ނުވޭ\nޖޫން 19, 2020 23:56\nޢެޗްޕީއޭ އިން ފޮނުވާގަ އިން މެސެޖް ނުފެންނަނީ ތޯ\nޖޫން 20, 2020 20:01\nޖޫން 20, 2020 20:05


Aailaa Eh Athirimatheegai Namaadhu Kuranthibi Photo Ah Bodu Samaal Kameh - Vaguthu\nއާއިލާއެއް އަތިރިމަތީގައި ނަމާދު ކުރަން ތިބި ފޮޓޯއަށް ބޮޑު ސަމާލުކަމެއް\nއަތިރިމަތީގައި ނަމާދު ކުރަން ތިބި އާއިލާ - ފޮޓޯ: ހުތް އަލިދީދީ / ފޭސްބުކް\nޅ.އަތޮޅު ރަށަކަށް ނިސްބަތްވާ އާއިލާއެއް އެއަތޮޅު ފަޅު ރަށެއްގެ އަތިރި މަތީގައި ނަމާދު ކުރަން ތިއްބާ ނަގާފައިވާ ފޮޓޯއެއް ފޭސްބުކްގައި ވައިރަލްވެ އެ ފޮޓޯއަށް ގިނަ ބައެއްގެ ސަމާލުކަން ލިބިއްޖެއެވެ.\nހުތް އަލިދީދީ ނަމަކަށް ކިޔާ މީހަކު މިއަދު ފޭސްބުކްގައި ޕޯސްޓްކޮށްފައިވާ ފޮޓޯ އިން އެނގޭ ގޮތުގައި އެއީ މިއަދު ޅ.އަތޮޅުގެ ފަޅުރަށެއް ކަމަށްވާ ވޭވަށުގައި ނަގާފައިވާ ފޮޓޯއެކެވެ.\nފޮޓޯ ޕޯސްޓް ކުރަމުން ހުތް އަލިދީދީ ބުނެފައި ވަނީ "ތިބާ ވީ ކޮންމެ ތަނެއްގައި ނަމާދު ގާއިމް ކުރާށެވެ."\nބޮޑެތި ފިރިހެނުންނާއި އަންހެނުންނާއި ކުޑަކުދިން އަތިރިމަތީގައި ނަމާދު ކުރަން ތިބި މަންޒަރު ފޮޓޯ އިން ފެނެއެވެ.\nފޮޓޯ އަށް ކުރި ކޮމެންޓެއްގައި ހުތް އަލިދީދީ ބުނެފައި ވަނީ ނަމާދު ކުރަން ތިބި މީހުންގެ ތެރެއިން ސޯޓް ލައިގެން ތިބީ ކުޑަކުދިން ކަމަށާއި ދެން ހުރި ބޮޑު ކުއްޖާ ވެސް އެހުރީ ކަކުލާއި ހަމައަށް އައްސާލެވޭ ސޯޓެއްގައި ކަމަށެވެ.\nފޮޓޯއަށް ކޮމެންޓް ކުރި ވަރަށް ގިނަ މީހުން ވަނީ އެއާއިލާ އިން ނަމާދަށް ރައްކާތެރިވާތީ ވަރަށް ބޮޑަށް އެކަން ފާހަގަކޮށް އާއިލާ އަށް ހެޔޮ ރަހުމަތް ލެއްވުން އެދި ދުޢާ ކޮށްފައެވެ.\nThibaa vee konme thanehgai Namaadhu qaaim kuraasheve.#FamilyPicnic#HuiyHussainDidiFamily#OnlyFew#LhVeyvah#Alhamdhlillah#Barakaaiylahvvaasi#62Participants1 Jan 2020\nPosted by Huiy Ali Didi on Wednesday, January 1, 2020\nމީގެ ކުރިން ވެސް ރާއްޖޭގެ ބައެއް ރަށްރަށުގެ އަތިރިމަތީގަ އާއި ބައެއް އުޅަނދުތަކުގައި ނަމާދު ކުރާ މަންޒަރު ފެންނަ ފޮޓޯތައް ވައިރަލް ވެފައި ވެއެވެ.\nއޭގެ ތެރެއިން އެންމެ ބޮޑު ސަމާލުކަމެއް ލިބުނު އެއް ފޮޓޯއަކީ 2016 ވަނަ އަހަރު ރާއްޖެ ވަށައި ކަތަމަރާނެއްގައި ބުރެއްޖެހި އަންނަ އަބްދުލް އަފޫރް އަލީ (ގައްބެ) ރަށެއްގެ އަތިރިމަތީގައި ނަމާދު ކުރަނިކޮށް ނެގި ފޮޓޯއެކެވެ.\nޖެނުއަރީ 2, 2020 00:17\nކެނެރީގޭ ނަޝީދަށް ތިވެސް ވާނީ ހަރުކަށި މީހުނަށް\nޖެނުއަރީ 2, 2020 00:56\nމިއީ މިކަން ކުރަންޖެހޭގޮތް މިކަމުންވެސް ބަޔަކަށް އިބްރަތެއް ހާސިލވެއްޖެއްޔާ ކިތަންނެހާވެސް ރަނގަޅު\nޖެނުއަރީ 2, 2020 01:14\nދެއްކުންތެރިކަމައް ނުވާނަމަ މާތްﷲ ތިޢާއިލާއައް ހެޔޮރަޙުމަތްލެއްވުމައްއެދި ދުއާކުރަން\nޖެނުއަރީ 2, 2020 01:19\nމުސްލިމުން ނަމާދު ކުރާތަން ފެނުމުން އަޖާބުވަނީ މިއަދު މުސްލިމުން... 😢😢😢 އަހަރުމެންގެ ދީނުގެ ވާޖިބްތައްވެސް ބީރައްޓެހިވަމުން މިދަނީ...\nޖެނުއަރީ 2, 2020 02:32\nThi foto negi meehaa huree namaadhu nukureveh haalathuga tha?\nޖެނުއަރީ 2, 2020 02:36\nކަކުލާ ހަމައަށް އައްސާލެވޭކަމަށް ތިޔަވިދާޅުވާ ސޯޓު ލައިގެން އެހެރަ ފިރިހެނާގެ ޢައުރަ، ނަމާދު ޞައްޙަވާ މިންވަރަށް ނިވަލެއްނުވޭ އިނގޭތޯ. ނަމާދު ޞައްޙަވާނީ ކަކުލާއި ފޫޅާއި ދެމެދު ފުރިހަމައަށް ނިވާވެގެން. އެވަގުތު އެހެން ފޭރާމެއް ލިބެން ނެތްނަމަ ލައިގެން އެހުރި ޓީޝާރޓް ބޭނުންކޮށްގެން ކަކުލުގެ ތިރިއާއި ހަމައަށް ނިވާކުރިނަމަ ރަނގަޅުވާނެ.\nޖެނުއަރީ 2, 2020 06:47\nތީ ނައިފަރު ސްކޫލެއްގެ އިސްލާމް މުދައްރިސް. ރެބިޓަށް ލިބުނު ޖިންސީ އަނިޔާ އަށް ފަރުވާދިން ޑޮކް. ވަރަށް ޝޯއޮފްވާން އު ޅޭނެ. ހޫދު\nޖެނުއަރީ 2, 2020 08:11\nއަޅުކަންކުރުމުގައި ދެއްކުންތެރި ނުވުން މުހިއްމު\nނަމާދުކުރަން ފަޅުރަށެއްގައި ބަރިއަކަށސް އެތުރިފައި އެކަކު ގޮސް ފޮޓޯއެއް ނަގާފައި އެ ސޯޝަލް މީޑިއާގައި ޖެހީމާ އެއީ ދެއްކުންތެރިކަން ނޫން ދެން ކޮން ކަމެއްތޯ؟\nޖެނުއަރީ 2, 2020 08:29\nމިއީ އަޅުގަނޑުމެން ޕިކްނިކް ދަތުރެއްގައި މެންދުރު ނަމާދު ކުރާ މަންޒަރެވެ. މިޔަކީ އާ ކަމެއް ނޫނެވެ.\nޖެނުއަރީ 2, 2020 08:36\nލާދީނީ ހައްދު ފަހަނަ އެޅި ހަރުކަށި މި ސަރުކާރައް ހަޖަމެއް ނުވާނެ މިކަހަލަ ހެޔޮ އަމަލްތައް ބަލައިގަންނަން.\nޖެނުއަރީ 2, 2020 08:37\nމީ އެއްކަލަ މުސަޅު ފޮޓޯލީ ދެއްކުންތެރިޔާ ދެއްކުމަށް ލާފަ އިން ފޮޓޯއެކެވެ. މިޔަކީ ކޮންމެހެން މީހުންނަށް އިސްތިހާރު ކުރަންޖެހޭ ކަމަކަށް ނުވާއިރު މފަދަ ޢަމަލުތައް ހިމެނިގެންދަނީ ދެއްކުންތެރި ކަމެއްގެ ގޮތުގައެވެ.\nޖެނުއަރީ 2, 2020 08:49\nކޮމެންޓްކޮށްނުލާ ވަރުގެ ހަބަރެއް ނޫނެވެ. އެމީހުން ކުރީ ރަނގަޅު ކަމެކެވެ. އަދި އެހެން ބަޔަކަށް ހުތް އަލިދީދި އާއި ވަގުތުން ފޯރުކޮށްދިނީ ފައިދާ ހުރި މެސެޖެކެވެ.\nޖެނުއަރީ 2, 2020 08:50\nއަމިއްލައަށް އިޝްތިހާރު ވަނީތަ. ނޫނީ ކަންދެއްކުމެއްތަ. މިއީ މުސަޅު ރޭޕް ނޫހަށް ދިންމީހާތަ. އަމިއްލައަށް އިޝްތިހާރު ވުމަކީ ކަންދެއްކުން. ހުތް އަލިދީދީގެ ނުމުގައި ފޭސްބުކުން ނަންދީގެން މަޝްހޫރުވާން އުޅޭމީހެއް. ވަރަށް ދީންވެރިވާނެ. ޢެކަމަކު ކަންދެއްކުމަށް ކަންކަން ކުރުމަކީ ޙަރާމް ކަމެއްކަން ނޭނގުނީތީ ވަރަށް ދެރަ. ބުއްދީގެ އަޙުލުވެރިން ނުކުރާ ޒާތުގެ ކަމެއް ކަންދެއްކުމަށް ތިކުރަނީ\nޖެނުއަރީ 2, 2020 09:08\nމި މީހުން ހޯދައިގެން ކައުންސިލިން ނުދީފިއްޔާ ނަސީބު. މިހާރު ރައީސް އޮފީހުގެ ޓެރެރިޒަމް ޑިޕާޓމަންޓުން މިކަން ކުރިމީހުންނަށް ފާރަލާނެހެން ހީވަނީ\nޖެނުއަރީ 2, 2020 09:32\nގޮތް ދެއްކުމާއި ތަކައްބުރު ބޮޑުކަން. ދެއްކުންތެރިކަމުގެ ގޮތުން ކުރާއެއްވެސް އަޅުކަމަކައް ސަވާބެއް ނޯންނާނެ...\nޖެނުއަރީ 2, 2020 11:50\nބަލަ ަ ނަމާދަށް ހިތްވަރު ދިނުމަށް ޓަކައި ތިފޮޓޯ ބޭނުންކުރުމަކީ މައްސަލައެއް ނޫން. ކޮމެންޓް ކުރާ އިރު ހިތުގައި އޮންނަ އެއްޗެއްވެސް އެނގޭހެން ހީވަނީ. ސަދަޤާތްވެސް ރަނގަޅީ ސިއްރުކުރުން. އެކަމަކު ފާޅުގައި ދޭންޖެހޭ ޙާލަތްތަކެއްވެސް އެބަހުރި...މާ އަވަހަށް ޖަޖްކުރަނީ\nޖެނުއަރީ 2, 2020 09:40\nކޮއްމެ ތަނެއްގައި ތިބިކަ މުގައި ވިޔަސް ނަމާދު ކުރަން 💖💖💖💖💖\nޖެނުއަރީ 2, 2020 09:48\nއެމްޕީޕީ އާ އެޕާޓީ ގެ ރޫޙާނީ ލީޑަރު މިސްޓަރ އަނދިރިއަނދިރިން ގެ ފާޑުކިއުން މިކަމަށް އަމާޒު ވާނެއެވެ.\nޖެނުއަރީ 2, 2020 11:36\nޖެނުއަރީ 2, 2020 12:05\nﷲ ތިޔަ އާއިލާ އަށް ހެޔޮގޮތް މިންވަރު ކުރައްވާށި ... އެކަމަކު ކަކޫ ނިވާނުވާ ވަރުގެ ސޯޓުބުރިއެއް ލާގެން މީހަކު ހުރުން ބަލާގަންނަން ވަރަށް ދަތި...\nޖެނުއަރީ 2, 2020 12:15\nހިތް ނިޔަތް ޚާލިޞްކޮށްގެން ސިއްރާއި ފާޅުގައިވެސް ހެޔޮކަންތައްތައް ކުރަންވީ. ތިމާގެ ފަރާތުން ދީނަކީ ކޯޗެެއްކަން އެހެންމީހުންނަށް އެކިގޮތްގޮތުން ދޭހަކޮށްދޭންޖެެހެނީ.\nޖެނުއަރީ 2, 2020 14:36\nދެއްކުންތެރި ކަމެއްދީނުގައި ނޯންނާނެ!\nޖެނުއަރީ 2, 2020 15:36\nމިފަދަ މުހިންމުކަން ކަމަށް ނެގަޓިވް ކޮމެންޓް ނުކޮށް ބަލަ.\nމިފަދަ ފޮޓޯއެއް ފެނިވެސް ބަޔަކު އިސްލާޙް ވިއްޔާ ކިހާ ރަނގަޅުތޯ.\nޖެނުއަރީ 2, 2020 15:42\nއެންމެ ވާތްފަރާތުގައި އެހެރީ ކުޑަ ފިރިހެން ކުއްޖެއްތަ؟ ހަމަ އަހާލީ ބިޔަކަމުން.\nޖެނުއަރީ 2, 2020 16:19\nމި ފޮޓޯ ނެގި މީހާ ނަމާދު ނުކުރަނީބާ.... ނޫނީ ހުރީ ނަމާދު ނުކުރެވޭ ޙާލަތެއްގަބާ... ނުވަތަ ފޮޓޯ ނެގުމަށްފަހު ޖޮއިންކުރީބާ\nޖެނުއަރީ 2, 2020 19:44\nތިއޮއް ބިސް އަޅައި ފިޔޮކަށްވަނީނު. ދެން ވާގޮތް ބަލަންތިބޭ.\nޖެނުއަރީ 4, 2020 11:33\nނަމާދު ކުރުމަކީ ރަނގަޅު ކަމެއް. ކޮންމެ ތާކުހުއްޓަސް ކުރަންވެސް ޖެހޭނެކަމެއް. އެކަމު ނަމާދުކުރާއިރު މުސްލިމް ފިރިހެނާ އަދި މުސްލިމް އަންހެނާގެ އައުރަ އެއް ވާނެ. އައުރަ ނިވާނުވާ ހާލުކުރާ ނަމާދު ސައްހަވެސް ނުވާނެ. މިފޮޓޯގައި އެފަދަ ކަމެއް އެބަ ފާހަގަ ކުރެވޭ\nޖެނުއަރީ 5, 2020 19:35\nމީދެން އާ ކަމެއްނޫން. ނަމާދުކުރާ މީހުން އަބަދުވެސް މިކަންކުރޭ. މިކަން އާ ކަމަކަށަ ވެގެން މިއުޅޭ ސަބަބެއް ނޭނގުނު. ދެއްކުން ތެރިކަން ވާނަމަ ދެރަކަމެއް އެއީ\nޖެނުއަރީ 6, 2020 15:13\nމިއައް ކިޔަނީ ދެއްކުން ތެރިކަން މިކަމުން ސަވާބައްވުރެ އަޒާބް ބޮޑުވާނެ\nޖެނުއަރީ 7, 2020 13:51\nކެނަރީ މައްކާރަށް މިފޮޓޯ ފެނިއްޖެއްޔާ ބީތާ ވާނެ......................\nޖެނުއަރީ 8, 2020 12:18\nމިއީ އަހަރެމެންނަށް އާކަމެއް ނޫން. މަސްވެރިކަމުގައާއި، ޕިކްނިކް ދަތުރުތަކުގައި ވަރަށް ގިނައިން ދެވޭ. ޑިންގީ މަތީގައާއި، ގޮނޑުދޮށުގައިވެސް ނަމާދުކުރަން. އެކަމު ފޮޓޯނަގާ މެޑެލް ޖަހާކަށް ނޫޅެން ތިގޮތަށް.....


Naslee thafaathkurunthakaa dhekolha Angelina Jolie ge 200,000 dollaru | Mihaaru\nލައިފްސްޓައިލް / ޗެރިޓީ\nނަސްލީ ތަފާތުކުރުންތަކާ ދެކޮޅަށް އެންޖެލީނާ ޖޮލީ 200،000 ޑޮލަރު\n06 ޖޫން 2020 - 08:36\nއޭނާ އާއި ހަ ކުދިންގެ ނަމުގައި ފައިސާ ހަދިޔާކުރީ ނަސްލީ ތަފާތުކުރުންތަކާ ދެކޮޅަށް މަސައްކަތްކުރާ ނެޝަނަލް އެސޯސިއޭޝަން ފޮ ދި އެޑްވާންސްމަންޓް އޮފް ކަލަޑް ޕީޕަލް (އެންއޭއޭސީޕީ) އަށެވެ.\nމިދިޔަ މަހުގެ 25 ވަނަ ދުވަހު އެމެރިކާގެ މިނިއާޕޮލިސްގައި ފުލުހުންގެ ފަރާތުން ލިބުނު އަނިޔާތަކެއްގައި މަރުވި ކަޅު ނަސްލުގެ ޖޯޖް ފްލޮއިޑްގެ މަރުގެ މައްސަލާގައި އެމެރިކާގެ މަސްރަޖު ހޫނުވެފައިވާ މި ދަނޑިވަޅުގައި ލީގަލް ޑިފެންސް ފަންޑްގެ ނަމުގައި ފަންޑެއް ހުޅުވައި، އެންއޭއޭސީޕީން އަންނަނީ އިންސާފު ހޯދައިދޭން މަސައްކަތްކުރަމުންނެވެ.\nޖޮލީ ބުނީ އޭނާ އަބަދު ވެސް ހުންނާނީ އެ ފަންޑާ އެކީގައި ކަމަށާއި ހައްގުތައް ކަށަވަރުވުމަކީ ވަކި ކުލައެއް، ވަކި ނަސްލެއްގެ މީހަކަށް އޮތް ފުރުސަތެއް ނޫން ކަމަށެވެ.\n"އަހަރެން ވަރަށް އުންމީދުކުރަން އަހަރެމެން އެމެރިކާ ރައްޔިތުން އެކަތިގަނޑަކަށް ވެގެން އެންމެންގެ ހައްގުތައް ކަށަވަރުވާ އަދި ހިމާޔަތާއި ރައްކާތެރިކަން ލިބޭކަން ޔަގީންވާ ގައުމަކަށް މިތަން ވާން،" ކޮވިޑް-19 ގެ ތެރޭގައި ކުޑަކުދިންނަށް އެހީވާން މާޗް މަހު މިލިއަން ޑޮލަރު ހަދިޔާކުރި ބަތަލާ ބުންޏެވެ.\nޖޮލީ ބުނިގޮތުގައި ކަޅު ނަސްލުގެ މީހުންނާ ދެކޮޅަށް އެމެރިކާގައި ހިންގާ ޖަރީމާތައް ބަލަން ތިބުމަކީ އެއްވެސް ބަޔަކު ކޮށްގެން ވާނެ ކަމެއް ނޫނެވެ. އަދި އެފަދަ މުޑުދާރު އަދި އިންސާނިިއްޔާ ހިލާފު އަމަލުތަކާ ދެކޮޅަށް އަބަދު ވެސް އަޑުއުފުލަން ޖެހޭނެ އެވެ.\nފްލޮއިޑް މަރާ ގުޅިގެން އެމެރިކާގެ އެކި ސިޓީތަކުގައި ކުރާ މުޒާހަރާތައް އިތުރުވެ، ގިނަ ބަޔަކު ހައްޔަރު ވެސް ކޮށްފައިވާ އިރު، އެ މީހުން ކަފާލާތުގެ ދަށުން ދޫކޮށްލުމަށް ކުރާ މަސައްކަތްތަކަށް އެހީވުމުގެ ގޮތުން އެމެރިކާގެ މޮޑެލް ކްރިސީ ޓީޖެން ވެސް މިދިޔަ ހަފުތާގައި ވަނީ 200،000 ޑޮލަރު ހަދިޔާކޮށްފަ އެވެ.\nMuzaaharaa ah thaaeedhkoh Model eh ge faraathun 200,000 dollaru\nމީގެ އިތުރުން ހޮލީވުޑްގެ މަޝްހޫރު ދެމަފިރިން ކަމަށްވާ ރަޔަން ރެނޮލްޑްސް އާއި ބްލޭކް ލައިވްލީ ވެސް ނަސްލީ ތަފާތުކުރުންތަކާ ދެކޮޅަށް 200،000 ޑޮލަރު ހަދިޔާކޮށްފައިވެ އެވެ. އެ ދެމަފިރިން ފައިސާ ހަދިޔާކުރީ އެންއޭއޭސީޕީއަށެވެ.\nހޮލީވުޑް ޗެރިޓީ އެންޖެލީނާ ޖޯލީ އެމެރިކާ\nމިގައުމުންނުފެނޭ މުއްސަނދިންގެ ފަރާތުން މިފަދަމަންޒަރުތަކެއް ފެންނަން ވާވަރަށް ވެދާނެކަންނޭގެ ސިއްރުންކުރަނީކަމަށް ، ސިއްރުން ކުރީމަ މޮޅުއިތުރުކަން ބޮޑި.\nނަސްލީ އިމްތިޔާޒަކީ އިންސާނިއްޔަތާ ޚިލާފު ވަރަށް ނުބައި ކަމެއް.


Fee dhahkaigen park kureveyne zone eh Male ga hamajassaifi\nފީ ދައްކައިގެން ޕާކު ކުރެވޭ ގޮތް ހެދި ޒޯނު ތަރައްގީ ކުރުމުގެ ކުރިން-- ފޮޓޯ: މިހާރު\nފީ ދައްކައިގެން ޕާކު ކުރެވޭނެ ޒޯނެއް މާލޭގައި ހަމަޖައްސައިފި\nފީއެއް ދައްކައިގެން އުޅަނދުތަކަށް ޕާކު ކުރެވޭނެ ޕާކިން ޒޯނެއް މާލޭގައި ހަމަޖައްސައިފި އެވެ.\nމާލެ ސިޓީ ކައުންސިލުން ކުރި އިއުލާނެއްގައި ބުނީ ކައުންސިލްގެ 74 ވަނަ ރަސްމީ އާއްމު ޖަލްސާގައި އަގުދީގެން ވެހިކަލް ޕާކްކުރުމުގެ އުސޫލެއް ފާސްކޮށްފައިވާ ކަމަށެވެ.\nއެގޮތުން އެ އުސޫލު މިއަދު އާއްމުކޮށް ގެޒެޓް ކުރެވިފައިވާ ކަމަށާއި ކައުންސިލްގެ ވެބްސައިޓު ގައި ވެސް އުސޫލު ޝާއިއުކޮށްފައި ވާނެ ކަމަށް އެ އިއުލާނުގައި ވެއެވެ.\nއެ އުސޫލުގައިވާ ގޮތުން މާލޭގައި އަގު ދީގެން ވެހިކަލް ޕާކް ކުރެވޭނީ މ. ދަންޑަހެލުގެ (ސުޕްރީމް ކޯޓު ކުރިމަތި) ގައި ހަދާފައިވާ ޕާކިން ޒޯންގަ އެވެ. އަގު ދީގެން ޕާކު ކުރުމަށް ހަމަޖެހިފައިވާ ސްލޮޓްގެ އަދަދަކީ 40 އެވެ.\nމަހު ފީ ކަނޑައަޅާފައިވާ ގޮތް\n- ސައިކަލް 600ރ.\n- ކާރު، ވޭން، ޕިކަޕު 3،000ރ.\n- 2000-500 ކިލޯ ގްރާމްގެ ޕިކަޕް 3،500ރ.\n- 5000-2000 ކިލޯ ގްރާމްގެ ޕިކަޕް 4،000ރ.\nކައުންސިލުން ބުނީ ޖާގައަށް ވުރެ އިތުރަށް ފޯމު ލައިފި ނަމަ ޖާގަ ދޭނީ ގުރުއަތުން ކަމަށެވެ. އަދި ޕާކިން ހުއްދަ ފުރަތަމަ ހިލޭ ހެދި ނަމަވެސް، ހުއްދަ ގެއްލިއްޖެ ނަމަ އަލުން ހެދުމަށް 100 ރުފިޔާގެ ފީއެއް ނަގާނެ އެވެ.\nއެ ޒޯނުގައި ޕާކު ކުރުމަށް އެދި ހުށަހަޅަން ޖެހޭ ފޯމު ކައުންސިލުގެ ވެބްސައިޓުން ލިބެން ހުންނާނެ ކަމަށާއި އަދި ޕާކިން ސްލޮޓްތަކަށް އެދި ހުށަހަޅަން ޖެހޭ ފޯމް ބަލައިގަތުމަށް ހަމަޖެހިފައި ވަނީ މާދަމާ ހެނދުނު 09:00 އިން އޮކްޓޯބަރިު އެއް ވަނަ ދުވަހުގެ މެންދުރު 01:00 އާ ހަމައަށް ކައުންސިލްގެ މާފަންނު އޮފީހުންނެވެ.\nޓްރާންސްޕޯޓް މިނިސްޓްރީ މާލެ ޕާކިން ސިޓީ ކައުންސިލް


SunOnline: Eid chuttee gai ulhey iruves sihhathah balan vaane\nއީދު ޗުއްޓީގައި އުޅޭއިރުވެސް ސިއްހަތަށް ބަލަންވާނެ\nއައިޝަތު ފަރީޙާ 05 Jun 2019, 11:03\nފިތުރު އީދު ބަންދާ ދިމާކޮން މާލެއިން ބޭރަށް ބަޔަކު ފުރައިގެން ދަނީ. -- ސަން ފޮޓޯ -- އަހުމަދު އަވްޝަން އިލްޔާސް\nކުދަ އީދަށް މި ލިބުނު ބޮޑު ބަންދާ އެކު ގިނަ ބަޔަކު މިހާރު އުޅޭނީ އީދު ޗުއްޓީގަ އެވެ. ނޫނީ ޗުއްޓީ އަށް ދިއުމުގެ މަގުމަތީގަ އެވެ. މާލޭގައި އުޅޭމީހުން މާލެ ކައިރި ރަށެއްގައި ނޫނީ އަމިއްލަ އުފަން ރަށުގަ އެވެ.\nރައްޓެހިންނާއި އާއިލާ އާއެކު އީދުގެ އުފާ ފާހަގަ ކުރުމަށް މާލޭގެ ހަލަބޮލިކަމުން ބޭރަށްދާމީހުންނާ އެއްގޮތަށް ރަށްރަށުގައި އުޅޭ މީހުންވެސް އީދާ ދިމާކޮށް ކައިރު ރަށްރަށަށް ނޫނީ އީދުގައި ފޯރިނަގާ ރަށްރަށަށް ދަތުރު ކުރެއެވެ. ބައެއް ފަހަރު މި ދަތުރުގެ އަމާޒަކީ ރާއްޖެއިން ބޭރު ކޮންމެވެސް ގައުމެކެވެ. ކޮންމެ ތަނަކަށް ދިޔަ ނަމަވެސް، ޗުއްޓީގައި މަޖާނަގަން އުޅޭއިރުވެސް، ސިއްހަތަށް ބަލަން ހަނދާން ކުރަންވާނެ އެވެ. ހަށިގަނޑަށް ގެއްލުންވާނެ ކަންތަކުން ދުރުވެވޭތޯ މަސައްކަތް ކުރަންވާނެ އެވެ.\nސަން ޓޭންއާ މެދު ސަމާލުވާތި\nރާއްޖެއަށް މިފަހަރުގެ އީދަކީ ވިއްސާރަ އީދަކަށް ވުން ގާތެވެ. އެކަމަކު "ސަން، ސޭންޑް އެންޑް ސީ" ގައި ޗުއްޓީ ހޭދަކުރާ ހިތްވާ މީހުން ކޮންމެހެންވެސް ވިސްނަންވީ ކަމަކީ ވެކޭޝަނަށް ފުރާއިރު ދަބަހަށް އެން،ެ ފުރަތަމަ ލާ އެއްޗެހީގެ ތެރޭގައި ރަނގަޅު ސަން ސްކްރީނެއް ޕެކް ކުރުމަށެވެ. ސްކިން ކެއާ އެކްސްޕާޓުން ބުރަވާގޮތުގައި ސަން ސްކްރީނެއް ގަންނަ އިރު އެސްޕީއެފް 30 އާއި 50 އާ ދެމެދުގެ ސަން ސްކްރީނެއް ގަތުން މުހިއްމެވެ. އެއީ އިރުގެެ ނުރައްކާތެރި ދޯދިތަކުން ހަނގަނޑު ސަލާމަތްވަނެ މާއްދާތައް އޭގައި ހިމެނޭނެތީ އެވެ.\nހޫނުގަދަ ނަމަ، ދަތުރުގައި އުޅޭ ދުވަސްވަރަކީ ހޫނު ގަދަ ދުވަސްވަރެއްނަމަ، ހަށިގަނޑު ޑީހައިޑްރޭޓް ވުމުން ކުޑަކޮށްދެނެ ކެއުންތައް ކެއުމަށާއި، ދިޔާއެއްޗެހި ބުއިމަށް ހަނދާން ކުރަންވާނެއެވެ. އެގޮތުން ކަރާ، ކުރުނބާ ފަދަ އެއްޗެއްސަކީ ވެކޭޝަނުގައި އުޅޭއިރު "މީލް" ގަޑީގައި ހިމެނިދާނެ އެއްޗެއްސެވެ. މާބޮޑަށް ޑީހައިޑްރޭޓް ވާނަމަ، ވަރުބަލިވެ، ޗުއްޓީގެ މަޖާނެގުން މަތިން ފޫހިވެސް ވެދާނެއެވެ. ޗުއްޓީގައި ނަގާ "ވެކޭޝަން މޫޑް" ފޮޓޯތަކުގައި މީހާ ތާޒާކޮށް ހުންނާނީވެސް ހައިޑްރޭޓް ކަންމަތީ ހުންނަ ނަމައެވެ.\nމިދުވަސްވަރަކީ މަދިރީގެ ސަބަބުން ޖެހޭ ބަލިތައް ގިނަ ދުވަސްވަރެކެވެ. ހޫނު މޫސުން ނިމި ވާރޭ ވެހެން ފަށާފައިވާއިރު، މަދިރި އާލާވާމިންވަރުވެސް ގިނައެވެ. ރާއްޖޭގެ ރަށްރަށަކީ ގަސް ގިނަ ރަށްރަށަށް ވާއިރު، ވައު ބޯ، ގަސް ގިނަ ރަށްރަށުގައި މަދިރި އުފެދޭ މިންވަރު އިތުރެވެ.\nއެހެންކަމުން ރަށުގައި އުޅޭއިރުވެސް، ރަށުން ބޭރަށް ދިޔަ ނަމަވެސް މަދިރިން ސަލާމަތްވާނެ ގޮތްތައް ހޯދަންވާނެއެވެ. ސަން ސްކްރީން އާއެކު މަދިރި ލޯޝަން ފުޅިއެއްވެސް ދަބަހަށް ލާން ވާނެއެވެ. މާބޮޑަށް ދާހިތްލާފައި ހުރިނަމަ އަވަށް ފެންވަރާ ރީތިވެ ތާޒާވާން ވާނެއެވެ. ހެދުން އަޅާއިރުވެސް ނިވާކަންބޮޑު ހެދުންއެޅުމަށް ސަމާލުވާށެވެ. ހެދުމުގެ ކުލަ ސެކެލްޓުކުރާއިރު މަޑު ކުލަ ކުލައިގެ ހެދުން އަޅާނަމަ މަދިރި އެޓްރެކްޓުވާ މިންވަރު ކުޑަވާނެއެވެ.\nދިގު ދަތުރެއްގައި ދާނަމަ\nބައެއް މީހުންނަކީ ކަނޑުމައްޗަށް ބަލި މީހުންނެވެ. ކަނޑުމަގުން ކުރާ ދިގު ދަތުރުތަކުގައި ހޮޑުލެވޭފަހަރު އާދެއެވެ. ދަތުރުމަތީ ހޮޑުލެވޭނަމަ ދަތުރަށް ތައްޔާރުވާއިރު ކުޅި، ތެޔޮ އެއްޗެހި ކެއުމާ ދުރުވާށެވެ.\nމަތިންދާބޯޓުގައި ދިގު ދަތުރެއް ކުރާނަމަ، ދަތުރަށް ފެށުމުގެ ކުރިން "މޯޝަން ސިކްނެސް" އިން ސަލާމަތްވުމަށް ފިޔަވަޅު އަޅަންވާނެއެވެ. ވިންޑޯ ސީޓެއްގައި އިންނަ ނަމަ، ބޭރު ބަލަން އިނުން ފަދަ ކަމެއް ކުރެވިދާނެއެވެ އޭރަށް އެތެރެ ހަށީގެ ބެލެންސް ރަނގަޅު ވާނެއެވެ. ދަތުރަށް ފެށުމުގެ ކުރިން ކެއުމަށް ބެލުމާއި، ދަތުރު މަތީ ނިދުން މަދުކުރުމަީވެސް ކުރެވިދާނެ ކަމެކެވެ.\nޗުއްޓީގައި ރަށުން ބޭރަށް ދާއިރު ނޫނީ ގައުމުން ބޭރަށް ދާއިރު ސިއްހަތަށް ބެލުމަކީ ޗުއްޓީގެ ބޭނުން އެންމެ ރަނގަޅަށް ހިފުމަށް މުހިއްމު ކަމެކެވެ. ރައްކާތެރި ކަމުގެ ފިޔަވާޅު އެލުމަކީ ބަލިވުމުގެ ކުރިން ބަލިން ސަލާމަތްވާން ކޮންމެހެން މުހިއްމު ކަމެކެވެ. މިފަހަރު ޗުއްޓީގައި އުޅޭ އިރުވެސް މިކަންކަމަށް ވިސްނާ ސަމާލުވާން ހަނދާން ކުރާށެވެ. އުފާވެރި، މަޖާ ޗުއްޓީއެއް ހޭދަކުރުމަށް އެންމެ ފުރަތަމަ ސިއްހަތަށް ސަމާލުވާށެވެ.


BREAKING NEWS: Gaza Ah Hamaladhinun Huttaalan Israel In Ninmaifi - Vaguthu\nޣައްޒާއަށް ހަމަލާދިނުން ހުއްޓާލަން އިސްރާއީލުން ނިންމައިފި\nފަލަސްތީންގެ ޣައްޒާއަށް ވައިގެ މަގުން ދެމުންދާ ހަމަލާތައް ހުއްޓާލަން އިސްރާއީލްގެ ގައުމީ ސަލާމަތާއި ގުޅޭ ކަންކަމާއި ބެހޭ ކެބިނެޓުން ނިންމައިފިއެވެ.\nއިސްރާއީލްގެ މީޑިއާތަކުން ބުނާ ގޮތުގައި ޣައްޒާއަށް ހަމަލާތައް ދިނުން ހުއްޓާލަން އިސްރާއީލްގެ ކެބިނެޓްގައި ނެގި ވޯޓުން ވަނީ ހަމަލާތައް ހުއްޓާލަން ފާސްވެފައެވެ.\nހަމަލާތައް ހުއްޓާލަން ނިންމާފައި ވަނީ މިރޭ އިސްރާއީލްގެ ގަޑިން މެންދަމު 02:00 ގައެވެ. އެއީ ރާއްޖޭގެ ގަޑިން ފަތިހު 04:00 އެވެ.\nހަމާސް އިން ވެސް ވަނީ އިސްރާއީލުން ހަަމަލާތައް ދިނުން ހުއްޓާލައިފިނަމަ ހަމަލާތައް މެދުކަނޑާލާނެ ކަމަށް ބުނެފައެވެ. ނަމަވެސް ހަމާސްގެ އަތުގައި ހުރި ރޮކެޓް ހުސްވެގެން ނުވަތަ އިސްރާއީލްގެ ހަމަލާތައް ވަރުގަދަވެގެން ހަމާސް އިން ފަހަތައް ނުޖެހޭނެ ކަމަށް އެޖަމާއަތުން ވަނީ ބުނެފައެވެ.\nހަމަލާތައް ބަދަލުކުރުން ހުއްޓާލަން އިސްރާއީލްގެ ސަލާމަތީ ކަންކަމާއި ގުޅޭ ކެބިނެޓުން ނިންމި ނަމަވެސް ހަރުކަށި ފިކުރުގެ ބައެއް މެންބަރުން ވަނީ ހަމަލާތައް ބަދަލުކުރުން ހުއްޓާކަން ދެކޮޅު ހަދާފައެވެ.\nހަމަލާތައް ބަދަލުކުރުން ހުއްޓާލަން ދެކޮޅު ހަދަމުންދާ އެކަކީ އިސްރާއީލްގެ ބޮޑުވަޒީރު ނަތަންޔާހޫ އާއި ގާތް ގުޅުމެއް އޮންނަ ޖިޑޮން ސާރުއެވެ. އޭނާ އަކީ ނިއު ހޯޕް ޕާޓީގެ ލީޑަރެވެ. އޭނާ ބުނީ ޣައްޒާއަށް ހަމަލާ ދިނުން ހުއްޓާލުމަކީ އިސްރާއީލްގެ ގައުމީ ސަލާމަތައް ނުރައްކާވާނެ ކަމެއް ކަމަށެވެ.\nމެއި މަހުގެ 10 ވަނަ ދުވަހުން ފެށިގެން މިހާތަނަށް ޣައްޒާ އިން ވަނީ އިސްރާއީލަށް 3700 އަށްވުރެ ގިނަ ރޮކެޓް ހަމަލާ ފޮނުވާލާފައެވެ. ބައެއް ހަމަލާތައް ވަނީ އިސްރާއީލްގެ އެންމެ ދުރު ސަރަހައްދުތައް ކަމަށްވާ ވެރިރަށް ތެލްއަވީވަށް ވެސް ފޯރާފައެވެ. އެހެންކަމުން ހަމާސް އިން ރޮކެޓްތައް އުފެއްދުމުގައި ހޯދާފައިވާ ކުރިއެރުންތައް ފާއިތުވި 11 ދުވަސް ތެރޭގައި އިސްރާއީލަށް ވަނީ ވަޒަންކޮށްލެވިފައެވެ.\nހަމަލާތައް ކުރިއަށް ދިޔައިރު އެންމެ ބޮޑަށް ފާހަގަކުރެވުނީ އެމެރިކާ އިން އިސްރާއީލަށް ދެމުން ގެންދިޔަ ހިތްވަރެވެ. އެމެރިކާގެ ރައީސް ޖޯ ބައިޑެން އަކީ އިސްރާއީލްގެ އަނިޔާވެރިކަމާއި ދެކޮޅު ހަދާނެ ވެރިއެއް ކަމަށް ބައެއް މީހުންނަށް ކުރިން ހީވެފައި އޮތްނަމަވެސް ކަންތައްވީ އެހެނެއް ނޫނެވެ. ފެނިގެން ދިޔައީ އިސްރާއީލްގެ އަނިޔާވެރި ހަމަލާތައް ކުރިއަށް ގެންދަން ބައިޑެން ހިތްވަރު ދެމުން ގެންދިޔަ މަންޒަރެވެ.\nހަމަލާތައް މިވަގުތައް މެދުކެނޑުނު ނަމަވެސް ގުދުސްގައި އިސްރާއީލްގެ އަނިޔާވެރިކަން ކުރިއަށް ގެންދާނަމަ އަނެއްކާވެސް ހަމަލާތައް ބަދަލުކުރުން ފެށިގެން ހިނގައިދާނެ ކަމަށް ލަފާކުރެވެއެވެ.\nމެއި 21, 2021 00:45\nމާޝާﷲ! ﷲ ފިޔަވާ އެހެން އިލާހަކު ނުވެއެވެ.\nމެއި 21, 2021 01:17\nމެއި 21, 2021 04:19\nއެއީ ރަށުޔާއިން އިސްރާއީލަށް އިންޒާރު ދިނުމާއިވެސްގުޅިގެން ކަމަށް ލަފާކުރެވެއެވެ. އަދި ފަލަސްތީނުގައި ތިއްބެވި މުޖާހިދުންގެވެސް ހިއްވަރުންނެވެ.\nމެއި 21, 2021 05:54\nމެއި 21, 2021 06:16\nއަލްޙަމްދުލިﷲ ... ރުހުމުގައި ނަމަވެސް ނުރުހުމުގައި ނަމަވެސް އިސްރާއީލު މިގޮތަށް ނިންމުން އެއީ ﷲ ގެ މަތިވެރި މިންވަރުފުޅު. އިރާދަ ކުރެއްވިއްޔާ އިސްރާއީލު ގެ ގޮށްމުށުގެ ބާރު ދާނީ ބަލިކަށިވެ ނިކަމެތިވަމުން. އާމީން.\nމެއި 21, 2021 06:17\n. އެހުއްޓާލީ ބަލިނުކުރެވޭނެކަން ކަށަވަރުވެގެން. ޢަހަރެމެންނާ އެކު ﷲ ވޮޑިގެނވޭ. އަހަރެމެންގެ ތެރޭން ޝަހީދުވާ ކޮންމެ މީހަކީ ސުވަރުގެ ވަންތަވެރިއެއް. އިންޝާ ﷲ.\nމެއި 21, 2021 06:45\nފަލަސްތީނު މީހުންނަށް ނަސްރު ދެއްވާންދޭވެ.\nމެއި 21, 2021 06:47\nހަމަލާ ހުއްޓާލިޔަސް ތިޔަ ޒައިނިސްޓު ޔަހޫދީންގެ މައްޗަށް އަހުރެންގެ ހިތުގައި ޙަމްދަރުދީއެއްނުވެ. ﷲގެ ޙަޟްރަތަށް ގެންދަވަންދެން ތިޔަ ޞަހްޔޫނީ އަނިޔާވެރި ބައިގަނޑު ހަލާކު ކުރެއްވުންއެދި ދުޢާކުރުމުގައި ދެމި ހުންނާނަން\nމެއި 21, 2021 11:55\nމެއި 21, 2021 06:55\nاحمد الله ... އެންމެހައި ހަމްދު ސަނާއެއް ވަނީ الله. އަށެވެ. މެދުވެރިއަކަށްވި މިސްރަށް ފައްފަށުން ޝުކުރު ދަންނަވަމެެވެ. މި މެދުކެންޑުމަކީ ދާއިމީ ކަމެއްކަމުގައި ލައްވާށިއެވެ. ފަލަސްޠީން ގެ ރައްޔިތުންނަށް ފާގަތިކަމާއި ބާއްޖަވެރިކަން ދެއްވާށިއެވެ. ހުރިހާ ޝަހީދުންނަށް ސުވަރުގެ މިންވަރު ކުރައްވާށި! އާމީން.\nމުއުމިނު އަޅެއް މީ\nމެއި 21, 2021 07:11\nއިސްރާއީލުގެ މީހުންނަކީ ޔަހޫދީން ކަން ހަނދާން ކުރުމަށް ގޮވާލާން..... ބުނާ ބަހުގަ އިތުބާރެއް ނުހިފޭނެ\nމެއި 21, 2021 10:00


Lanka ge hamalaa aa gulhun huri4dhivessaku vanee faahaga vefai: Lanka fuluhun | Mihaaru\nސްރީ ލަންކާގައި ދިން ބޮމުގެ ހަމަލާތަކަށް ފަހު ސަލާމަތީ ބާރުތަކުން ބަލައި ފާސްކުރުމުގެ އޮޕަރޭޝަނެއްގައި. -- ފޮޓޯ: އޭއެފްޕީ\nލަންކާގެ ހަމަލާއާ ގުޅުން ހުރި ހަތަރު ދިވެއްސަކު އުޅޭ: ލަންކާ ފުލުހުން\n21 ފެބުރުއަރީ 2020 - 11:23 19 comments\nމިދިޔަ އަހަރު ސްރީ ލަންކާގައި ދިން ބޮމުގެ ހަމަލާތަކާ ގުޅުން ހުރި ހަތަރު ދިވެއްސަކު އެބަ އުޅޭ ކަމަށާއި އެ މީހުން އަދި ހައްޔަރުކުރެވިފައި ނުވާ ކަމަށް ލަންކާ ފުލުހުން ބުނެފި އެވެ.\nމިދިޔަ އަހަރުގެ އޭޕްރީލް 21 ވަނަ ދުވަހު ލަންކާގެ ލަގްޒަރީ ބައެއް ހޮޓާތަކާއި ކްރިސްޓިއަން ފައްޅިތަކެއްގައި އަމިއްލަ އަށް މަރުވެގެން ބޮން ގޮވައި 259 މީހަކު މަރާލި މައްސަލައިގެ ތަހުގީގާ ގުޅޭ ގޮތުން ބުދަ ދުވަހު ލަންކާ ފުލުހުން ބޭއްވި ނިއުސް ކޮންފަރެންސެއްގައި ޑެޕިއުޓީ އިންސްޕެކްޓާ ޖެނެރަލް އަޖިތު ރޮހާނާ ވިދާޅުވީ ހޯދަން ބޭނުންވާ ހަތަރު ދިވެހިންގެ ތެރެއިން ދެ މީހަކު މިހާރު ފާހަގަކުރެވިފައިވާ ކަމަށެވެ.\nލަންކާގެ "ދި އައިލެންޑް" ނޫހުން ކުރި ސުވާލަކާ ގުޅިގެން ރޮހާނާ ވިދާޅުވީ މި ދިވެހިންނަކީ ނެޝަނަލް ތައުހީދު ޖަމާއަތުން ދިން ހަމަލާތަކާ ގުޅިގެން ފެށި ތަހުގީގައި، ހަމަލާއާ ސީދާ ގޮތުންނާއި ނުސީދާ ގޮތުން ގުޅުން ހުރި ގާނޫނާ ހިލާފް ކަންކަމުގައި ބައިވެރިވެފައިވާ ބައެއްކަން އެނގިފައިވާ ކަމަށެވެ.\nލަންކާގެ ފުލުހުންގެ މި ނިއުސް ކޮންފަރެންސަށް ފަހު ބައެއް ނޫސްތަކުން ވަނީ ހަމަލާގެ ތުހުމަތަށް ހައްޔަރުކޮށްފައި ތިބި 153 މީހުންގެ ތެރޭގައި ހަތަރު ދިވެއްސަކު ވެސް ހިމެނޭ ކަމަށް ރިޕޯޓްކޮށްފަ އެވެ. ނަމަވެސް ލަންކާ ފުލުހުން ބުނީ ހަމަލާއާ ގުޅުން ހުރެގެން ހޯދާ އެއްވެސް ދިވެއްސަކު އަދި ހައްޔަރުކުރެވިފައި ނުވާ ކަމަށެވެ.\nރާއްޖޭގެ ފުލުހުން އިއްޔެ ނެރުނު ބަޔާނެއްގައި ވެސް ބުނީ ހަމަލާގެ ތުހުމަތަށް އެއްވެސް ދިވެއްސަކު ލަންކާގައި ހައްޔަރުކޮށްފައި ނެތް ކަމަށް އެ ގައުމުން ބުނެފައިވާ ކަމަށެވެ. އަދި ހަމަލާއާ އެއްވެސް ދިވެއްސަކާ ގުޅުން އޮތްކަން ލަންކާގެ ކަމާބެހޭ އެއްވެސް އިދާރާއަކުން މިހާތަނަށް ދިވެހި ފުލުހުންނަށް ކަށަވަރުކޮށްދީފައި ނެތް ކަމަށް ވެސް ފުލުހުންގެ ބަޔާނުގައި ބުންޏެވެ.\nLankage bomuge haadhisaa aa gulhigen dhivessaku hayyareh nukurey: Fuluhun\nލަންކާ ފުލުހުންގެ ޕްރެސް ކޮންފަރެންސްގައި ނޫސްވެރިން ވަނީ، ޝައްކުކުރެވޭ ދިވެހިންނަކީ އައިސިސްއާ ގުޅުން ހުރި ބައެއްތޯ ސުވާލުކޮށްފަ އެވެ. ރޮހާނާ ވިދާޅުވީ އެއީ "އައިސިސްގެ ފިކުރަށް އުޅޭ ބައެއް" ކަމަށެވެ. އަދި ހަމަލާގެ ތުހުމަތަށް ހައްޔަރުކޮށްފައި ތިބި ލަންކާ މީހުންގެ ތެރޭގައި ހަތިޔާރު ގެންގުޅުމުގެ ތަމްރީން ސީރިއާގައި ހޯދާފައިވާ މީހުން ހިމެނޭ ކަމަށް ވެސް ވިދާޅުވި އެވެ.\nލަންކާގެ މަނަވެއްލާގައި ހުރި ބުދުތަކަކަށް ގެއްލުން ދިން މައްސަލާގައި ވެސް ދިވެއްސަކު ހޯދަން ލަންކާ ފުލުހުން މިދިޔަ އަހަރު އިއުލާނުކޮށްފައިވެ އެވެ.\nLanka gai budhuthakakah gellun dhin massala eh gai dhivessaku hoadhanee\nލަންކާގައި ބޮމުގެ ހަމަލާތައް ދިނުމާ އެކު އެ ގައުމުގައި ސަލާމަތީ ފިޔަވަޅުތައް ވަރަށް ބޮޑަށް ވަރުގަަދަކޮށް ކުރިއަށް ގެންދިޔަ ބަލައި ފާސްކުރުމުގެ އޮޕަރޭޝަންތަކުގައި ދިވެހިން ވެސް ފުލުހުންގެ ބެލުމުގެ ދަށަށް ގެންދިޔަ އެވެ. ނަމަވެސް އޭގެ ތެރޭގައި ގިނައީ ވިސާގެ މައްސަލަތަކުގައި ފުލުހުންގެ ބެލުމުގެ ދަށަށް ގެންދިޔަ މީހުންނެވެ. ލަންކާ ފުލުހުން ބުދަ ދުވަހު ބުނީ ތަހުގީގު އަދިވެސް ދަނީ ކުރިއަށް ކަމަށާއި މިކަމުގައި އިންޓަޕޮލް، އޮސްޓްރޭލިއަން ފެޑެރަލް ޕޮލިސް އަދި އެމެރިކާގެ އެފްބީއައިގެ އެހީތެރިކަން ލިބެމުން އަންނަ ކަމަށެވެ.


ރޯދަ ރެސިޕީ: ޗިލީ ޕޮޓޭޓޯ\nނޫނު ޑެއިލީ 23 މެއި 20190ކޮމެންޓް\nރޯދަ މަހު ފަސޭހައިން ތައްޔާރުކޮށްލެވޭ އެއްޗެއް ހިޔާރު ކުރާނަމަ ޗިލީ ޕޮޓޭޓޯ އަކީ އެންމެ ރަނގަޅު އެކަށްޗަށްވާނެ އެވެ. އަދި ރަހަ މީރުވެފައި ސުފުރާ މައްޗަށް އިތުރު ފުރިހަމަ ކަމެއް މިއިން ގެނުވައިދޭނެ އެވެ. ބޭނުންވާނެ ތަކެތި * 1 ފިޔާ (ކޮށާފައި) * 3...\nރޯދަ ރެސިޕީ: ފިޝް މަންޗޫރިއަން\nނޫނު ޑެއިލީ 19 މެއި 20190ކޮމެންޓް ރެސިޕީ،\nމިއަދުގެ ރޯދަ ރެސިޕީގައި ހިމަނާލަން މިއުޅެނީ ދެކުނު އޭޝިއާ ސަރަހައްދުގައި ވަރަށް މަގުބޫލު ކެއުމެކެވެ. ފިޝް މަންޗޫރިއަން އަކީ ހާރަށް ބަތާ އެއްކޮށް ކާލަން ވެސް ރަނގަޅު ކެއުމެކެވެ. ބޭނުންވާނޭ ތަކެތި: * ½ ކިލޯ ރޯމަސް (ކިއުބުކޮށް ކޮށާފަ) * ½ މޭޒުމަތީ...\nރެސިޕީ: ސޮސެޖް ސަމްބޯލް\nނޫނު ޑެއިލީ 15 މެއި 20190ކޮމެންޓް ރެސިޕީ،\nމިއަދުގެ ރޯދަ ރެސިޕީގައި މި ހިމަނާލަނީ ހާރަށް ވެސް އަދި ރޯދަ ވީއްލަން ވެސް ކާލަން މީރު ކެއުމެކެވެ. ސޮސެޖް ސަމްބޯލް އަކީ ތައްޔާރު ކޮށްލަން ފަސޭހަ އެއްޗެކެވެ. ބޭނުންވާނެ ތަކެތި *6ސޮސެޖް (ހިމުންކޮށް ކޮށާފައި) *4ކެޕްސިކަމް (ކަރުގަނޑުނަގައި ހިމުންކޮށް ކޮށާފައި) *...\nރޯދަ ރެސިޕީ: ބަޓަރ ކޭކު\nނޫނު ޑެއިލީ 13 މެއި 20190ކޮމެންޓް ރެސިޕީ،\nމިއަދުގެ ރޯދަ ރެސިޕީގައި މި ހިމަނާލަނީ ރޯދަ ވީއްލުމަށް ތައްޔާރު ކުރަން ރަނގަޅު ކޭކެކެވެ. ބަޓަރ ކޭކަކީ ދިވެހިންގެ މެދުގައި ވަރަށް މަގުބޫލު ކޭކެކެވެ. ބޭނުންވާނެ ތަކެތި * 1 ޖޯޑު އަންސޯލްޓަޑް ބަޓަރ (227 ގުރާމް) *2ޖޯޑު ހަކުރު\nރޯދަ ރެސިޕީ: ކަނަމަދު ކޭކް\nނޫނު ޑެއިލީ 11 މެއި 20190ކޮމެންޓް ރެސިޕީ،\nމިއަދުގެ ރޯދަ ރެސިޕީގައި މި ހިމަނާލަނީ ރޯދަ ވީއްލުމަށް ބޭނުން ކުރެވިދާނެ ކޭކެވެ. ކަނަމަދު ކޭކަކީ ދިވެހި ސުފުރާ އަކަށް އިތުރުކޮށްލަން ހަމަ ރަނގަޅު ބާވަތެކެވެ. ބޭނުންވާނެ ތަކެތި * 150 ގުރާމު ކަނަމަދު (ކައްޗަށް ކޮށާފައި) *...\nރޯދަ ރެސިޕީ: ޗިކަން ސަބްމެރިން\nނޫނު ޑެއިލީ 10 މެއި 20190ކޮމެންޓް ރެސިޕީ،\nސަބްމެރިން އަކީ ދިވެހިންގެ މެދުގައި ވަރަށް މަގުބޫލު އެއްޗެކެވެ. މިއަދުގެ ރޯދަ ރެސިޕީގައި މި ހިމަނާލަނީ ޗިކަން ސަބްމެރިން ތައްޔާރުކުރާނެ ގޮތުގެ ހާއްސަ ރެސިޕީ އެކެވެ. ބޭނުންވާ ތަކެތި * 1 ސަބްމެރިން ބަނަސް * 1 ޖޯޑު ބޯންލެސް ކުކުޅު (ކިއުބްކޮށް ކޮށާފައި)\nރޯދަ ރެސިޕީ: އައިސްޓީ\nނޫނު ޑެއިލީ 09 މެއި 20190ކޮމެންޓް ރެސިޕީ،\nމިއަދުގެ ރޯދަ ރެސިޕީގައި މި ހިމަނާލަނީ ފަސޭހައިން ތައްޔާރު ކުރެވޭނެ ސިއްހަތަށް ވަރަށް ފައިދާހުރި ބުއިމެކެވެ. އައިސްޓީ އަކީ ރޯދަ މަހަށް ނޫން ނަމަވެސް އާންމު ދިރިއުޅުމުގައި ކޮންމެ ދުވަހަކު ބޭނުންކުރަން ވަރަށް ރަނގަޅު އެއްޗެކެވެ. ބޭނުންވާ ތަކެތި * ސައިފަތް ޕެކެޓެއް (ޓީބޭގް) * އެއްތަށި...\nރޯދަ ރެސިޕީ: ސްޕެގެޓީ އާގިލޯ އެ އޯލިއޯ\nނޫނު ޑެއިލީ 08 މެއި 20190ކޮމެންޓް ރެސިޕީ،\nސްޕެގެޓީ އާގިލޯ އެ އޯލިއޯ އަކީ އިޓަލީ ޕާސްތާ މެނޫތަކުގައި ހިމެނޭ މީރު ކެއުމެކެވެ. ސްޕެގެޓީ އާގިލޯ އެ އޯލިއޯ އަކީ ރޯދަ މަހު ހާރަށް ނުވަތަ ތަރާވީހަށް ތައްޔާރުކޮށްލަން ވަރަށް ރަނގަޅު ކެއުމެކެވެ. އަދި މި ރެސިޕީއަކީ ވެސް ތައްޔާރުކޮށްލަން ފަސޭހަ ރެސިޕީ އެކެެވެ. ބޭނުންވާ\nރޯދަ ރެސިޕީ: އައިސް ކްރީމް ބިސްކޯދު ކަސްޓަޑް\nނޫނު ޑެއިލީ 07 މެއި 2019 1 ކޮމެންޓް ރެސިޕީ،\nމިއަދުގެ ރޯދަ ރެސިޕީގައި މި ހިމަނާލަނީ ފަސޭހައިން ތައްޔާރު ކުރެވޭނެ އަދި ރޯދަ ވީއްލުމުގައި ސުފުރާ މައްޗަށް އިތުރުކޮށްލެވިދާނެ މީރު ފޮނި އެއްޗެއްގެ ރެސިޕީ އެވެ. ބަދިގޭގައި އަވަދި ނެތި މަސައްކަތް ކުރުމަށް ފަހު، ސުފުރާ މަތި އިތުރަށް ފުރިހަމަކޮށްލަން ބިސްކޯދު ކަސްޓަޑް މިއީ ހަމައެއްވަނައިގެ ފޮނިކާ އެއްޗެކެވެ. ބޭނުންވާ...\nރޯދަ ރެސިޕީ: ޗިކަން ސެލަޑް ޕަނީނޯ\nނޫނު ޑެއިލީ 06 މެއި 20190ކޮމެންޓް ރެސިޕީ،\nރޯދަ ރެސިޕީ މި ސެގްމެންޓަކީ ރޯދަ މަހަށް ހާއްސަކޮށް ނޫނު ޑެއިލީ (އެންޑީ) ން ކިޔުންތެރިންގެ ބަދިގެ ތަކަށް ގެނެސެދޭ ހާއްސަ ސެގްމެންޓެކެވެ. އެގޮތުން މިއަދު ގެނެސްދޭން މިއުޅެނީ ޗިކަން ސެލަޑް ޕަނީނޯ ތައްޔާރު ކުރާނެ ގޮތެވެ. ބޭނުންވާނެ ތަކެތި * ހަ ފޮތި ޕާން *...


އިންޑިއާ އާއި ދިވެހިރާއްޖޭން ހަތަރު އެއްބަސްވުމެއްގައި ސޮއި ކޮށްފި | Jazeera\tއިންޑިއާ އާއި ދިވެހިރާއްޖޭން ހަތަރު އެއްބަސްވުމެއްގައި ސޮއި ކޮށްފި - Jazeera\nމުހައްމަދު ސާބިގް December 17, 2018 71 views0\nއިންޑިއާ ސަރުކާރާއި ދިވެހި ސަރުކާރާއި ދެމެދު ހަތަރު އެއްބަސްވުމެއްގައި ސޮއި ކުރަށްވައިފިއެވެ. މިއަދު އިންޑިއާގެ ބޮޑުވަޒީރުގެ ރަސްމީ އޮފީސް "ހައިދަރުއާބާދު ހައުސް" ގައި ރައީސް ޞާލިހް އާއި ބޮޑުވަޒީރު މޯދީ ބޭއްވެވި ރަސްމީ ބައްދަލުވުން ތަކަށްފަހު ހަތަރު ކަމަކަށް އެއްބަސްވެވި ސޮއި ކުރެވުނެވެ. އެއީ ވިސާއާއި ގުޅޭ އެއްބަސްވުމަކާއި، ދަނޑުވެރިކަމުގެ ވިޔަފާރިއާއި ގުޅޭ އެއްބަސްވުމަކާއި، ހެރިޓޭޖާއި ގުޅޭ އެއްބަސްވުމަކާއި، އައިސީޓީ އާއި ގުޅޭ އެއްބަސްވުމެކެވެ.\nރައީސް އިބްރާހިމް މުހައްމަދު ޞާލިހް ވެރިކަމާއި ހަވާލުވެ ވަޑައިގެންނެވިފަހުން ގައުމުން ބޭރަށް ކުރައްވާ ފުރަތަމަ ދަތުރުފުޅު، އިންޑިއާއަށް ކުރެއްވުމުގެ މައިގަނޑު ބޭނުމަކީ ދެގައުމުގެ ގުޅުން އިތުރަށް ވަރުގަދަ ކުރުމާއި، ގުޅިގެން ކުރިއަށްދެވޭނެ ދާއިރާ ތަކާއި ބެހޭގޮތުން މަޝްވަރާ ކުރެއްވުމެވެ.\nއެއްބަސްވުން ތަކުގައި ސޮއި ކުރަށްވާ، އަދި އެއްބަސޮވުންތައް ބަދަލު ކުރެއްވުމަށްފަހު ރައީސް ޞާލިހް އާއި ބޮޑުވަޒީރު މޯދީ އާއި ދެބޭފުޅުން ވެސް ވަނީ ރަސްމީ ބަޔާނެއް އިއްވަވާފައެވެ. ދެބޭފުޅުންގެ ބަޔާނުގައިވެސް ދެގައުމުގެ ގުޅުން ބަދަހިކުރުމުގެ މުހިއްމުކަމުގެ މައްޗަށް ވާހަކަފުޅު ދެއްކެވިއެވެ. އަދި އެއްބަސްވެވުނު ކަންކަމުގެ މައްޗަށްވެސް އަލި އަޅުވާލެއްވެވިއެވެ. ހާއްސަ ގޮތެއްގައި ވިސާގެ އެއްބަސްވުމުގެ ސަބަބުން ދިވެހިންނަށް ލިބޭނެ ލުއިފަސޭހަ ކަން ފާހަގަ ކުރެއްވެވިއެވެ.\nރައީސް ޞާލިހް އިންޑިއާއަށް ކުރައްވަމުން މިގެންދަވާ ރަސްމީ ދަތުރުފުޅުގައި ދެން ކުރިއަށްއޮތީ އިންޑިއާގެ ރައީސް އާއި ނައިބު ރައީސް އާއި ބައްދަލު ކުރެއްވެވުމެވެ. މިކަން ކުރިއަށްދާނީ ރަސްމީ ގަނޑުވަރު 'ރާޖަޕަތީބަވަން' ގައެވެ. މިއީ ރައީސްގެ މި ދަތުރުފުޅުގެ ފަހު ހަރަކާތެވެ.


Addu Flying School 35,000 Rufiyaa in joorimanaa koffi - One Online\nއައްޑޫ ފްލައިން ސްކޫލްގެ ބައެއް ބޯޓުތައް ގަން އެއާޕޯޓްގައި ---\nއައްޑޫ ފްލައިން ސްކޫލް 35،000 ރުފިޔާއިން ޖޫރިމަނާކޮށްފި\nއައްޑޫ ފްލައިން ސްކޫލް 35،000 ރުފިޔާ އިން ޖޫރިމަނާކޮށްފި އެވެ.\nއައްޑޫ ފްލައިން ސްކޫލުގައި ތަމްރީނު ފުރިހަމަކުރަމުން އަންނަ ދަރިވަރުންގެ ތެރެއިން ގިނަ އަދަދެއްގެ ދަރިވަރުން އެކަމުގައި އެތައް އަހަރެއް ހޭދަކުރަން ޖެހިފައިވުމާއި ބައެއް ދަރިވަރުން ސްކޫލުން ވަކިކުރާ ކަމުގެ މައްސަލަތައް ވަނީ ފެންމަތިވެފަ އެވެ.\nސިވިލްއޭވިއޭޝަން އޮތޯރިޓީން ބުނީ އައްޑޫގައި ހިންގަމުން އަންނަ އޭޝިއަން އެކެޑެމީ އޮފް އެރޮނޮޓިކްސް (އޭއޭއޭ) ޖޫރިމަނާކޮށްފައިވަނީ މެއިންޓެނަންސް ދާއިރާގެ ގަވައިދުތަކާ ހިލާފުވެގެން ކަމަށެވެ. މަދަނީ ދަފްތަރުގެ ގާނޫނުގެ ދަށުން ކަމެއް ރަނގަޅު ކުރަން އެންގުމަަށްފަހު ޖޫރިމަނާ ކުރާނެ އަދަދާއި، އެކަން ތަކުރާރު ކުރާނަމަ ދެން ޖޫރިމަނާ ކުރާއިރު ދަރަޖަ ވަނީ ކަނޑައަޅާފަ އެވެ. އެގޮތުން 2001 ވަނަ އަހަރު އަމަލުކުރަން ފަށާފައިވާ މި ގާނޫނާ ހިލާފުވާ ފަރާތްތައް ޖޫރިމަނާ ކުރެވޭނެ އެންމެ ބޮޑު އަދަދަކީ 100،000 ރުފިޔާ އެވެ.\nއެގޮތުން މިފަހަރު އައްޑޫ ފްލައިން ސްކޫލް ޖޫރިމަނާކޮށްފައިވަނީ 35،000 ރުފިޔާ އިން ކަމަށާއި އަދި މި ސްކޫލުގެ ކަންކަން އިސްލާހު ކުރުމަށް މިހާރު އިތުރު ފުރުސަތެއް ދީފައިވާ ކަމަށް ސިވިލް އޭވިއޭޝަން އޮތޯރިޓީން ވަނީ ބުނެފަ އެވެ.\nއައްޑޫ ފްލައިން ސްކޫލްގެ މައްސަލަ ބޮޑުވެ ގިނަ ކަންތައްތަކެއް އިސްލާހުކުރުމަށް ޓްރާންސްޕޯޓު މިނިސްޓްރީންނާއި ހަޔާ އެޑިއުކޭޝަން މިނިސްޓްރީން އެ ސްކޫލަށް ވަނީ އަންގާފަ އެވެ. އެގޮތުން އެ ސްކޫލުން ކަނޑާލުމަށް ނޯޓިސް ދީފައިވާ ހުރިހާ ދަރިވަރުންގެ ނޯޓިސް ބާތިލް ކުރުމަށް އެ ސްކޫލަށް ކަމާގުޅޭ އިދާރާތަކުން ވަނީ އަންގާފަ އެވެ.\nއެ ސްކޫލްގެ ދަރިވަރުންގެ ޖަމިއްޔާއިން ބުނެފައިވަނީ، އެކި ގޮތްގޮތުން ދަރިވަރުންނަށް ދަތި ކުރުމުގެ ކަންތައް އެތަނުން ކުރަމުންގެންދާ ކަމަށާއި، ސަރުކާރުގެ މުއައްސަސާތަކުން ކުރާ އަމުރުތަކަށްވެސް އެ ސްކޫލުގެ މެނޭޖްމަންޓުން ބޯ ނުލަނބާ ކަމަށެވެ.\nއެ މައްސަލަތަކުގައި އުފެދުނު ކަންބޮޑުވުންތަކާއި ގުޅިގެން އެ ސްކޫލްގެ ދަރިވަރުންނާ ބައްދަލު ކުރައްވައި އެކުދިންނަށް ދިމާވެފައިވާ ދަތިތަކާއި ގޮންޖެހުންތަކުގެ މައުލޫމާތު ނައިބު ރައީސް ފައިސަލް ނަސީމްވެސް ވަނީ އޮޅުން ފިލުއްވައިފަ އެވެ.\nގުޅޭ ޓެގު އައްޑޫ ސިޓީ އައްޑޫ ފްލައިން ސްކޫލު މައްސަލަ މިނިސްޓްރީ އޮފް ޓްރާސްޕޯޓް އެންޑް ސިވިލްއޭވިއޭޝަން\nއަދުރޭ ހިމެނޭހެން އިދިކޮޅުގެ މުޒާހަރާގެ ތެރެއިން ބަޔަކު ފުލުހުންގެ ބެލުމުގެ ދަށަށް ގެންގޮސްފި\nއިންތިހާބު އަވަސް ކުރުމަށް ގޮވާލައި އިދިކޮޅުން މަގުމައްޗަށް


Tottenham dhookohlafaanekamuge ishaaraaheh kane dheefi - AO News\nޓޮޓެންހަމް ހޮޓްސްޕާގެ ފަރާތުން އުއްމީދުކުރާ ކަންތައްތައް ހާސިލްވާނެކަމާމެދު ސުވާލު އުފެދިއްޖެ ނަމަ އެ ކްލަބު ދޫކޮށްލާނެ ކަމުގެ އިޝާރާތެއް ހެރީ ކޭން ދީފި އެވެ.\nޓޮޓެންހަމްގެ ވައިސް ކެޕްޓަން ކަން ކުރަމުން އަންނަ ކޭން ބުނީ އެ ކްލަބު ދެކެ އިންތިހާއަށް ލޯބިވާ ކަމަށާއި، އެ ލޯބި ދާއިމަށް ދެމިއޮންނާނެ ކަމަށެވެ. އެހެންނަމަވެސް، މުޅި ކެރިއަރު އެއްކޮށް އެ ކްލަބުގައި ދެމިހުރުމުގެ ފުރުޞަތު އޮތީ ގިނަގުނަ ކާމިޔާބީތަކެއް ހޯދިގެންކަމަށެވެ.\nމީގެއިތުރުން، ކޭން ވަނީ ދުނިޔޭގެ ފެންވަރުގެ މޮޅު ފުޓްބޯޅަ ކުޅުންތެރިއަކަށް ވާން ބޭނުންވާކަމަށް ބުނެފައެވެ. ނަމަވެސް އޭގެ މާނައަކީ، ޓޮޓެންހަމް އާއެކު މުޅި ކެރިއަރު ހޭދަކުރުން ނޫން ކަމަށާއި، އެކަމަކު އެ ފުރުޞަތު ވެސް އެބައޮތްކަމަށެވެ.\nޓޮޓެންހަމްގެ ޖާޒީގައި މިހާތަނަށް ކުޅެދިން 278 މެޗުގައި 180 އަށްވުރެ ގިނަ ގޯލް ޖަހައިދީފައިވާ ކޭން ވަނީ މި ސީޒަނުގައި މިހާތަނަށް ކުޅުނު 25 މެޗުގައި 17 ލަނޑުޖަހައިދީފައެވެ.\nމިވަގުތު އަނިޔާގައި ހުރި ކޭން ވަނީ މިހާރު މުޅި ދުނިޔޭގައި ފެތުރިފައިވާ ކޮވިޑް-19 ގެ ސަބަބުން މެދުކަނޑާލާފައިވާ ޕްރިމިއާ ލީގުގެ މެޗުތައް އަންނަ ޖޫން މަހުގެ ނިޔަލަށް ނިންމާނުލެވިއްޖެނަމަ އެއްކޮށް ކެންސަލް ކުރަން ތާއީދުކުރާ ކަމަށް ބުނެފައެވެ.\nއަދި މި ސީޒަނުގެ ކުޅުން ޖުލައި ނުވަތަ އޮގަސްޓްމަހުގެ ނިޔަލަށް ކުރިއަށް ގެންދިއުމުގެ ސަބަބުން، ޖެހިގެން އަންނަ ސީޒަން އިތުރަށް ލަސްކުރުމުން މާބޮޑު ފައިދާއެއް ކުރާނެ ކަމަށް ގަބޫލު ނުކުރާ ކަމަށާއި، އެކަމަކު މާލީގޮތުން މިކަމުގެ ސަބަބުން ކުރާނެ ނޭދެވޭ އަސަރުތައް ނޭނގޭ ކަމަށްވެސް ކޭން ބުންޏެވެ.\nހެރީ ކޭންކޮރޯނާވައިރަސްއިނގިރޭސި ވިލާތްއިނގިރޭސި ޕްރިމިއާ ލީގުޓޮޓެންހަމް ހޮޓްސްޕާ\nކޮވިޑް-19: އިތުރު 29 މީހަކު ބަލިން ރަނގަޅުވެއްޖެ\nކޮވިޑް-19: މިއަދުވެސް އިތުރު 89 މީހަކު ޕޮޒިޓިވްވެއްޖެ\nކޮވިޑް-19: އިންޑިއާ އިން ޕޮޒިޓިވްވި މީހުންގެ އަދަދު ދެ މިލިއަނަށް އަރައިފި\nއިޒްރޭލުގެ ޖަލެއްގައި ހުރި ފަލަސްތީނުގެ ގައިދީއެއް ކޮވިޑް-19 އަށް ޕޮޒިޓިވްވެއްޖެ


ޔުނިވަރސިޓީގެ ފަހިދުވަހުގެ ހަރަކާތުގައި ފެކަލްޓީއިން ބައިވެރިވެއްޖެ\nYou are here: Home ∼ ޔުނިވަރސިޓީގެ ފަހިދުވަހުގެ ހަރަކާތުގައި ފެކަލްޓީއިން ބައިވެރިވެއްޖެ\nޕަބްލިޝްކުރީ އެޑްމިން 09-10-2017\nރަސްފަންނުގައި އޮކްޓޯބަރ6އަދި7ވަނަ ދުވަހު ހިންގުނު މިޙަރަކާތުގައި ޔުނިވަރސިޓީގެ އެކި ފެކަލްޓީ/މަރުކަޒުގެ ސްޓޯލްތައް ގާއިމުކުރެވިފައިހުއްޓެވެ. މިއިން ކޮންމެ ސްޓޯލަކުންވެސް އެ މަރުކަޒަކުން ދެމުންދާ ޚިދްމަތްތަކާއި ހިންގާ ކޯސްތަކާބެހޭ މަޢުލޫމާތުދިނިމުގެ އިތުރުން މުނިފޫހިފިލުވާނޭ ކުޅިވަރުތައްވެސް ކުރިޔަށްގެންގޮސްފައިވެއެވެ. މިހަރަކާތުގައި ފެކަލްޓި އޮފް އިސްލާމިކް ސްޓަޑީޒްގެ ފަރާތުން ބައިވެރިވެ މަޢުލޫމާތު ދީފައިވެއެވެ.\nއަންނަ އަހަރު އެފް.އައި.އެސްގެ ފަރާތުން ހިންގުމަށް ހަމަޖެހިފައިވާ ކޯސްތަކުގައި ބައިވެރިވުމުގެ ފުރުސަތި ވަނީ މިހާރު ހުޅުވާލެވިފައެވެ. މި ކޯސްތަކަށް އެ÷ްލިކޭޝަން ފޯމް ބަލައިގަންނާނީ 28 ޑިސެމްބަރ 2017ގެ 13:00ގެ ނިޔަލަށެވެ


Ras Online - ރައީސްކަން ބޭނުމެއް ނޫން؛ ބޮޑުވަޒީރުކަން ބޭނުންނަމަ އެވާހަކަ ބުނާނަން: ރައީސް ނަޝީދު\nރައީސްކަން ބޭނުމެއް ނޫން؛ ބޮޑުވަޒީރުކަން ބޭނުންނަމަ އެވާހަކަ ބުނާނަން: ރައީސް ނަޝީދު\nރާއްޖޭގެ ރައީސްކަން ދެން ބޭނުންފުޅުނުވާ ކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވީ އެމްޑީޕީން ސިލްސިލާކޮށް ނެރެމުން އަންނަ "ޚަބަރު ސިޓީ" ގައި ލިޔުއްވި ލިޔުއްވުމެއްގައެވެ.\nއެލިޔުއްވުމުގައި ރައީސް ނަޝީދު ވިދާޅުވީ "އަޅުގަނޑު ދެނަކު ރާއްޖޭގެ ރައީސް ކަމެއް ކުރުމަކަށް ނުއެދެމެވެ."\nރައީސް ނަޝީދު ވިދާޅުވީ ވެރިކަމުގެ ނިޒާމް ބަދަލު ކުރުމަށް އެމަނިކުފާނު ބޭނުންފުޅުވާ ކަމަށެވެ. ރާއްޖޭގެ ރައްޔިތުންނަށް އެންމެ ރަނގަޅު ނިޒާމަކީ ބަރުލަމާނީ ނިޒާމު ކަމަށް ވިދާޅުވެ އެމަނިކުފާނު ވަނީ އެވާހަކަ ތަކުރާރު ކުރައްވާފައެވެ. ރައީސް ނަޝީދު ވިދާޅުވީ އެމްޑީޕީ އަށް ކުރިއަށް އޮތް 10 އަހަރު ރާއްޖޭގެ ރައްޔިތުންނަށް ޚިދުމަތް ކޮށްދެވެން އޮތް ނިޒާމަކީވެސް ބަރުލަމާނީ ނިޒާމު ކަމަށެވެ. އަދި ރައީސް ޞާލިހުގެ ދެވަނަ ދައުރު ލިބުމުގެ އެންމެ ކަށަވަރު މަގަކީވެސް ބަރުލަމާނީ ނިޒާމު ކަމަށް ރައީސް ނަޝީދު ވިދާޅުވިއެވެ. އެހެންނަމަވެސް މިއީ އަދި ފަހުގެ ވާހަކައެއް ކަމަށް ރައީސް ނަޝީދު ވިދާޅުވިއެވެ.\n"މިއަދު އަޅުގަނޑު މިފާހަގަކުރާ ކޮރަޕްޝަންގެ ވާހަކައަކީ ބަރުލަމާނީ ނިޒާމަކަށް ބަދަލުކުރުމާ ގުޅުން ހުރި ވާހަކައެއް ނޫނެވެ. އަޅުގަނޑު ބޮޑުވަޒީރަކަށް ވާން އެދޭނަމަ އެވާހަކަ އަޅުގަނޑު ދަންނަވާނަމެވެ." ރައީސް ނަޝީދުގެ ލިޔުއްވުމުގައި ވިދާޅުވެފައިވެއެވެ.\nރައީސް ނަޝީދު ވިދާޅުވީ ސަރުކާރަށް ކުޑަވެސް ހީނަރުކަމެއް އައުމަކަމަށް އެމަނިކުފާނު އެދިވަޑައިނުގަންނަވާ ކަމަށެވެ. އަދި އެމްޑީޕީން އެމަނިކުފާނަށް ދީފައިވާ މަގާމަކީ ވާހަކަދެއްކުމުގެ ފުރުސަތު ކަމަށް ރައީސް ނަޝީދު ވިދާޅުވިއެވެ. ރައީސް ނަޝީދު ވިދާޅުވީ، އެމަނިކުފާނު ފާހަގަކުރައްވާ ނުކުތާ ތަަކަކީ ޕާޓީ ނިކަމެތި ކުރުމަށް ދައްކާ ވާހަކަތަކެއް ކަމަށް ބައެއް ބޭފުޅުން ދެކެވަޑައިގަންނަވާ ކަމަށެވެ. އެހެން ނަމަވެސް އެއީ ވަރަށް ބޮޑު އޮޅުމެއް ކަމަށް ރައީސް ނަޝީދު ވިދާޅުވިއެވެ.\n"ރައީސްގެ ވަޒީރަކާ ގުޅޭ ގޮތުން އަޅުގަނޑު ނުރުހުން ފާޅުކުރުމަކީ ފަސޭހަކަމެއް ނޫނެވެ. ރައީސަށްވެސް އެކަން އެނގިވަޑައިގަންނަވާނެ އެވެ." ރައީސް ނަޝީދު ވިދާޅުވިއެވެ.\nރައީސް މުހަންމަދު ނަޝީދު ރާއްޖޭގެ ރައީސުލްޖުމުހޫރިއްޔާކަން ކުރެއްވީ 2008 ވަނަ އަހަރުން ފެށިގެން 2012 ވަނަ އަހަރުގެ ފެބުރުއަރީ މަހުގެ7ވަނަ ދުވަހުގެ ނިޔަަލަށެވެ.\nކަލޭގެ އަނގައިން ތެދެއް ބޭރުނުވާނެ ކަން ދިވަހިރައްޔަތުންނަށް ރަގަޅަށް އެގޭ.. ތިވެސް ވާނީ ހަމަ ބޮޑު އޮޅުވާލުމަކަށް.. އޭރުން ތާ ދެންތިބި ބަޔަކު އެކަމަށް ނުވިސްނާ އެއްޗެއް ނުބުނެ ތިބޭނީ.. އާންމު އުސޫލުން ކަލޭ އެއްޗެއް ބުނެފިތަ ދިމާ އިދިކޮޅަށް އެކަމެއްކުރާނީ.. އެއީ މިހާތަނަށް ޕްރޫފުވެފައިވާގޮތް.. މީހުން ގަމާރު ހައްދަން ނޫލޭ...ހަމަ އަދިވެސް ބުނާނީ #އިންޑިޔާ އައުޓު


Raees Yameen Police'gai6gadi'iru, bayaanthakugai soikoffi\nޔާމީން ފުލުހަށް ހާޒިރު ކުރުން\nރައީސް ޔާމީން ފުލުސް އޮފީހުގައި6ގަޑިއިރު، ބަޔާންތަކުގައި ސޮއިކޮށްފި\nޔާމިންގެ އެކައުންޓަށް ގިނަ އަދަދެއްގެ ފައިސާ ވަނީ ޖަމާކޮށްފައި\nފުލުހުންގެ އިދާރާގައި6ގަޑިއިރު ހޭދަކުރައްވި\nކ. މާލެ | 8 ޖެނުއަރީ 2019 | އަންގާރަ 20:46 | 6,054\nކުރީގެ ރައީސް އަބްދުﷲ ޔާމީން އަންގާރަ ދުވަހު ފުލުހަށް ހާޒިރުކޮށްފައިވަނީ، މީގެ ކުރިން ދެއްވާފައިވާ ބަޔާނުގައި ސޮއިކުރެއްވުމަށް ކަމަށް އެމަނިކުފާނު ވިދާޅުވެއްޖެއެވެ.\nފުލުހުންގެ އިދާރާގައި6ގަޑިއިރު ހޭދަކުރައްވެއްވުމަށްފަހު ނޫސްވެރިންނާއި ބައްދަލުކުރައްވާ ވާހަކަ ދައްކަވަމުން ޔާމީން ވިދާޅުވީ ބަޔާންތަކުގައި ސޮއިކޮށްފައިވާކަމަށާއި، ގިނަ ވަގުތު ނެގީ ބަޔާންތައް ދިގުވުމުންނާއި، ބައެއް ކަންކަން އިސްލާހްކުރަންޖެހުމުން ކަމަށެވެ. ނަމަވެސް އެކަމުގެ ތަފްސީލަށް ޔާމީން ވަޑައިގެންފައެއް ނުވެ އެވެ.\nއެމަނިކުފާނު އާދިއްތަ ދުވަހުވެސް ވަނީ ފުލުހުންގެ މައި އިދާރާއަށް ހާޒިރުކޮށްފަ އެވެ. ފުލުހުން އޭރު ބުނެފައިވަނީ އެމަނިކުފާނު ހާޒިރުކޮށްފައިވަނީ މޯލްޑިވްސް މާކެޓިންގ އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ)ގެ ހިޔާނާތުގެ މައްސަލާގައި ދޮގު މައުލޫމާތު ދީފައިވާކަމަށް ތުހުމަތު ކުރެވޭތީ ކަމަށެވެ.\nރައީސް ޔާމީނަށްގެ ކޮރަޕްޝަންގެ ގިނަ ތުހުމަތުތައް ކުރަމުންއަންނައިރު، އެމަނިކުފާނުގެ އެކައުންޓްތަކުގައި ހުރި 100 މިލިއަން ރުފިޔާ ފުލުހުން ވަނީ ފްރީޒްކޮށްފަ އެވެ. އަދި އެކައުންޓްތަކަށް ވޭތުވެދިޔަ ފަސް އަހަރު ބޮޑެތި އަދަދުތަކުން ފައިސާ ޖަމާކޮށްފައިވާ ކަމަށް ފުލުހުން ވަނީ ބުނެފަ އެވެ.


އ.ދ. ގެ ޢާންމު މަޖިލީހުގެ 76 ވަނަ ބައްދަލުވުމުގެ ޙަވާސާގައި، ވަރޗުއަލްކޮށް ބޭއްވި 'އަންލޮކް ދަ ފިއުޗަރ' ޙަރަކާތުގައި ރައީސުލްޖުމްހުރިއްޔާގެ އަނބިކަނބަލުން ބައިވެރިވެވަޑައިގެންފި - The President's Office\nއ.ދ. ގެ ޢާންމު މަޖިލީހުގެ 76 ވަނަ ބައްދަލުވުމުގެ ޙަވާސާގައި، ވަރޗުއަލްކޮށް ބޭއްވި 'އަންލޮކް ދަ ފިއުޗަރ' ޙަރަކާތުގައި ރައީސުލްޖުމްހުރިއްޔާގެ އަނބިކަނބަލުން ބައިވެރިވެވަޑައިގެންފި\n22 ސެޕްޓެންބަރު 2021، ރިފަރެންސް: 2021-384-UNGA76\nއ.ދ. ގެ ޢާންމު މަޖިލީހުގެ 76 ވަނަ ބައްދަލުވުމުގެ ޙަވާސާގައި، ވަރލްޑް ވައި.އެމް.ސީ.އޭ، ބީ.އާރު.އޭ.ސީ، އަދި ވަރލްޑް އެސޯސިއޭޝަން އޮފް ގަރލް ގައިޑް އެންޑް ގަރލް ސްކައުޓާއި އެހެނިހެން އެކްޓިވިސްޓް ޖަމާޢަތްތައް ގުޅިގެން އިންތިޒާމްކޮށްގެން ވަރޗުއަލްކޮށް ބޭއްވި 'އަންލޮކް ދަ ފިއުޗަރ' ހަރަކާތުގައި ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދު ބައިވެރިވެވަޑައިގެންފިއެވެ.\nވަރޗުއަލްކޮށް ބޭއްވި މި ހަރަކާތުގައި، ޒުވާން ލީޑަރުންނާއި، އެކްޓިވިސްޓުންނާއި، ސަރުކާރުތަކާއި، ނިއުޔޯކުގައި ޤާއިމުކޮށްފައިވާ އ.ދ. ގެ މިޝަންތަކާއި، ޒުވާނުންނާއި މުސްތަޤްބަލުގެ ޖީލުތަކަށް އިސްކަންދޭ ޖަމުޢިއްޔާ ޖަމާޢަތްތައް ބައިވެރިވިއެވެ.\n"އަންލޮކް ދަ ފިއުޗަރ ޑެކްލެރޭޝަން" އިފްތިތާޙް ކުރެވުނީ މި ހަރަކާތުގެ ތެރެއިންނެވެ. މީގެ ސަބަބުން، މިހާރުގެ ޒުވާނުން ތަޖުރިބާކުރާ ކަންކަމުގެ ތެރެއިން އެންމެ އިސްކަމެއްދީގެން މުސްތަޤުބަލަށް ގެނެވޭނެ ބަދަލުތައް ދެނެގަނެވި، ޒުވާނުންނަށް އެމީހުންގެ މުސްތަޤްބަލު ބައްޓަންކުރުމަށް އެހީތެރިވެދޭނެއެވެ. އަދި ޒުވާނުންގެ ބައިވެރިވުން އިތުރުކުރެވި، ޒުވާނުންގެ ކުރިއެރުމަށް ހުރި ހުރަސްތައް ނައްތާލުމަށް ބައިނަލްއަޤްވާމީ އެއްބާރުލުންވެސް ލިބިގެންދާނެއެވެ.\nއަންލޮކް ދަ ފިއުޗަރ ޑެކްލެރޭޝަން އިފްތިތާޙުކުރުމަށް ބޭއްވެވި މި ހަރަކާތުގައި ރައީސުލްޖުމްހޫރިއްޔާގެ އަނބިކަނބަލުން ދެއްކެވި ވާހަކަފުޅުގައި، ޒުވާނުން ބާރުވެރިކުރުމާއި އެމީހުން ކަންކަމުގައި އަޑު އުފުލުމަށް ހިތްވަރުދިނުމުގެ ގޮތުން އެކުލަވާލާފައިވާ މި ޑެކްލެރޭޝަންގެ މަސައްކަތުގައި އުޅުއްވި ބައިވެރިންގެ ބުރަ މަސައްކަތް ފާހަގަކުރައްވައި، އެއީ ބޮޑު ކާމިޔާބީއެއްކަމުގައި ސިފަކުރައްވާފައިވެއެވެ.\nމީގެއިތުރުން ރައީސުލްޖުމްހޫރިއްޔާގެ އަނބިކަނބަލުން ވަނީ، އެކި ޤައުމުތަކުގެ އިސްވެރިންނާއި، އަމިއްލަ ޖަމުޢިއްޔާ ޖަމާޢަތްތަކުން އަންނަން އޮތް ޖީލުގެ ކުރިއެރުމަށް ދެއްވާ އަހަންމިއްޔަތަށްޓަކައި ޝުކުރުއަދާކުރައްވާފައެވެ. އަދި، މިފަދަ މަސައްކަތްތަކުގައި ހަރަކާތްތެރިވާ ރާއްޖޭގެ ފަރާތްތަކާއި، އެހެނިހެން ފަރާތްތަކުންވެސް، ޒުވާން ޖީލަށްޓަކައި ކުރާ މަސައްކަތްތައް މައުނަވީ ގޮތެއްގައި ގުޅިގެން ކުރިއަށް ގެންދިއުމަށް ގޮވައިލައްވާފައިވެއެވެ.\nއެކަމަނާ ވިދާޅުވީ ދެމެހެއްޓެނިވި ވިލުންތެރި ދުނިޔެއެއް ބިނާކުރުމުގައި ޒުވާނުން އަދާކުރާ މުހިންމު ދައުރު ރާއްޖެއިން ބަލައިގަންނަކަމަށެވެ. އަދި އެކަމަނާގެ ވާހަކަފުޅު ނިންމަވާލައްވަމުން، ރާއްޖެއިން އަބަދުވެސް އެންމެންނަށް ފަހި، އުޖާލާ މުސްތަޤްބަލެއް ބިނާކުރުމަށްޓަކައި ދުނިޔޭގެ އެކި ކަންކޮޅުތަކުގެ ޒުވާނުންނާ ގުޅިގެން މަސައްކަތްކޮށް، އެމީހުންގެ ކަންބޮޑުވުންތައް އަޑު އެހުމާއެކު ކުރިޔަށްދާ ޤައުމެއްގެ ގޮތުގައި ދެމި އޮންނާނެކަން ހާމަކުރެއްވިއެވެ.\nމި ހަރަކާތުގެ ތެރެއިން، ޒުވާނުންނަށް އަމާޒުކޮށް ތަޢުލީމާއި، ވަޒީފާއާއި، މޫސުމާގުޅޭ ދާއިރާގެ އެކްޝަންތައް ހިމެނޭ ޑިވެލޮޕްމަންޓް ޕްރޮގްރާމް "އަވަރ ފިއުޗަރ އެޖެންޑާ" އިފްތިތާޙް ކޮށްފައިވެއެވެ. މި ރިޕޯޓުގައި "ނެކްސްޓް ޖެނެރޭޝަން"ގެ ބައިވެރިން، މުސްތަޤްބަލުގެ ޖީލުތަކަށް އެކުލަވާލާ ވިޜަންއާއި ޕްލޭންތައް އެކުލަވާލުމަށް އ.ދ.ގެ ސެކްރެޓަރީ ޖެނެރަލް އެންޓޯނިއޯ ގުޓަރެސް ގޮވައިލައްވާފައިވާ ގޮވައިލެއްވުން ހިމަނާފައިވެއެވެ. "ނެކްސްޓް ޖެނެރޭޝަން" އަކީ ޒުވާނުންނާއި މުސްތަޤުބަލުގެ ޖީލުތަކަށް ބޭނުންވާ ކަންކަން ހާސިލުކުރުމަށްޓަކައި މަސައްކަތްކުރާ، ޒުވާން އެކްޓިވިސްޓުންގެ މައްޗަށް އެކުވެލޭ ބައިނަލްއަޤްވާމީ ގްރޫޕެކެވެ.


SunOnline: Yameen ah vaadha nukurevey nama Raees kamah kurimathilaan Dr Waheed shauguverivey\nޔާމީނަށް ވާދަ ނުކުރެވޭނަމަ ރައީސްކަމަށް ކުރިމަތިލާން ޑރ. ވަހީދު ޝައުގުވެރިވޭ\nނަޖާހު މަސްއޫދު 28 Feb 2021, 11:06\nކުރީގެ ރައީސް، ޑރ. މުހައްމަދު ވަހީދު ހަސަން މަނިކު --- ސަން ފޮޓޯ/ ފަޔާޒު މޫސާ\nކުރީގެ ރައީސް އަބްދުﷲ ޔާމީން އަބްދުލްގައްޔޫމަށް ކުރިއަށް އޮތް ރިޔާސީ އިންތިހާބުގައި ވާދަ ނުކުރެވޭ ހާލަތުގައި ރައީސްކަމަށް ކުރިމަތިލުމަށް ޝައުގުވެރިވާކަމުގެ އިޝާރާތެއް ކުރީގެ ރައީސް، ޑރ. މުހައްމަދު ވަހީދު ހަސަން މަނިކު ވިދާޅުވެއްޖެ އެވެ.\nރޭ ދިވެހިރާއްޖޭގެ "އަހާށޭ ބުނާނަން" ޕްރޮގްރާމުގައި ރައީސް ޔާމީނަށް ރިޔާސީ އިންތިހާބުން ފުރުސަތު އޮތްތޯ ޕްރެޒެންޓަރު ސުވާލު ކުރެއްވުން ޕީޕީއެމްގެ އެޑްވައިޒަރެއްގެ ގޮތުގައި މަސައްކަތް ކުރައްވަމުން ގެންދަވާ ޑރ. ވަހީދު ވިދާޅުވީ، އެމަނިކުފާނަށް ވާދަކުރެއްވުމުގެ ފުރުސަތު އޮތް ކަމަށް ޕާޓީއިން ގަބޫލު ކުރާ ކަމަށެވެ. މިހާރު މަސައްކަތް ކުރަމުން ދަނީ އެގޮތަށް ގަބޫލުކޮށްގެން ކަމަށް އޭނާ ވިދާޅުވި އެވެ.\nރައީސް ޔާމީނަށް މިނިވަން ނުވެވިއްޖެ ނަމަ، ރިޔާސީ އިންތިހާބުގައި ވާދަ ކުރާނެ ފަރާތެއް ނިންމާނީ ޕްރައިމަރީއެއް ބާއްވައިގެން ކަމަށް ގަބޫލުފުޅު ކުރައްވާ ކަމަށް ޑރ. ވަހީދު ވިދާޅުވި އެވެ.\n"އެއީ ޕީޕީއެމް/ޕީއެންސީ ކޯލިޝަނުގެ ޑިޒިޝަނެއް ދެއްތޯ. އަޅުގަނޑު ގަބޫލު ކުރާ ގޮތުގައި ރައީސް ޔާމީނަށް ކުރިމަތި ނުލެއްވޭ ފަދަ ހާލަތެއް ދިމާވެއްޖެ ނަމަ، ޕާޓީގެ ފަރާތުން ޕްރައިމަރީއެއް ބާއްވާނެ،"\nޕްރައިމަރީއަރީއަކުން ފުރުސަތު ލިބިވަޑައިގެންނެވި ނަމަ ވާދަ ކުރައްވާނަންތޯ ޕްރެޒެންޓަރު އެއްސެވުމުން ޑރ. ވަހީދު ވިދާޅުވީ، އެކަމާ އެއްޗެއް ވިދާޅުވަން މާ އަވަަސް ކަމަށެވެ. ނަމަވެސް، ވެވުނު ގޮތަކަށް ގައުމަށް ހިދުމަތް ކުރެއްވުމަށް ތައްޔާރަށް ހުންނެވި ކަމަށް ވިދާޅުވި އެވެ.\n"އަދި މާ އަވަސް އެކަމާ ބެހޭގޮތުން އެއްޗެއް ދަންނަވަން. އެހެންނަމަވެސް، އަޅުގަނޑު މިހިރީ އަޅުގަނޑަށް ވެވުނު ގޮތަކަށް ގައުމަށް ހިދުމަތް ކުރަން އަދިވެސް،" ޑރ. ވަހީދު ވިދާޅުވި އެވެ.\n"ރައީސް ޔާމީނަށް ކުރިމަތި ނުލެވޭ ހާލަތެއް ނަމަ ޕާޓީން ނިންމާނީ ގައުމަށް އަދި ޕާޓީއަށް ވެސް އެންމެ ރަނގަޅަށް. އެ އެންމެ ރަނގަޅު ގޮތަކީ އަޅުގަނޑު އެ މަގާމަށް ކުރިމަތިލުން ކަމަށްވާނަމަ އެއީ އެންމެ ރަނގަޅު ގޮތް،" ޑރ. ވަހީދު ވިދާޅުވި އެވެ.\nރައީސް ކަމަށް އިންތިހާބުވިޔަސް ލިބިވަޑައިގަންނަވާނެ އިއްޒަތެއް ޝަރަފެއް ނެތް ކަމަށްވެސް ޑރ. ވަހީދު ވިދާޅުވި އެވެ. މީގެ ކުރިންވެސް ދެ އަހަރު ދުވަހު ރައީސް ކަމުގައި ހުންނެވިކަން ފާހަގަކުރެއްވި އެވެ. އުމުރުފުޅުގައި ބާކީ މާ ގިނަ ދުވަސްތަކެއް ހުރި ކަމަށް ގަބޫލުފުޅު ކުރައްވާ ކަމަށް ވިދާޅުވެ، އެމަނިކުފާނު ވިދާޅުވީ، ބޭނުންފުޅުވަނީ ގައުމަށް ހިދުމަތް ކުރެއްވުން ކަމަށެވެ.\n"އޮތް މަދު ދުވަސްކޮޅުގައިވެސް އަޅުގަނޑު ގަބޫލު ކުރަނީ ހިދުމަތް ކޮށްދެވެން ފުރުސަތެއް ލިބިއްޖެ ނަމަ ކޮށްދޭން ވާނެ ކަމަށް،"\nރައީސް ޔާމީން ޖަލަށް ލުމުގެ ކުރިން އެމަނިކުފާނު ވަނީ ޕާޓީއަށް "މިނިކާ ބާޒުތަކެއް" ސަވާރުވާން އުޅޭ ކަމަށް ވިދާޅުވެ، އާންމު މެމްބަރުންނަށް އިންޒާރު ދެއްވައިފަ އެވެ. ޑރ. ވަހީދަކީ އެފަދަ މިނިކާ ބާޒެއްތޯ ސުވާލު ކުރެއްވުމުން އެމަނިކުފާނަކީ އެފަދަ ބޭފުޅެއް ނޫން ކަމަށާއި، ރައީސް ޔާމީން ފާހަގަކުރެއްވީ އިންތިހާބާ ދިމާކޮށް ޕާޓީއާ ގުޅޭ މީހުންގެ ވާހަކަ ކަމަށެވެ. އަދި އެމަނިކުފާނު އަމިއްލަ ގިނަ އަދަދެއްގެ ސަޕޯޓަރުންނާއެކު ޕީޕީއެމްއާ ގުޅިވަޑައިގެންނެވިކަން ފާހަގަ ކުރެއްވި އެވެ.\nރޭގެ ޕްރޮގްރާމުގައި ސުވާލުތަކަށް ޖަވާބު ދެއްވަމުން ޑރ. ވަހީދު ވަނީ ރައީސް މުހައްމަދު ނަޝީދުގެ ވެރިކަން ބަދަލުވީ ބަގާވާތަކުން ނޫންކަމަށް ވިދާޅުވާ ވިދާޅުވުން ތަކުރާރުކުރައްވާފައެވެ. އަދި ނައިބު ރައީސްކަމުގައި ހުންންވައި އޭރުގެ އިދިކޮޅު ސިޔާސީ މީހުންނާ ބައްދަލުކުރެއްވީ ރައީސް ނަޝީދު އިސްތިއުފާ ދެއްވައިފިނަމަ ހައްދަވާނެ ގޮތަކާ ބެހޭގޮތުން ވާހަކަ ދައްކަވަން ކަމަށް ވިދާޅުވި އެވެ.\nއޭގެ އިތުރުން، ސިޔާސީ ކެރިއަރުގައި ކުރެއްވުނު އެންމެ ހިތި ތަޖުރިބާއަކީ އެމަނިކުފާނު 2013ގެ ރިޔާސީ އިންތިހާބުގައި ވާދަ ކުރައްވައި ނާކާމިޔާބުވެވަޑައިގަތުން ކަމަށްވެސް ވަހީދު ވިދާޅުވިއެވެ.\nޖަލްސާ އޮތީ ބާއްވާގޮތަށް، ފުލުހުންނަށް ހުރަހެއް ނޭޅޭނެ


Fikuru eggoiy vaakah nujehey, aee democracy akee: Nizar – adduLIVE\nMar 15, 2019, 11:33 ޝަބްނަމް ރަޝީދު\n— Ali Nizar (@DhekunuNizar) March 14, 2019\n"ސިޔާސަތުގެ ވާހަކަ ދައްކަންވީމަ އެ ބަޔަކު ތިބި ގޮތާއި ފިކުރު ސާފުކޮށް ހާމަވޭ. އެހެންވީމަތާ އެމްޑީޕީއާއި ޖޭޕީއޭ ކިޔާ ނަންދީގެން ޕާޓީ މިހަދަނީ. ފިކުރު އެއްގޮތްވާކަށް ނުޖެހޭ. އެއީ ޑިމޮކްރަސީއަކީ." ނިޒާރު ވިދާޅުވިއެވެ.